**Евреите**

This commentary is taken from Warren Wiersbe”s “Be” series distributed on Cdrom by Parson”s Technology and used with their permission. The material has been edited to fit the needs of this course. Please assume all the material is from this source unless it is otherwise noted.

There is an additional commentary on the book of Hebrews done by Mr. Jim Cochran and contained on the CTC curriculum CD distributed by RevC. As Mr. Cochran”s material is more detailed it is included as an additional resource for the instructors benefit in teaching this book.

**On 11-05” some material was added on pages 1, 31, 33, 48, 98, 102, 115-116. On page 81-82 material was deleted from the original outline and new material added. A sample open notebook exam can now be found at the very end of the material.**

**Преглед**

**Клучна тема**: "Стремете се кон зрелост” ***и "супериорноста на Исус Христос”*** *(додадено од RevC)*

**Клучен стих**: **Евр. 6:1** Затоа да го оставиме почетното учење за Христос а да се стремиме кон зрелост и да не поставуваме повторно основа за покајание од мртви дела и за вера во Бог…

**I. СУПЕРИОРНА ЛИЧНОСТ - ХРИСТОС - поглавја 1-6**

A. Подобар од пророците - 1:1-3

B. Подобар од ангелите - 1:4-2:18

(Порака: скршнување од Словото, 2:1-4)

C. Подобар од Мојсеј - 3:1-4:13

(Порака: сомнеж во Словото, 3:7-4:13)

D. Подобар од Арон - 4:14-6:20

(Порака: закоравеност спрема Словото, 5:11-6:20)

**II. ПО ВОЗВИШЕНО СВЕШТЕНСТВО – МЕЛХИСЕДЕК – поглавја 7-10**

A. По возвишен ред - 7

B. По возвишен сојуз - 8

C. По возвишено светилиште - 9

D По возвишена жртва - 10

(Порака: презирање на Словото - 10:26-39

**III. ПО ВОЗВИШЕН ПРИНЦИП - ВЕРА - поглавја 11-13**

A. Хероите на верата - 11

B. Истрајноста на верата - карање - 12

(Порака: осквернување на Словото 12:14-29

C. Завршување со практични упатства - 13

**Содржина**

1. Дали некој слуша? (Евр. 1:1-3)

2. Поголем од ангелите (Евр. 1:4-2:18)

3. Поголем од Мојсеј (Евр. 3:1-4:13)

4. Поголем од првосвештеникот Арон (Евр. 4:14-5:10)

5. Поклониците треба да напредуваат (Евр. 5:11-6:20)

6. Мистериозниот Мелхиседек (Евр. 7)

7. По возвишен Сојуз (Евр. 8)

8. По возвишено светилиште (Евр. 9)

9. По возвишена жртва (Евр. 10)

10. Вера - најголемата сила во светот (Евр. 11)

11. Остани во трката! (Евр. 12)

12. Прости, но твојата вера се гледа (Евр. 13)

**I. Дали некој слуша?**

**Евр. 1:1-3 Бог, Кој од дамнина, многупати и на многу начини им зборуваше на нашите татковци преку пророците, 2 во последниве денови ни зборуваше преку Синот Кого Го постави за наследник на сè и преку Кого го создаде и светот. 3 Тој е одблесок на Неговата слава и одраз на Неговото битие, Кој сè одржува преку моќта на Својот збор. Откако изврши исчистување на гревовите, седна оддесно на Величеството во висините;**

Постои разлика меѓу слушање и вистинско разбирање, Исус често велел: “Кој има уши да чуе нека слуша!” Оваа изјава вели дека е потребно повеќе од само физички уши за да се чуе Божјиот глас. Значи потребно е и приемчиво срце. "...Денес ако го чуете Неговиот глас, не закоравувајте ги вашите срца...” (Евр. 3:7-8).

Можеби најдобриот начин да го започнеме нашето проучување е да забележиме пет карактеристики на Посланието до Евреите.

**A. Тоа е книга на проценување**

Зборот “подобар” се користи 13 пати во оваа книга и авторот ни ја покажува по возвишеноста на Исус Христос и Неговото спасение над еврејскиот религиозен систем. Христос е “по возвишен од ангелите” (Евр. 1:4). Тој ни доведе “подобра надеж” (Евр. 7:19), бидејќи Тој е Посредникот на “подобар сојуз, што е заснован врз подобри ветувања” (Евр. 8:6).

Друг збор кој се повторува во оваа книга е **“совршен”;** во оригиналниот грчки тој се користи 14 пати. Тоа значи совршен пред Бог. Ова совршенство никогаш не можело да се постигне преку левитското свештенството (Евр. 7:11) или преку Законот (Евр. 7 19), ниту пак, крвта на животинските жртви можеле тоа да го постигнат (Евр. 10:1). Исус Христос се даде Себеси како жртва за грев, а така Тој ги “направи совршенство засекогаш оние кои се осветени” (Евр. 10:14).

Значи, писателот го споредува старозаветниот системот на Законот со новозаветното служење на благодатта. Тој јасно дава до знаење дека еврејскиот религиски систем е привремен и дека не може да ни ги даде вечните “подобри нешта” кои се наоѓаат во Исус Христос.

**“Вечно”** е третиот збор кој е важен во пораката до Евреите. Христос е “Авторот на вечното спасение” (Евр. 5:9). Преку Неговата смрт, Тој “прибавил вечен откуп” (Евр. 9:12) и со верниците го споделува “ветувањето за вечното наследство” (Евр. 9:15). Неговиот престол е вечен (Евр 1:8.) И Тој е вечен свештеник (Евр 5:6; 6:20; 7:17, 21). “Исус Христос е истиот вчера, денес, и во вечни векови” (Евр. 13:8).

Кога ќе ги поврзеш овие три важни зборови, ќе откриеш дека Исус Христос и христијанскиот живот кој Тој ни го дава е **подобар**, бидејќи овие благослови се вечни и нè претставуваат **совршени** пред Бога. Верскиот систем под Мојсеевиот Законот бил несовршен, бидејќи не можел да оствари вечен откуп, еднаш-за-сите.

Но, зошто писателот барал од неговите читатели да ја испитаат својата вера и тоа што Исус Христос им нудел? Затоа што врвеле низ тешки времиња и биле во искушение да се вратат на еврејската религија. Кога ова послание било пишувано, Храмот сè уште постоел и секојдневно се одвивале свештеничките обреди. Колку би било лесно за овие еврејски верници да избегнат прогонство кога само би се вратиле на стариот Мојсеев систем.

Овие луѓе биле **“втората генерација верници,”** придобиени за Христос од оние кои Го познавале Исус Христос за време на Неговото служење на земјата (Евр. 2:3). Тие биле вистински верници (Евр. 3:1), а не само на збор. Поради нивната вера тие биле прогонувани (Евр. 10:32-34; 12:4; 13:13-14), а сепак верно им служеле на потребите на оние кои страдале (Евр 6:10). Но тие биле и заведувани од учители со лажно учење (Евр. 13:9), и биле во опасност да го заборават вистинското Слово кое им го пренеле првите водачи, а кои сега веќе биле починати (Евр. 13:7).

Трагичната работа во врска со овие верници била таа што тие биле во духовен застој и во опасност да назадуваат (Евр. 5:12). Некои од нив дури и ги запоставиле редовните богослужби (Евр. 10:25) и не напредувале духовно (Евр. 6:1). Во христијанскиот живот, ако не одиш напред, одиш назад; не постои "статус кво".

Авторот ги прашува: “Како можете да се вратите во вашата некогашна религијата? Земете си време и испитајте се дали сте во Исус Христос. Тој е подобар од сè што некогаш сте имале под Законот. “

Посланието до Евреите ја велича личноста и делото на Исус Христос, Божјиот Син. Кога ќе сфатите што сè имате во и преку Него, нема да сакате никој друг или нешто друго!

**B.Тоа е книга на охрабрување**

Авторот го нарекува ова послание “Слово на охрабрување” (Евр. 13:22). Грчкиот збор буквално значи “охрабрување.” Во Рим. 15:4 тој е преведена како “утеха”, исто како и во 2 Кор. 1:5-7; 7:7. Овој збор е поврзан со грчкиот збор преведен како “Утешител” во Јвн. 14:16, а се однесува на Светиот Дух. Посланието до Евреите не било напишано да ги плаши луѓето, туку да ги охрабрува. Заповедано ни е меѓусебно "секојдневно да се охрабруваме" (Евр. 3:13). Тоа нè потсетува дека имаме "цврст поттик" во Исус Христос (Евр. 6:18).

Во овој момент мора да одговориме на вообичаеното прашање: “Но, што е со петте ужасни предупредувања во посланието до Евреите?”

За почеток, овие пет цитати не се “предупредувања”. Во Новиот Завет три основни збора се преведени како “предупредување”, а зборот користен во ова послание е “речено” во Евр. 8:5 и “предупредуваше” во Евр. 12:25. Само во Евр. 11:7 тој е преведен како “предупреден”, а се однесува на Ное кога е “предупреден од Бог”. Мислам дека најдобар опис на овие пет т.н. стихови на предупредување е тој даден во Евр. 13:22- “поучно”, или “поттикнувачко”. Ова не ја намалува сериозноста на овие пет цитати од книгата, туку ни помага да ја сфатиме нивната цел: да нè охрабри да Му веруваме на Бога и да го послушаме Неговото Слово.

Посланието до Евреите започнува со важна изјава: “Бог... ни зборуваше преку Синот” (Евр. 1:1-2). При крајот на книгата, писателот вели: “Гледајте да не Го одбиете Оној Кој зборува” (Евр. 12:25). Со други зборови, се чини дека темата во посланието до Евреите е дека “Бог зборува; го имаме Неговото Слово. Што правиме со тоа?”

Со оваа вистина на ум, сега можеме подобро да го разбереме значењето на петте “проблематичните цитати” во Евреите. Секој од овие пасуси нè охрабрува да го послушаме Божјото Слово (“Бога... зборуваше”) укажувајќи на тажните духовни последици ако не постапиме соодветно; Дозволи ми да ги набројам овие пасуси за тебе и да го објаснам нивниот редослед во посланието до Евреите. Мислам дека ќе забележиш како сите тие се сплотени воедно и презентираат една порака: Внимавај на Божјото Слово.

**1.** Одвлечени од Словото - 2:1-4 (запоставување)

**2.** Сомневање во Словото - 3:7-4:13 (закоравено срце)

**3.** Тапост спрема Словото - 5:11-6:20 (тромост)

**4.** Презирање на Словото - 10:26-39 (своеволност)

**5.** Отфрлање на Словото - 12:14-29 (одбивање да се послуша)

Ако не внимаваме на Божјото Слово ние всушност не го слушаме, ќе започнеме да забегуваме. Занемарување секогаш води кон скршнување, во материјалното, во физичкото и во духовното. Како што се оддалечуваме од Словото, започнуваме да се сомневаме во Словото; бидејќи верата доаѓа од слушање на Божјото Слово (Рим. 10:17). Срцето ни се закоравува, а тоа води кон духовна тромост и произведува тапост кон Словото. Стануваме “затапени во слухот” - мрзеливи слушатели! Ова води кон став на презир спрема Словото до точка на намерна непослушност спрема Бог; и сето тоа постепено се развива во став на отфрлање - речиси не се "осмелуваме" да веруваме дека Бог може да стори било што!

Што прави сега Господ додека се случува оваа духовна регресија? Тој постојано ни зборува и нè поттикнува да му се вратиме на Словото. Ако не послушаме и не се потчиниме, тогаш Тој почнува да нè кара. Овој процес на казнување е темата на Евр. 12, врвот на целото послание. “Господ ќе му суди на Својот народ” (Евр. 10:30). Бог не дозволува Неговите чеда да станат “разгалени детишта” преку свесното спротивставување на Неговото Слово. Тој секогаш нè дисциплинира во љубов.

Овие пет поуки се однесуваат на луѓе кои се вистински препородени. Нивната цел е да се поттикнат читателите да обрнат поголемо внимание врз Божјото Слово. Иако има строгост во некои од овие цитати, моето разбирање е ***(според размислувањето на Warren Wiersbe, а не нужно според повеќето теолози кои ова толкување би го сметаче за исклучок – види подолу белешки од RevC)*** дека ниту едно од овие предупредувања не му “се закануваат” на читателот дека може да го “загуби спасението." Ако упорно продолжува да му пркоси на Божјото Слово, тој може да го изгуби својот живот (“Зар нема да Му се покориме на Таткото на духовите, и така да живееме?” - Евр 12:9). Заклучокот е дека ако не се покориме, може да умреме. “Постои грев за смрт” (1 Јвн. 5:16). Но, ако посланието до Евреите нè учи на нешто, тогаш тоа е сигурноста на вечниот живот и во жив Првосвештеник кој никогаш не може да умре (Евр. 7:22-28).

Некои го рационализираат “проблемот” на “губење на спасението” или “отпадништвото”, тврдејќи дека читателите не биле вистински препородени, туку биле само “така наречени” христијани. Сепак, начинот на кој писателот се однесува кон нив го елиминира тој пристап; зашто ги нарекува “свети браќа, учесници на небесното призвание” (Евр. 3:1). Тој им вели дека имаат Првосвештеник на небото (Евр. 4:14), што не би го напишал, доколку тие би биле неспасени. Тие станале “соучесници на Светиот Дух” (Евр. 6:4). Предупредувањата во Евр. 10:19-25 би биле бесмислени ако ова се однесувало на неспасени луѓе.

[**RevC:** За доктрината на вечната сигурност се расправало во текот на историјата на црквата и многумина има на двете страни. Моето лично разбирање е дека е навистина можно да се загуби спасението, но не и веројатно, но верувам дека ова е единствено можно преку своеволен избор на оној кој го искусил спасението, а потоа го отфрла дарот и крвта на Исус Христос. Зошто некој би сторил такво нешто е речиси незамисливо, но за некој да го стори тоа, секако, би значело дека ќе остане без жртва за грев (Евр. 10:26, 6:4-6), и неговата судбина, несомнено ќе биде полошо отколку на тој што никогаш не слушнал за Исус (2 Птр. 2:20-21); за мене тоа е грев за смрт (1 Јвн. 5:16), смртта која значи вечна одвоеност од Бог.]

Посланието до Евреите е книга на евалуација, докажувајќи дека Исус Христос е подобар од сè што Мојсеевиот закон има да понуди. Посланието е, исто така, книга на предупредување и поттик, барајќи од своите читатели да внимаваат на Божјото Слово, за духовно да не назадуваат и да не бидат дисциплинирани од Бога.

**C. Таа е книга на само-испитување**

Додека ја проучуваш оваа книга, ќе се соочиш со прашањето: “Во што јас навистина верувам? Дали му верувам на Божјото Слово, или им верувам во нештата на овој свет кои се колебливи и готови да се распаднат?”

Ова послание е напишано до верници во стратешки период во историјата. Храмот сè уште постоел и жртви сè уште се принесувале. Но, по неколку години и градот и храмот ќе бидат уништени. Еврејскиот народ ќе се раштрка, а исто и христијаните евреи - верници во Исус Христос. Век на судири! Бог ги “тресел” воспоставените темели на нештата (Евр. 12:25-29). Тој сака Неговиот народ да стои врз цврстата основа на верата; Тој не сака тие да се надеваат на минливите нешта на овој свет.

Верувам дека црквата денес живее во слични околности. Сè околу нас се тресе и се менува. Луѓето откриваат дека се потпирале врз “скеле”, а не врз цврста основа. Дури и Божјиот народ се вплеткал во системот на овој свет, така што нивната доверба не е веќе во Господа, туку во пари, згради, програми и други минливи материјални нешта. И како што Бог продолжува да го “тресе” општеството, скелето ќе се распадне; и Божјиот народ ќе открие дека нивната единствена надеж е во Божјото Слово.

Бог сака нашите срца да се “зацврстени со благодат” (Евр. 13:9). Во посланието до Евреите зборот “зацврстени” се користи осум пати, во една или друга форма. Тоа значи: “да се биде цврсто втемелен, да се застане цврсто на нозе.” Идејата е таа на сила, сигурност, потврда и истрајност. Според мене ова е главната порака на Евреите: “Можеш да бидеш безбеден дури и кога сè околу тебе се распаѓа!” Ние имаме “Царство, кое не може да се расклати” (Евр. 12:28). Божјото Слово е непоколебливо (Евр. 2:2), а така и надежта која ја имаме во Него (Евр. 6:19).

Секако дека не постои сигурност за човек кој никогаш не му се доверил ма Исус Христос како свој Спасител од гревот. Ниту, пак, постои сигурност на спасение кај оние кои направиле “усмено исповедање”, а чии животи не покажуваат плодови и докази на вистинско спасение (Мт. 7:21-27; Тит 1:16). Христос ги спасува “целосно” (“вечно”) само оние кои единствено преку вера во Него доаѓаат кај Бога (Евр. 7:25).

Се плашам дека постојат многу луѓе кои имаат лажна вера, кои на вистински начин не го слушнале и послушале Божјото Слово. Понекогаш тие се толку зафатени со тоа што другите треба да прават, што не успеваат да ги преиспитуваат сопствените ситуации. Посланието до Евреите е книга на само-испитување: таа помага да се открие каде навистина стои твојата вера.

**D. Таа е книга на Исчекување**

Нагласката на оваа книга е иднината. Писателот нè информира дека тој зборува за “идниот свет” (Евр. 2:5), време кога верниците ќе царуваат со Христос. Исус Христос е “Наследникот на сè” (Евр. 1:2), и имаме дел во “ветувањето на вечното наследство” (Евр. 9:15). Како и патријарсите во Евр. 11, и ние го очекуваме идниот Божји град (Евр. 11:10-16, 26).

Како овие големи мажи и жени на верата, и ние денес треба да бидеме “туѓинци и новодојдени на земјата” (Евр. 11:13). Тоа е една од причините зошто Бог тресе сè околу нас. Тој сака ние да се оттргнеме од нештата на овој свет и да престанеме да зависиме од нив. Тој сака да го насочиме нашето внимание кон светот кој треба да дојде. Тоа не значи дека треба да станеме толку небесно насочени што ќе престанеме да бидеме од било каква полза на земјава. Напротив, тоа значи дека сме “лабаво врзани” до овој свет и почнуваме да живееме за вечните вредности на идниот свет.

Авраам и Лот, неговиот внук, ги покажуваат овие два различни става (Бит. 13-14). Авраам бил богат човек кој можел да живее во скапа куќа во локација по личен избор. Но, тој бил првиот од сите Божји слуги, туѓинец и новодојден; што значело живеење во шатори. Лот решил да се откаже од живот на поклоник и се доселил во злиот град Содома. Кој од овие двајца имале вистинска сигурност? Се чини дека Лот бил многу побезбеден во градот, отколку Авраам во шаторите. Но Лот станал воен заробеник! А Авраам требало да го избави.

Наместо послушност кон Божјото предупредување, Лот се вратил во градот; и кога Бог ги уништил Содома и Гомор, Лот загубил сè (Бит. 19). Лот бил избавен (2 Птр. 2:7), но тој се надевал на нештата на овој свет, наместо да верува во Божјото Слово. Лот го загубил постојаното, бидејќи зависел од и живеел за сегашноста.

Маченикот мисионер Џим Елиот, го рекол следното: “Не е безумен човекот кој го дава тоа што не може да го задржи, за да го добие тоа што не може да го загуби.”

На тебе и на мене, како Божји деца, ветена ни е идна награда. Како и со Авраам и Мојсеј, одлуките кои денес ги правиме ја одредуваат наградата во иднина. И повеќе од тоа, нашите одлуки треба да бидат мотивирани од очекувањата за добивање на награди. Авраам го послушал Бог, бидејќи “очекувал град” (Евр. 11:10). Мојсеј ги оставил богатствата и задоволствата на Египет, бидејќи “ја имал предвид наградата” (Евр. 11:26). Овие големи мажи и жени (Евр. 11:31, 35) на верата "живееле во идно време" и затоа можеле да ги победат световните и телесните искушенија.

Всушност, истиот став на вера го пренесла нашиот Господ Исус Христос, преку агонијата на крстот: “Исус... поради радоста што беше пред Него, го претрпе крстот, презирајќи го срамот” (Евр. 12:2). Нагласката во посланието до Евреите е: “Не живеј за она што светот ти ветува денес! Живеј за она кое Бог ти го ветил за иднината! Биди туѓинец и поклоник на оваа земја! Чекори по вера, а не по гледање!”

Ова писмо не е диета за “духовни бебиња” кои сакаат да бидат галени и хранети со лажичка (Евр. 5:11-14). Во ова послание ќе најдеш “тврда храна” за која се потребни “духовни катници” за џвакање и варење. Нагласката во Евреите не е тоа што Исус го направил на земјата (“млекото”), туку она што сега го прави на небесата (“тврдата храна” на Словото). Тој е голем Првосвештеник кој нè оспособува преку благодатта која ни ја дава (Евр. 4:14-16). Тој е исто така и Великиот Пастир на овците, кој нè оспособува да ја вршиме Неговата волја (Евр. 13:20-21). Тој дејствува во нас за да ги исполни Своите намери и цели. Каква привилегија е да бидеме дел од таква чудесна служба!

Д-р A.W. Тозер нè потсетува: “Секој човек мора да го избере својот свет.” Тоа значи дека вистинските верници кои го “вкусиле доброто Божјо Слово и силите на идниот век” (Евр. 6:5.), немаат интерес или апетит за сегашниот грешен светски систем. Авраам го избрал вистинскиот свет и станал татко на верниците. Лот го избрал погрешниот светот и станал татко на непријателите на Божјиот народ (Бит. 19:30-38). Авраам станал Божји пријател (2 Днв. 20:7), додека Лот станал пријател на светот - и загубил сè. Лот бил "спасен, но како преку оган" (1 Кор. 3:15) и ја загубил својата награда.

**E. Таа е книга на величање**

Посланието до Евреите ја воздига личноста и делото на нашиот Господ Исус Христос. Првите три стихови ја поставуваат оваа возвишена и света тема, која се протега низ целата книга. Нивната непосредна цел е да докажат дека Исус Христос е по возвишен во однос на пророците, мажи кои се сметале со највисока почит од страна на еврејскиот народ.

Во Неговата личност, Христос е по возвишен во однос на пророците. Како прво, Тој е Божјиот Син, а не само човек повикан од Бог. Авторот јасно вели дека Исус Христос е Бог (Евр. 1:3), зашто Неговиот опис никогаш не може да се примени на смртен човек. “Одблесок на Неговата слава” се однесува на Божјата слава ШЕКИНА, која престојувала во Шаторот на состанок и во храмот. (Види Изл. 40:34-38 и 1 Цареви 8:10. Зборот ШЕКИНА е транслитерација на хебрејскиот збор кој значи “да престојува.”) За Таткото, Христос е тоа што се зраците за сонцето. Тој е светлина на Божјата слава. Како што е невозможно да се одвојат зраците од сонцето, така е и невозможно да се оддели Христовата слава од Божјата природа.

“Одраз на Неговото битие” (Евр. 1:3) носи идеја на “точниот отпечаток.” Нашиот македонски збор “карактер” доаѓа од грчкиот збор преведен како “лик, икона.” Буквално, Исус Христос е “одраз на самата суштина на Бог" (види Кол. 2:9). Само Исус можел искрено да каже, “Кој Ме видел Мене, Го видел Таткото” (Јвн. 14:9). Кога го гледаш Христос, ја гледаш Божјата слава (Јвн. 14:1).

Во Своето дејствување, Христос е по возвишен и во однос на пророците. Како прво, Тој е Создателот на вселената; зашто преку Него, Бог ги “создал световите” (Евр. 1:2). Не само што Христос создал сè преку Своето Слово (Јвн. 1:1-5), туку и одржува сè во постоење преку истото моќно Слово (Евр. 1:3). “И Тој е пред сè и сè суштествува [се одржува] во Него” (Кол. 1:17).

Зборот “суштествува” (Евр. 1:3) не значи “одржување”, како да е вселената бреме врз Исусовите плеќи. Тоа значи дека “држење и пренесување од едно место до друго.” Тој е Богот на создавањето и Богот на промислата, кој ја раководи вселената кон нејзината божествено одредена судбина.

Тој е и супериорниот **Пророк** кој го објавува Божјото Слово. Лесно се забележува разликата меѓу Пророкот Христос и другите пророци:

|  |  |
| --- | --- |
| **Христос** | **Пророците** |
| Бог Синот | Луѓе повикани од Бог |
| Единиот | Многумина пророци |
| Крајна и целосна порака | Делумна и нецелосна порака |

Секако дека и Стариот Завет и евангелското откровение доаѓаат од Бога; но што се однесува до откровението за Исус Христос, Тој е Божјиот “последен збор”. Христос е изворот, центарот и завршетокот на сè она што Бог има да каже.

Но Исус Христос има служба на **Свештеник**, и токму тоа ја открива Неговата величина. Преку самиот Себе си Тој ги “исчистува гревовите” наши (Евр. 1:3). Ова гледиште на Неговата служба во детали ќе биде објаснето во Евр. 7-10.

Конечно, Исус Христос владее како **Цар** (Евр. 1:3). Тој седнал, оти Неговата работа е завршена; и седнат е “оддесно на Величеството во висините,” место на чест. Ова докажува дека Тој е еднаков со Бог Таткото, зашто ниту едно обично создадено суштество не би можело да седне на Божјата десна страна.

Создател, Пророк, Свештеник и Цар - Исус Христос е по возвишен во однос на сите пророци и Божји слуги, кои некогаш се појавиле на светите страници на Светото Писмо. Не е чудно што за време на Христовото преобразување Таткото рекол: “Овој е Мојот возљубен Син, Кој е по Мојата волја; Слушајте Го Него” (Мт. 17:5). Таму со Исус биле и двајцата најголеми пророци, Мојсеј и Илија; но однос на нив Христос е по возвишен.

Додека заедно го проучуваме Посланието до Евреите, мора да имаме на ум дека нашата цел не е љубопитно да се изгубиме во доктринарни детали. Ниту, пак, е наша цел да се нападне или брани нечија омилена доктрина. Нашата цел е да го чуеме Божјиот говор во Исус Христос и да го послушаме Словото. Сакаме да се молиме како Грците “Господине, сакаме да Го видиме Исус” (Јвн. 12:21). Ако нашата цел е подобро да го познаваме Христос и да Го прославиме, тогаш какви и да имаме разлики во нашето разбирање на книгата, ќе се заборави додека Го обожуваме Него.

**II. Поголем од ангелите Евр. 1:4-2:18**

Во еврејската религија ангелите биле најважни, првенствено затоа што илјадници ангели служеле при давањето на Законот на планината Синај. Овој факт е запишан во Повт. Зкн. 33:2 (каде што “светии” значи “ангели”); Пс. 68:17; Дела 7:53; и Гал. 3:19. Бидејќи темата на Евреите е супериорноста на Христос и Неговото спасение во однос на Мојсеевиот Законот, писателот ќе мора да се справи со важната тема на ангелите.

Овој долг дел за ангелите е поделена на три дела. Прво, тука има потврда (Евр. 1:4-14) за по возвишеноста на Христос над ангелите. Дадениот доказ се состои од седум старозаветни цитати. Второ, има и предупредување (Евр. 2:1-4) врз кое читателите (и тука се мисли и на нас) треба сериозно да обрнат внимание на Словото кое Бог го дал преку Својот Син. И конечно, има и објаснување (Евр. 2:5-18) за тоа како Христос, со човечко тело, сè уште може да биде по возвишен во однос на ангелите, кои се духови.

**А. Потврдување: Христос е по возвише од ангелите (Евр. 1:4-14)**

**Евр. 1:4-14** ...и стана толку по возвишен од ангелите, колку што наследи по возвишено име од нив. Христос е по возвишен од ангелите. 5 Зашто, кому од ангелите некогаш му беше рекол:

"Ти си Мојот Син; денес Те родив” и пак: "Јас ќе Му бидам Татко, а Тој ќе ми биде Син"?

6 И пак, кога Првородениот Го воведе во светот, рече: "И да Му се поклонат сите Божји ангели!”

7 А за ангелите вели: "Своите ангели ги прави ветрови а Своите слуги огнени пламени.”

8 А за Синот вели: "Твојот престол, Боже, е вечен и скиптар на правдата е скиптар на Твоето Царство. 9 Ја засака праведноста, а го замрази беззаконието, затоа Бог, Твојот Бог

Те помаза со масло на радост, како никој од Твоите другари";

10 и: "Ти, Господи, во почетокот ги положи темелите на земјата,  и небесата се дело на Твоите раце. 11 Тие ќе бидат уништени,  а Ти остануваш.  И ќе остарат како облека,  12 и ќе ги свиткаш како наметка, како облека ќе се променат.  А Ти секогаш си истиот и Твоите години немаат крај.”

13 А кому од ангелите некогаш му има речено: "Седни од Мојата дена страна додека не ги направам  Твоите непријатели подношка на Твоите нозе"?

14 Не се ли сите тие прислужнички духови испратени да им служат на оние кои ќе наследат спасение?

Овој дел е составен од седум цитати од Стариот Завет, од кои сите ја докажуваат супериорноста на Христос над ангелите. Научниците ни велат дека писателот го цитира грчкиот превод на хебрејскиот Стар Завет, познат како Септуагинта. (Зборот Септуагинта е грчки збор што значи “седумдесет.” Традицијата тврди дека седумдесет мажи го превеле хебрејскиот Стар Завет на грчки јазик. Кратенката за Септуагинтата е LXX, римски број за седумдесет.) Сепак, истиот Свети Дух кој го инспирирал Словото има право да ја цитира и потврдува вистината како што сака.

Дозволете да ги нагласиме тврдењата кои се направени во врска со нашиот Господ Исус Христос, и цитати кои се дадени како поддршка.

**1. Тој е Синот (стх. 4-5).**

“По возвишеното име” кое Исус го поседува е “Син.” Додека ангелите колективно може да се наречат “синови Божји” (Јов 1:6), на ниту еден ангел не му е дадена оваа титула поединечно. Таа му припаѓа уникатно само на нашиот Господ Исус Христос. Првиот цитат е од Пс. 2:7; “Ти си Мој Син, денес Те родив.” Павле укажа дека времето на ова “раѓање” е воскресението на Исус Христос (Дела 13:33). Од вечноста, Исус Христос е Бог Синот. Тој се понизи Себе си и стана човек (види Флп. 2:5-6). Меѓутоа, во Неговото воскресение, Тој го прослави човечноста, добиена од таткото и повторно си ја доби назад вечната слава кој била прикриена (Јвн. 17:1,5). Воскресението изјавува: “Исус е Божјиот Син!” (Рим. 1:4)

Вториот цитат е од 2 Самуил 7:14. Непосредната примена во Давидовото искуство било кај неговиот син, Соломон, кого Бог го љубел и го карал како син (види Пс. 89:27). Но, крајната примена е кај Исус Христос, кој е “поголем од Соломон” (Мт. 12:42).

**2. Тој е Првороден кој прима поклонение (стх. 6).**

Зборот “првороден” во Библијата не секогаш значи “роден прв.” Иако Соломон е на десеттото место на родословието (1 Днв. 3:1-5), Бог направил Соломон да е првороден (Пс. 89:27). Титулата се однесува на ранг и чест, зашто првородениот добива наследството и посебен благослов. Христос е “првороден на секое создание” (Кол 1:15), зашто Тој ги создал сите нешта; и Тој е првиот што ќе воскресна од мртвите за вечен живот и е супериорниот Кој се вратил од мртвите (Кол. 1:18). Кога дошол на свет, ангелите Му се поклонувале (цитиран од Повт. Зкн. 32:43 од LXX “Небеса, радувајте се со Него, синовите Божји нека Му оддадат чест!”). Бог им заповедал така да направат, што докажува дека Исус Христос е Бог; зашто ниту еден од Божјите ангели би се поклониле пред обично суштество.

**3. Ангели Му служеле (стх. 7).**

Ова е цитат од Пс. 104:4. Еврејски и грчки збор за “дух” е “ветер или здив”. Ангелите се создадени духови; тие немаат тела, иако можат да се јават во човечки облик кога служат на земјата. Во некои прилики кога Тој бил на земјата ангелите Му служеле на нашиот Господ (Мт. 4:11; Лк. 22:43), а сега и Нему и нам ни служат.

**4. Тој е Бог устоличен и помазан (стх. 8-9).**

Во некои лажни култови овој цитат од Пс. 45:6-7 е преведен на следен начин, “Твојот божествен престол”, затоа што на окултистите не им се допаѓа силната изјава дека Исус Христос е Бог. Но, преводот всушност тврди: “Твојот престол, о Боже, е вечен.” Ангели служат пред престолот; тие не седат на престолот. Една од главните учења на Пс. 110 е дека Исус Христос, Божјиот Помазаникот (Месија, Христос), е сега востоличен во слава. Самиот Исус говори од тој Псалм (Мк. 12:35-37; 14:62), а Петар го користи на Педесетница (Дела 2:34-36). Нашиот Господ сè уште не зачекорил во Своето земно царство, но е востоличен во слава (Ефш. 1:20).

Кога Христос се вознесол и влегол во небесната слава, Тој бил помазан за Неговото небесно служење со “Миро на радоста” (Евр. 1:9). Ова веројатно се однесува на Пс. 16:11, кој Петар го цитира на Педесетница: “...ќе ме исполниш со веселба со своето присуство” (Дела 2:28). Колку весела слика тоа било! Пс. 45 е свадбен псалм, а нашиот Господ денес е небесниот Младоженец кој ја доживува “радоста што беше поставена пред Него” (Евр. 12:2). Ангелите го величаат, но тие не можат да ја искусат таа позиција или таа радост. Престолот на нашиот Господ и вечен, што значи дека Тој е вечен Бог.

**5. Тој е вечниот Создател (стх. 10-12).**

Овој долг цитат доаѓа од Пс. 102:25-27. Ангелите не ја создале земјата, зашто и тие се дел од созданието. Исус Христос е Создателот и еден ден Тој ќе го отстрани старото создание и ќе го воведе новото создание. Сè околу нас се менува, но Тој никогаш нема да се промени. Тој е “ист вчера, денес и во вечни векови” (Евр. 13:8). Созданието е како стара облека која еден ден ќе биде отфрлена и заменета со нова.

**6. Христос е суверен; ангелите се слуги (стх. 13-14).**

Повторно, писателот го цитира Пс. 110:1. Фактот дека Исус Христос е сега од десната страна на Таткото (позиција на чест) се спомнува многу пати во Новиот Завет (види Мт. 22:43-44; 26:64; Мк. 16:19; Дела 2:33-34; Рим. 8:34; Кол. 3:1; Евр. 1:3, 13; 8:1; 10:12; 12:2; 1 Птр. 3:22). Ангелите се службени духови кои Му служат на Господ кој седи на престолот. Но, тие ни служат и нам, кои преку вера во Христос, сме “наследници на спасението”. Денес ангелите нам ни служат!

Невозможно е да се отстранат доказите приложени во овие цитати. Исус Христос е поголем од ангелите, и тоа значи дека Тој е исто така поголем од Законот кој тие помогнале да му се даде на народот на Израел.

**B. ПРЕДУПРЕДУВАЊЕ: ВНИМАВАЈТЕ НА СЛОВОТО ЗА ДА НЕ БИДЕТЕ ОДВЛЕЧЕНИ (Евр. 2:1-4)**

**Евр. 2:1-4** Затоа **треба уште повеќе да внимаваме на она што го чувме, за да не бидеме одвлечени**. 2 Зашто, ако словото изговорено преку ангелите беше цврсто, и ако секој престап и секоја непослушност беа соодветно наплатени, 3 како ќе се извлечеме, ако занемариме толку големо спасение, за кое првин зборуваше Господ, и нам ни беше потврдено од оние кои го беа чуле, 4 откако Бог го посведочи со знаци, со чуда и со разни моќни дела, и со раздавање дарови на Светиот Дух, според Неговата волја.

**Ова е првото од петте предупредувања во Евреите *“да внимаваме на она што го чувме, за да не бидеме одвлечени”*.** Целта е да се поттикне секој читател да внимава на Божјото Слово и да го послуша. Ние веќе напомнавме дека овие предупредувања стануваат се посилни како што напредуваме во текстот, од застранување од Божјото Слово па сè до пркосење на Божјото Слово (Евр. 12:14-29). Исто така забележавме дека Бог не седи со скрстени раце и не дозволува Неговите деца да се бунтуваат против Него. Тој ќе продолжи да зборува, а по потреба и да ги казнува Своите.

Предупредувањето е до верниците, зашто писателот се вклучува и себе си кога вели: “ние”. Опасноста тука е занемарување на нашето спасение. Те молам имај во предвид дека авторот не пишува “одбивање” туку "занемарување". Тој не ги охрабрува грешниците да станат христијани; туку ги поттикнува христијаните да внимаваат на огромното спасение кое го добиле од Господ.

“Затоа... за да не бидеме одвлечени” (Евр. 2:1) може подобро да се преведе како “да не скршнеме.” Подоцна (Евр. 6:19), авторот користи слика на сидро за да покаже колку можеме да бидеме уверени во Божјите ветувања. Повеќето духовни проблеми се предизвикуваат од небрежност отколку од било што друго. Го занемаруваме Божјото Слово, молитвата, богослужбата со Божјиот народ (види Евр. 10:25) и други можности за духовен растеж, и како резултат на тоа почнуваме да застрануваме. Сидрото не се помрднува, ние се помрднуваме.

Во текот на Стариот Завет, луѓето кои не го послушале Словото понекогаш биле казнувани. Тоа Слово било даден преку ангели, па колку поголема одговорност имаме денес, оти сме го добило Словото од Божјиот Син! Во Евр. 2:2 “престап” се однесува на сторени гревови (го правиме тоа што знаеме дека не треба), додека “непослушност” се однесува на гревови на пропуст (не го правиме тоа што треба да го правиме).

Помислуваме дека денешните верници “под благодатта” можат да избегнат Божја казна која “под Законот” била толку очигледна. Но, на кого му е дадено многу, од него многу ќе се бара. Не само што го добивме Словото од Божјиот Син, туку тоа Слово било потврдено од страна на апостолските чуда (Евр. 2:4). Изразот “знаци и чуда” се среќава единаесет пати во Новиот Завет. Тука тој се однесува на чудата кој сведочат за Словото и потврдиле дека тоа е вистина. Овие чуда биле извршени од страна на апостолите (види Мк. 16:17-20; Дела 2:43). Денес го имаме целосното Божјо Слово; па затоа нема потреба за овие апостолски чуда ***(оваа изјава е размислување на г-дин Wiersbe, а не на повеќето други библиски теолози кои веруваат дека знаците и чудата се потребни и денес, како и порано, како на пример духовниот дар за чуда и исцеленија).*** Бог сега сведочи преку Својот Дух, користејќи го Словото (Рим. 8:16; 1 Јвн. 5:1-13). Духот исто така, им дава духовни дарови на Божјите луѓе за тие да можат да служат во црквата (1 Кор. 12; Ефш. 4:11).

Денес премногу христијани го земаат Божјото Слово здраво за готово и го занемаруваат. Во мојата пастирски служба, открив дека занемарувањето на Божјото Слово и молитвата, како јавна, така и приватна, е причина за “духовното забегување.” Не треба да давам примери, зашто секој верник знае дека тоа е точно. Или си го доживеал ова “застранување” или си го видел во животот на другите.

Лесно е да се биде носен од струјата, но тешко е да се движиш спротивно на струјата. Нашето спасение е “големо спасение,” купено со големо цена. Тоа со себе носи големи ветувања и благослови, и води кон големо наследство во слава. Како можеме да го занемариме?

**C. ОБЈАСНУВАЊЕ: ЗОШТО ИСУС ХРИСТОС НЕ Е ИНФЕРИОРЕН ПОРАДИ НЕГОВАТА ЧОВЕЧНОСТ (Евр. 2:5-18)**

Фактот дека ангелите се “службени духови” без човечки тела, се чини како да се во предност во однос на Исус Христос, Кој додека служел на земјата имал човечко тело. (Денес Тој има прослави тело кое не познава ограничувања.) ​​Писателот дава четири причини кои објаснуваат зошто човечноста на нашиот Господ не е ниту хендикеп ниту, пак, знак на инфериорност.

**1. Неговата човечност му овозможило да ја врати загубената власт на човекот (стх. 5-9)**

**Евр. 2:5-9** Впрочем, не им го потчини на ангели идниот свет, за кого зборуваме. 6 Но некој некаде посведочи, велејќи: "Што е човекот, та си спомнуваш за него? Или човековиот син,  та да ти значи нешто? 7 Го направи само малку помал од ангелите, со слава и чест го овенча; 8 сè потчини под неговите нозе.” А кога му потчини сè, тој ништо не остави непотчинето на себеси. Но сега уште не гледаме дека му е потчинето сè . 9 Но Го гледаме Исус, Кој беше за кратко време помал од ангелите, овенчан со слава и чест заради претрпената смрт, Кој по Божјата благодат ја вкуси смртта за сите.

Цитатот е од Пс. 8:4-6, и треба целиот тој псалм внимателно да го прочиташ. Кога на почетокот Бог ги создал првиот маж и жена, Тој им дал власт над Своето создание (Бит. 1:26-31). Давид се восхитува, оти Бог ја споделил Својата моќ и слава со кршлив човек! Човекот бил создаден “малку помал од ангелите” (а затоа е инфериорен во однос на нив), но на човекот му биле дадени привилегии далеку поголеми отколку на ангелите. Бог никогаш не им ветил на ангелите дека ќе царуваат во “идниот свет” (Евр. 2:5).

Но, тука имаме сериозен проблем, зошто е повеќе од очигледно дека човекот денес не спроведува власт над созданието. Секако дека човекот не може да ги контролира рибите, птиците или животните. Впрочем, човекот има проблем себе си да се контролира! Но, гледаме дека сè уште "не е се потчинето под Неговите нозе” (Евр. 2:8).

“Но, Го гледаме Исус!” (Евр. 2:9) Тој е Божјиот одговор на човековата дилема. Исус Христос станал човек за да може да пострада и да умре за гревот на човекот и да го врати на власт, која поради гревот му била одземена. Кога нашиот Господ бил на земјата, Тој ја применувал таа загубена власта. Тој имал власт над рибите (види Мт. 17:24-27; Лк. 5:1-11; Јвн. 21:1-11), над птиците (Лк. 22:34, 60), над ѕверовите (Мк. 1:12-13) и над домашните животни (Мк. 11:1-7). Како последен Адам (1 Кор. 15:45), Исус Христос ја повратил човековата загубена власт. Денес, сè е под Неговите нозе (Ефш. 1:20-23).

Човекот е “овенчан со слава и чест” (Евр. 2:7), но тој ја загубил својата круна и станал роб на гревот. Исус Христос ја повратил таа “слава и чест” (Евр. 2:9) и верниците денес ја делат Неговата величествена власт (Откр. 1:5-6). Еден ден, кога ќе го воспостави Своето царство, ние ќе царуваме со Него во слава и чест. Исус Христос го направил сето тоа за нас - за изгубените грешници - поради “Божјата благодат” (Евр. 2:9). Исус да не станал човек, не ќе можел да умре и “вкуси смрт за сите" (Евр. 2:9). Вистина е дека ангелите не можат да умрат; но исто така е вистина дека ангелите не можат да спасат изгубен грешник и да му ја обноват загубената власт.

**2. Неговата човечност Му овозможило да доведе многу синови во слава.**

**Евр. 2:10-13** Зашто Му прилегаше Нему, заради Кого е сè и преку Кого е сè, откако приведе многу синови во слава, преку страдање да стане совршен Извор на нивното спасение. 11 Зашто и Оној Кој осветува и оние кои се осветени, сите се од еден Татко, та затоа не се срами да ги нарече браќа, 12 кога вели: "Ќе им го навестам  Твоето име на Моите браќа, ќе Те воспевам сред соборот";

13 и пак: "Јас ќе се надевам на Него"; и пак: "Еве ме мене и моите деца, кои Бог ми ги даде.”

Христос не е само последниот Адам, туку е и Извор на спасението. Зборот Извор буквално значи “пионер - еден кој го отвора патот за другите да го следат.” Христос се откажа од Својата слава за да стане човек. Тој ја поврати Својата слава кога воскресна и се вознесе на небото. Сега Тој ја дели таа слава со сите кои Му веруваат за спасение (Јвн. 17:22-24). Тој донесува многу синови и ќерки во слава!

Христос е обединет со нас, и ние сме обединети со Него: духовно сме едно. Всушност, ние сме Негови “браќа” (Евр. 2:12). Авторот го цитира Пс. 22:22 - месијански псалм - во кој Христос говори за Својата црква како Свои браќа. Тоа значи дека ние и Божјиот Син ја имаме истата природа и му припаѓаме на истото семејство! Ние сме чудо на Божјата благодат!

Авторот на Евреите, исто така, го цитира Исаија 8:17-18 од LXX. Секако непосредната референца е за пророкот Исаија и неговите посебни синови, на кои им било дадени значајни имиња (види Ис. 7:3; 8:1-4). Но, конечното значение е за Исус Христос. Не само што верниците се Негови браќа, туку се и Негови деца: “Еве ме мене и моите деца, кои Бог ми ги даде” (Евр. 2:13). Исус Христос да не дошол на земјата и да не станал човек, Тој не ќе можел да нè земе од земјата за да учествуваме во Неговата слава. Отелотворувањето, распнувањето и воскресението мора да одат заедно. Сите тие водат кон славата.

Пред да продолжиме треба да зборуваме за еден израз во Евр. 2:10: “...преку страдање да стане совршен Извор на нивното спасение.” Оваа изјава не укажува на тоа дека Исус Христос е несовршен, кога бил тука на земјата. Зборот преведен како “совршен” значи **“целосен, ефикасен, соодветен.”** Исус не можел да стане соодветен Спасител и Првосвештеник доколку не станал човек, не пострадал и не умрел.

**3. Неговото човештво му овозможило да го разоружи сатаната и да нè избави од смртта (стх. 14-16).**

**Евр. 2:14-16** Бидејќи, пак, децата имаат учество во телото и крвта, така и Самиот Тој зеде учество во тоа, та со смртта да го обессили оној кој ја имаше власта над смртта, односно ѓаволот, 15 и да може да ги избави оние кои заради стравот од смртта, цел живот беа во ропство. 16 Зашто, навистина, Тој не им помага на ангелите, туку му помага на Авраамовото потомство.

Ангелите не можат да умрат. Исус не дошол да ги спаси ангелите (забелешка Евр. 2:16.); Тој дојде да ги спаси луѓето. Ова значи дека Тој морал врз Себе да земе крв и месо и да стане Човек. Само тогаш можел да умре и преку Неговата смрт да го порази сатаната. Зборот “обессили” не значи “збрише”, бидејќи е очигледно дека сатаната е сè уште жив и активен. Зборот значи да се “направи дисфункционален, да се обессили.” Сатаната не е уништен, но ја загубил војната.

Во која смисла сатаната има власт над смртта? Конечен авторитет на смртта е во рацете на нашиот Бог (Повт. Зкн. 32:39; Мт. 10:28; Откр. 1:18). Сатаната можел да го направи само она што од Бог му било дозволено (Јов 1:12; 2:6). Но, бидејќи сатаната е автор на гревот (Јвн. 8:44), а гревот носи смрт (Рим. 6:23), во таа смисла, сатаната спроведува моќ во областа на смртта. Исус го нарекува убиец (Јвн. 8:44). Сатаната го користи стравот од смртта, како ужасно оружје за да се здобие со контрола над животот на луѓето. Неговото царство е царство на темнина и смрт (Кол. 1:13). Ние кои веруваме во Исус Христос еднаш за секогаш сме избавени од власта на сатаната и од ужасниот страв од смртта. Смртта, погребението и воскресението на Исус Христос ни даде победа! (1 Кор. 15:55-58)

Исус Христос не ја зел врз себе природата на ангелите со цел да ги спаси паднатите ангели (2 Птр. 2:4; Откр. 12:7-9). Наместо тоа, Тој се симнал подолу од ангелите за да стане Човек! И тоа не само “човек” воопштено; туку станал Евреин, дел од “семето Авраамово” (Евр. 2:16). Евреите биле презрена и намразена раса, а сепак нашиот Господ станал Евреин.

**4. Неговото човештво му овозможило да стане сожалителен Првосвештеник на Својот народ (стх. 17-18).**

**Евр. 2:17-18** Затоа требаше во сè да стане како Своите браќа, за да стане милостив и верен Врховен свештеник за нештата кои се однесуваат на Бог, за да биде жртва за помирување за гревовите на луѓето. 18 Бидејќи, и Самиот страдаше кога беше искушуван, затоа може да им помогне на оние кои се искушувани.

Како чисти духови кои никогаш не страдале, ангелите не можат да се поистоветат со нас во нашите слабости и потреби. Но Исус може! Додека бил тука на Земјата, Исус "станал како Своите браќа” и така Тој доживеал безгрешните слабости на човековата природа. Тој знаел што значи да се биде беспомошно бебе, дете кое расте, адолесцент кое се развива. Тој искусил замор, глад и жед (Јвн. 4:6-8). Тој доживеал да биде презрен и отфрлен, да биде измамен и лажно обвинет. Тој искусил физичко страдање и смрт. Сето ова било дел од Неговата “подготовка” за Неговата небесна служба на Првосвештеник.

Ако сакаш пример за човек кој не бил милостив и верен првосвештеник, тогаш прочитај за Ели (1 Сам. 2:27-36). Тука имаме Првосвештеник, кои дури ни своите синови не ги водел кон верност спрема Бог. Ели дури ја обвинил скршената Хана дека била пијана! (1 Сам. 1:9-18)

Исус Христос е и милостив и верен: Тој е милостив кон луѓето и верен кон Бог. Тој никогаш не може да нè успее во Својата свештеничка служба. Тој ја направил потребната жртва за нашите гревови, за ние да можеме да бидеме помирени со Бог. Тој не морал да принесе жртва за Себе, затоа што е безгрешен.

Но, што се случува кога ние, кои сме спасени, сме во искушение да грешиме? Тој е подготвен да ни помогне! Тој бил искушуван кога бил на земјата, но ниту едно искушение не Го надвладеало. Затоа што Тој го победил секој непријател, Тој е во состојба да ни даде потребна благодат, за да го надминеме искушението. Зборот “помогне” (Евр. 2:18) буквално значи **“да се стрча кон плачот на детето.”** Тоа **значи “да донесе помош кога таа е потребна.”** Ангелите можат да ни служат (Евр. 1:14), но тие не можат да ни помогнат во часот на искушението. Само Исус Христос може да го стори тоа, и тоа го може зашто станал човек, страдал и умрел.

Можеби е добро сега да се објасни разликата меѓу **Првосвештеничката** службата на нашиот Господ и Неговата служба како **Застапник и Бранител** (1 Јвн. 2:1). Кога сме во искушение, нашиот Господ, како Првосвештеник може да ни даде благодат да нè сочува од грев. Ако сепак згрешиме, тогаш Тој, како наш Застапник, нè застапува пред Божјиот престол и ни простува ако пред Него искрено ги исповедаме нашите гревови (1 Јвн. 1:5-2:2). И двете овие служби се вклучени во Неговото сегашна дело на застапништво; и токму таа застапничка служба е гаранција за нашето вечно спасение. (забележи дека во Евр. 7:25 стои запишано "за вечни векови", а не "од вечни векови").

Додека го разгледуваш овој дел, не можеш, а да не се восхитуваш на благодатта и мудроста Божја. Од човечка гледна точка, се чини безумно за Бог да стане човек; но сепак токму тој чин на благодатта го овозможи нашето спасение и сè што оди со него. Кога Исус Христос станал човек, Тој не бил инфериорен во однос на ангелите, зашто во Неговото човечко тело Тој остварил нешто што ангелите никогаш не можеле да постигнат. Во исто време, Тој овозможил ние да учествуваме во Неговата слава!

Тој не се срами да нè нарече Свои браќа и сестри.

Дали ние се срамиме да Го нарекуваме “Господ”?

**III. Поголем од Мојсеј Евр. 3:1-4:13**

По Авраам, Мојсеј е несомнено најпочитуваната личност од страна на еврејскиот народ. Да се ​​вратиме на Законот значи да се вратиме на Мојсеј, а примателите на ова послание до Евреите биле во тешко искушение токму тоа да го сторат. Важно било писателот да ги убеди своите читатели дека Исус Христос е поголема од Мојсеј, зашто целиот систем на еврејската религија е дојден преку Мојсеј. Во овој дел, ќе учиме дека Исус Христос е по возвишен во однос на Мојсеј во најмалку три гледишта.

**A. ХРИСТОС Е ПО ВОЗВИШЕН КАКО ЛИЧНОСТ (Евр. 3:1-2)**

**Евр. 3:1-2** Затоа, свети браќа, вие кои учествувате во небесното призвание, насочете ги вашите мисли кон Исус, Апостолот и Врховниот свештеник на нашето исповедање, 2 Кој Му беше верен на Оној Кој Го постави, како што беше и Мојсеј во целиот Негов дом.

Двојниот опис на читателите јасно ни вели дека се работи за препородени луѓе. “Свети браќа” може само да се примени на луѓе од Божјото семејството, издвоени преку Божјата благодат. Преку употребата на изразот “соучесници на небесното призвание” е јасно дека писателот зборува за луѓе од Црквата, Христовото Телото. Ниту еден необратен Евреин или неевреин не би можел да го присвои овој благослов! Зборот “учествувате” во Лк. 5:7 е преведен како “партнери”, каде што се опишува меѓусебниот однос на четворица мажи во трговијата со риби: тие биле заедно во тоа.

Вистинските христијани не само што имаат дел во небесното призвание, туку и во Исус Христос (Евр. 3:14). Преку Светиот Дух, ние сме “органи на Неговото Тело” (Ефш. 5:30). Вистинските верници се и “соучесници на Светиот Дух” (Евр. 6:4). “Ако некој Го нема Христовиот Дух, тој не е Негов” (Рим. 8:9). Затоа што сме Божји чеда, имаме дел во Божјото карање од љубов (Евр. 12:8). Недостигот на казнување е доказ дека човекот не е Божјо дете.

Бидејќи овие луѓе биле свети браќа и сестри, и соучесници на небесното призвание, тие можеле да дадат “исповед” за нивната вера во Исус Христос. Зборот едноставно **значи “да се каже истата работа.”** Кога станува збор за нивното искуство на спасение и кога велат дека Исус е Бог, сите вистински христијани “го велат истото”. Двапати во ова послание, писателот ги охрабрува читателите да се држат до оваа исповед (Евр. 4:14; 10:23). Истата таа исповед говори дека мажите и жените на вера од минатите векови се “туѓинци и новодојдени" на земјата (Евр. 11:13).

Мојсеј не бил човекот што го направил сето тоа за луѓето опфатени во ова послание; Исус Христос бил Тој! Писателот не ги поттикнувал да мислат на Мојсеј, туку да мислат на Христос. Зборот значи “внимателно да се разгледа, целосно да се разбере.” Ова не е брз поглед на Исус Христос! Туку е внимателно разгледување на тоа кој е Тој и што Тој има направено.

Очигледен е фактот дека во Својата личност Христос е по возвишен во однос на Мојсеј. Мојсеј бил само човек, повикан да биде пророк и водач, додека Исус Христос е Божји Син испратен во светот од Таткото. Титулата **апостол** **значи “испратен со задача.”** Мојсеј бил повикан и овластен од Бог, но Исус Христос бил испратен до грешниот човек како Божјо “живо Слово”. Можеби ќе сакаш да прочиташ некои од стиховите во Евангелието според Јован, каде што за Исус се говори како за “испратен од Бог” (Јвн. 3:17, 34; 5:36, 38; 6:29, 57; 7:29; 8:42; 10:36; 11:42; 17:3; види и 13:3).

Исус Христос не е само Апостол, туку е и Првосвештеник. Мојсеј бил пророк кој повремено служел како свештеник (види Пс. 99:6), но никогаш не бил првосвештеник. Таа титула му припаѓала на неговиот брат Арон. Всушност, Исус Христос ја носи титулата “Врховен Првосвештеник” (Евр. 4:14).

Како Апостол, Исус Христос го претставувал Бог пред луѓето; а како Првосвештеник, Тој сега на небото ги претставува луѓето пред Бог. Секако и Мојсеј исполнувал слична служба, зашто го поучувал Израел за Божјата вистина и кога на планината Го сретнал Бог се молел за Израел (види Изл. 32:30-32). Мојсеј бил првенствено пророк на законот, додека Исус Христос е Гласникот на Божјата благодат (види Јвн. 17:1). Мојсеј помогнал да се подготви патот за доаѓањето на Спасителот на земјата.

Сепак, писателот на Евреите забележува дека Мојсеј и Исус Христос биле верни во задачата која Бог им ја доверил. Мојсеј не бил безгрешен како што бил Исус Христос, но тој бил верен и ја послушал Божјата волја (Бр. 12:7). Дури и среде тешки испитувања ова било охрабрување за еврејските верници од првиот век со цел да Му останат верни на Христос. Наместо да Му се вратат на Мојсеј, тие требало да го имитираат Мојсеј и да му бидат верни на своето призвание.

**B. ХРИСТОС Е ПО ВОЗВИШЕН ВО СВОЕТО СЛУЖЕЊЕ**

Евр. 3:3-6 Бидејќи Тој беше удостоен со поголема слава од Мојсеј, како што поголема чест од куќата има оној кој ја изградил. 4 Зашто, секоја куќа е изградена од некого, а Бог е градител на сè. 5 Навистина, и Мојсеј му беше верен на целиот Негов дом, како слуга, за сведоштво на оние нешта што требаше да се соопштат подоцна. 6 А Христос беше верен како Син над Својот дом; а Негов дом сме ние, ако докрај ги дочуваме смелоста и радоста на нашата надеж.

Во овие стихови зборот “куќа/дом” се користи шест пати. Тоа се однесува на Божјиот народот, а не на физичка градба. Во Стариот Завет, Мојсеј му служел на Израел, Божјиот народ. Денес, во Новиот Завет, Христос и служи на Својата црква, Божјиот народ (“Негов дом сме ние” Евр. 3:6). Во 2 Самуил 7 можеш да најдеш илустрација на оваа двојна употреба на “куќа”. Давид сакал на Бог да Му изгради храм, куќа во која Бог ќе може да престојува. Но Бог му рекол на Давид дека Тој ќе го изгради Давидовиот дом (дом, семејство) и ќе склучи сојуз до Давидовото потомство.

Разликата меѓу Мојсеј и Исус Христос е јасна: Мојсеј бил слуга во куќата, додека Исус Христос е Син на куќата. Мојсеј бил член на домаќинството, но Исус ја гради куќата! Патем, вистината во овие стихови е моќен аргумент за божественоста на Исус Христос. Ако Бог ги гради сите нешта, а Исус Христос го гради Божјиот дом, тогаш Исус Христос мора да е Бог.

Постои уште еден фактор во Христовата по возвишеност над Мојсеј: Пророкот Мојсеј зборувал за она што ќе дојде, додека Исус Христос го донесува исполнувањето на тие нешта (Евр. 3:6). Мојсеј служел “во сенката на нештата” како да биле (види Евр. 8:5 и 10:1), додека Исус Христос ја довел целосната и конечната светлина на Евангелието на Божјата благодат.

Грчкиот збор преведен како “слуга” (Евр. 3:5) не е вообичаен новозаветен збор за слуга или роб. Овој збор носи значење на “доброволен слуга кој дејствува поради љубов.” Во Новиот Завет, тој се користи само за Мојсеј. На почетокот на неговата служба, Мојсеј бил малку колеблив и му се противел на Божјиот повик. Но откако се предал, тој од љубов и посветеност сесрдно се потчинил.

“Ако” (Евр. 3:6) треба да се сфати во светлина на целиот контекст - како Мојсеј го води Израел од Египет и во ветената земја. Авторот не тврди дека ние, христијаните, мора да го одржуваме нашето спасение. Тоа би се спротивставило на **главната тема на книгата, која е завршеното Христово дело и Неговото небесно служење како гаранција за нашето вечно спасение** (Евр. 7:14). Наместо тоа, авторот потврдува дека оние кои цврсто се држат за нивната доверба и надеж докажуваат дека се вистински препородени.

Зборот “смелост” ​​буквално значи “слобода на говор, отвореност.” Кога си слободен да зборуваш, тогаш не постои страв, туку увереност. Верникот може да пристапи со смелост (истиот збор како “увереност”) до престолот на благодатта (Евр. 4:16) со отвореност и слобода, а не со страв. Поради пролеаната крв на Исус Христос ние ја имаме таа смелост (Евр. 10:19). Затоа, без оглед на околностите, ние не треба да ја отфрлиме нашата увереност. Ние не треба да имаме увереност во себе си, бидејќи и ние сме склони кон неуспех; туку треба да имаме увереност во Исус Христос Кој никогаш нема да нè изневери.

Поради доверба во Христос и исповетта на Христос, ние можеме да искусиме радост и надеж (Евр. 3:6). Писателот ги охрабрува овие светии кои страдаат да уживаат во своето духовно искуство, а не само да истрајуваат. Исус Христос е возљубениот Син над Својот дом и Тој ќе се грижи за секој член на семејството. Тој е верен Првосвештеник, кој ја обезбедува сета потребна благодат за секоја потреба во животот. Како Големиот Пастир на овците (Евр. 13:19-20), Исус Христос ги користи искуствата во животот на Неговиот народ за да ги опреми за служење кое ќе го прослави Неговото име.

Со други зборови, оние кои Му веруваат на Христос преку нивната истрајност, доверба и радосна надеж го докажуваат тоа исповедање. Тие не се обременети со минатото или под закана на сегашноста, туку “живеат во идно време”, додека ја очекуваат “блажената надеж” на враќањето на нивниот Господ. Токму тоа “небесно призвание” ги мотивира верниците да продолжат да живеат за Спасителот, дури и кога тоа е тешко.

Во овој дел главна тема е талкањето на Израел во пустината. Двајца мажи во тој народ - Калев и Исус Навин - го покажувале ставот опишани во Евр. 3:6. Сите останати во Израел постари од 20 години морале да умрат во пустината и никогаш да не влезе во ветената земја (види Бр. 14:26-38). Но, Калев и Исус Навин Му поверувале на Бог, и Тој ја испочитувал нивната вера. За 40 години, Калев и Исус Навин гледале како нивните пријатели и роднини умирале; а овие двајца мажи на верата имале доверба во Божјото Слово дека еден ден ќе зачекорат во Ханаан. Додека другите се соочувале со тага и смрт, Калев и Исус Навин се радувале во надежта. Како верници, ние знаеме дека Бог ќе нè земе на небото, и затоа треба да го покажуваме истиот вид на радосна доверба и надеж.

**C. ХРИСТОС Е ПО ВОЗВИШЕН ВО ПОЧИНКАТА КОЈА ЈА ДАВА (Евр. 3:7-4:13)**

Во послание до Евреите овој долг пасус е **вториот дел од петте опомени** (предупредувања). Во првата опомена (Евр. 2:1-4), поради занемарување писателот ја нагласува опасноста од скршнување од Словото. Во ова предупредување, тој ја објаснува потребата да се слушне Неговиот глас, не дозволувајќи да закорават нашите срца, што поради закоравеност на срцето ни укажува (додадено од RevC) на опасност од сомневање и невера во Словото. Важно е да ја разбираме заднината на овој дел, која е излегувањето на Израел од Египет и нивните искуства на невера во пустината.

За почеток, мора да разбереме дека постојат духовни лекции во географијата на искуствата на Израел. Ропството на нацијата во Египет е илустрација на ропството на грешникот во овој свет. Како што Израел бил ослободен од Египет преку крвта на јагнињата и Божјата моќ, така грешник кој верува во Христос е ослободен од ропството на гревот (Кол. 1:13-14). Исус Христос е “Божјото Јагне”, чија смрт и воскресение го оствариле нашето спасение.

Не било Божја волја Израел да остане во Египет или во пустината. Неговата желба била луѓето да влезат во своето славно наследство во ханаанската земја. Но, кога Израел стасал до границата на своето наследство, тие се двоумеле, бидејќи се посомневале во Божјото ветување (Бр. 13-14). “Ние не можеме” лелекале десетте извидници и народот. Мојсеј, Исус Навин и Калев рекле, “Ние можеме со Божја помош!” Бидејќи луѓето се вратиле назад во неверие, наместо со вера да чекорат напред, тие го пропуштиле своето наследство и изгинале во пустината. Новото поколение ја запоседнало земјата и влегло во својата починка.

За нас како христијани што значи Ханаан денес? Тоа го претставува нашето духовно наследство во Христос (Ефш. 1:3, 11, 15-23). Жално е што некои од нашите химни и евангелски песни го користат Ханаан како слика за небото, а “преминувањето на Јордан” како слика на смртта. Затоа што Ханаан било место на битки и порази, таа не е добра слика за небото! Со вера Израел требал да ја премине реката Јордан (слика на верникот кој умира за себеси и за светот, Рим. 6), и преку вера да го земе наследството. Тие морале да "зачекорат во вера" (Ис. Нвн. 1:3) и за себе да ја заземат земјата, како што и денес верникот мора да постапи.

Сега можеме да разбереме што претставува талкањето низ пустината: искуствата на верниците, кои нема да го присвојат своето духовно наследство во Христос, кои се сомневаат во Божјото Слово и живеат во неспокојно неверие. Да сме на сигурно, Бог е со нив исто како што бил со Израел; но тие не уживаат во полнотата на Божјиот благослов. Тие се “надвор од Египет”, но сè уште не се “во Ханаан.”

Со оваа заднина, можеме сега подобро да разбереме една од клучните зборови во овој дел - починка (Евр. 3:11, 18; 4:1, 3-5, 8-11). Писателот споменува две различни “починки” од старозаветната историја:

**(1) Божјата саботна починка**, кога Тој престанал со активностите на создавање (Бит. 2:2; Евр. 4:4);

**(2) Израеловата починка во Ханаан** (Повт. Зкн. 12:9; Ис. Нвн. 21:43-45; Евр. 3:11). Но, во тие "починки" тој видел слики на духовни искуства кај верниците денес.

Саботната починка е слика за починка во Христос преку спасението (Евр. 4:3; види Мт. 11:28). Ханаанската починка е слика за нашата сегашна починка, кога го присвојуваме нашето наследство во Христос (Евр. 4:11-13; обрни внимание на нагласката на Божјото Слово). Првото е починка на спасението; а второто е починка на покорноста.

Но, постои и трета починка за кое ќе дискутираме, идната починка која сите верници ќе ја уживаат со Бога. “...на Божјиот народ му останува саботната починка” (Евр. 4:9). Грчкиот збор за починка е "сабатисмос" - “чување на саботата” - и тука е единственото место во Новиот Завет каде што се користи овој збор. Кога светиите ќе влезат во рајот, тоа ќе е како уживање во големата Божја саботна починка, крај на сиот труд и борби (Откр. 14:13).

Вака изгледаат графиконите на различните починки:

|  |  |  |
| --- | --- | --- |
| **Минато** | **Сегашно** | **Идно** |
| Божја саботна починка | Спасителна починка | Небесна починка |
| Израеловата починка  во Ханаан | Починка на покорност  (победа во Христос) |  |

Имајќи ја на ум оваа заднина на Израеловата историјата и нејзините "починки", сега можеме да го проучуваме самиот пасус. Писателот ни дава трикратна опомена.

**1. Ајде да внимаваме (стх. 3:7-19).**

**Евр. 3:7-19** Впрочем, како што вели Светиот Дух: Денес **ако го чуете Неговиот глас**, 8 **не закоравувајте ги вашите срца**, како тогаш кога Ме предизвикуваа, како во денот на искушувањето во пустината, 9 каде што вашите татковци се бунтуваа против Мене, предизвикувајќи Ме, и беа очевидци на Моите дела четириесет години. 10 Затоа се разгневив на тоа поколение и реков: - секогаш заблудуваат во своите срца и не ги запознаа Моите патишта, 11 та во Својот гнев се заколнав: - нема да влезат во Мојот спокој. 12 Гледајте, браќа, да не би во некого од вас да има **зло срце**, што не верува, та да отпадне од живиот Бог. 13 Туку бодрете се еден со друг, секојдневно, додека се вели “денес", да не би некој од вас да закорави од измамливоста на гревот. 14 Впрочем, ние станавме Христови соучесници, само ако почетната увереност ја запазиме цврсто докрај, 15 така што се вели: "Денес ако го чуете Неговиот глас, не закоравувајте ги вашите срца, како тогаш кога Ме предизвикуваа.” 16 Имено, кои се тие кои откако чуја Го предизвикаа? Зар не беа тоа сите оние кои излегоа од Египет водени од Мојсеј? 17 А кому му беше гневен четириесет години? Зар не на оние кои згрешија и чии тела паднаа во пустината? 18 А на кои им се заколна дека нема да влезат во Неговиот спокој, ако не на оние кои беа непокорни? 19 И гледаме дека не можеа да влезат поради неверие

***Ова е второ од петте предупредувања во Евреите: “...ако го чуете Неговиот глас, не закоравувајте ги вашите срца и не се сомневајте во Неговото Слово.”*** Тие требале да ја послушаат тажната историја на Израелскиот народ и да научат важна лекција. Писателот го цитира Пс. 95:7-11, каде што е запишан Божјиот одговор на Израеловата трагична духовна состојба. Бог го ослободил Својот народ од Египет и се грижел за него, откривајќи ја Својата моќ преку многу знаци и чуда. Израелците го гледале сето тоа и имале полза од тоа, но искуството не ги довело поблиску до Бог, ниту направило повеќе да Му веруваат. Сè што Бог направил за нив не им користело духовно. Всушност, токму спротивното се случило: тие ги закоравиле своите срца против Бога! Тие Го ставиле Бог на испит и Тој не ги изневерил; а сепак, тие Го изневериле.

Коренот на секој проблем е проблемот на срцето. Израелскиот народ (освен Мојсеј, Исус Навин и Калев) згрешиле во нивните срца (Евр. 3:10), што значи дека нивните срца скршнале од Бог и Неговото Слово. Тие исто така имале зли **срца на неверие** (Евр 3:12); тие не верувале дека Бог ќе им даде победа во Ханаан. ***(Следново е додаток од RevC: Чинам дека тешко да се замисли дека неверството е “зло”, но замисли дека ние треба да сме народ на вера - се спасуваме по благодат преку вера Ефш. 2:8-9, треба да живееме по вера 2 Кор. 5:7, а што не е од вера е "грев" Рим.14:23, и праведниот ќе живее по вера Гал. 3:11. Верата е главен принцип на она што нè прави христијани и затоа не треба да бидеме изненадени што недостатокот на вера е “зло”.)*** Тие виделе како Бог извршил големи чуда во Египет. А сепак, се сомневале дека е способен за предизвикот во Ханаан.

Кога некој има блудно и неверно срце, резултатот ќе е закоравено срце. Таквото срце е нечувствително на Божјото Слово и Неговото дејствување. Срцето на Израел било толку закоравено што народот сакал да се врати во Египет! Замисли, сакале да си ја заменат слободата под Бога за ропство во Египет! Секако дека сета оваа историја им зборувала на срцата на читателите на ова послание, бидејќи тие биле во опасност од “враќање” кон практикување на Законот (делата на телото), наместо да продолжат да чекорат во вера (*додадено од RevC*).

Во пустината Кадеш Барнеа паднал Божјиот суд врз Израел. Цело едно поколение било осудено на смрт, а само новото поколение влегло во ветената земјата. Бог рекол: “Нема да влезат во Мојот спокој” (Евр. 3:11). Но, каква порака е тоа за верникот денес? Ниту еден верник денес, Евреин или неевреин, не може да се врати назад во Мојсеевиот правен систем, оти храмот го нема и не постои свештенство. Но секој верник е во искушение да се откаже од својата исповед во Христос и да се врати во светскиот систем на живеење во компромис и ропство. Ова е особено точно во време на прогон и страдање. Огнот на прогонството секогаш ја пречистувала црквата, бидејќи страдањата ги одделува вистинските од лажните верници. Вистинските верници се подготвени да страдаат за Христос и цврсто се држат до своите уверувања и исповедање на верата (види Евр. 3:6, 14). Ние не сме спасени преку држење до нашето верување. Фактот што се држиме до нашето верување е доказ дека сме вистински Божји чеда.

Важно е да внимаваме и да ги препознаеме духовните опасности кои постојат. Но исто така е важно да се охрабриме едни со други за да Му останеме верни на Господа (Евр. 3:13). Се добива впечаток дека некои од овие верници биле невнимателни во однос на нивното заедништво во локалната црква (види Евр. 10:23-25). Христијаните си припаѓаат на едни на други и имаат потреба едни од други. Мојсеј, Калев и Исус Навин се обиделе да ги охрабрат Израелците кога нацијата одбила да влезе во Ханаан, но луѓето не сакале да слушаат.

Од овој дел јасно се гледа дека Бог е ожалостен со Израел во текот на сиот период од 40 години талкање во пустината. Евреите само што заминале од Египет почнале да Го предизвикуваат Бог (Изл. 16:1...). Откако Тој им обезбедил леб, тие се жалеле на недостаток на вода (Изл. 17:1-7). Мојсеј го нарекол тоа место “Масах и Мерива”, што значи “провокација и суд.” Истите зборови се користат и во Евр. 3:10.

Гревот на Израел е запишан во Евр. 3:12 - “одпаѓање од живиот Бог.” Грчкиот збор "апостазија" е “отпадништво.” Во посланието до Евреите ова е единственото место каде што се користи овој збор. Дали “отпадништво” значи напуштање на верата и затоа вечна осуда? ***(Следново е мислењето на Warren Wiersbe, а не на сите библиски теолози. Јас лично сум на мнение дека тие кои загинале во пустината во неверие, најверојатно нема да се вбројат меѓу старозаветните светии на небото. Јас не се согласувам дека острите предупредувања во Евреите можат да се земат така лесно како што укажува г-дин Wiersbe. Евреите е напишано за верниците, кои веќе размислувале да го напуштат своето спасение и да се вратат на делата на Законот. Неколкуте предупредувања во оваа книга ни говорат сосема јасно дека нивното спасение можело да дојде во опасност. Да се вратиме сега на коментарот на г-дин Wiersbe:)*** Тоа не се вклопува во овој контекст. Израел го напуштил живиот Бог и со тоа ја отфрлил Божјата волја за нивните животи и тврдоглаво сакале да тргнат кон Египет. Бог не им дозволил да се вратат во Египет. Наместо тоа, Тој ги дисциплинирал во пустината. Бог не му дозволил на Својот народ да се врати во ропство.

Нагласката во Евреите е дека вистинските верници имаат вечно спасение, бидејќи веруваат во жив Спасител, кој постојано се застапува за нив. Но писателот внимателно истакнува дека оваа увереност не е изговор за грев. Бог ги казнува Своите деца. Сети се дека Ханаан не е слика за небото, туку за сегашното духовно наследство за верникот во Христос. Верниците кои се сомневаат во Божјото слово и се бунтуваат против Него нема да го промашат небото, туку во сегашно време ќе ги пропуштат благословите на нивното наследство, и ќе мора да претрпат Божјо карање.

**2. Да внимаваме (стх. 4:1-8).**

**Евр. 4:1-8** И така, да страхуваме да не биде изостанат некои од вас, додека е сè уште оставено ветувањето за влегувањето во Неговиот спокој. 2 Зашто и нам ни беше проповедана Добрата Вест како и ним. Но немаа полза од словото што го чуја, зашто не беше проследено со вера кај оние кои го беа чуле. 3 Имено, ние кои поверувавме влегуваме во спокојот, токму како што рече Тој: "така што во Својот гнев се заколнав: нема да влезат во Мојот спокој";

иако Неговите дела беа завршени уште од основањето на светот. 4 Зашто Самиот за седмиот ден има некаде кажано вака: “И Бог во седмиот ден се одмори од сите Свои дела.” 5 И пак на тоа место: “Нема да влезат во Мојот спокој.” 6 И така, бидејќи останува некои да влезат во него, а оние на кои порано им беше проповедано Евангелието не влегоа заради непослушноста, 7 Тој повторно определи еден ден, едно “денес", зборувајќи преку Давид по долго време, токму како што има кажано порано: "Денес ако го чуете Неговиот глас, не закоравувајте ги вашите срца.” 8 Зашто, ако Исус Навин им дадеше спокој, не би зборувал потоа за друг ден.

Верниците денес можат да влезат и да уживаат во своето духовно наследство во Христос. Мораме да бидеме внимателни од неуспехот да веруваме во Божјото Слово, зашто само ако Словото се "помеша со вера" ќе може да ги оствари своите цели. Во овој дел аргументот е даден во неколку предлози:

(1) Бог го завршил Своето дело и одморил, што значи дека Неговата починка е достапна уште од создавањето.

(2) Евреите не успеале да влезат во својата починка.

(3) Многу години подоцна (Пс. 95), Бог рекол дека починката е сè уште на располагање. Дека “денес” сè уште е можно! Ова значи дека Исус Навин не го водел Израел во вистинската починка, бидејќи починка сè уште постои. (Забележи дека името “Исус” во Евр. 4:8, треба да биде “Јешуа.” “Исус” е грчката форма на “Јошуа”. (Исус Навин = Јошуа))

Ханаанскиот спокој за Израел е слика за духовниот спокој кој се наоѓа во Христос кога Нему ќе Му се предадеме. Кога ќе поверуваме во Христос, наоѓаме **спасителен спокој** (Мт. 11:28). Кога по вера Му се предаваме и учиме од Него, ние уживаме спокој на покорност (Мт. 11:29-30). Првото е “мир со Бога” (Рим 5:1.); второто е “Божји мир” (Флп 4.:6-8). Преку вера ние влегуваме во спокојот (Евр 4:3.); преку послушност спрема Бог со вера и со предаденост на Неговата волја спокојот влегува во нас.

**3. Да се трудиме (стх. 4:9-13)**

**Евр. 4:9-13** Значи, на Божјиот народ му останува саботната починка. 10 Имено, оној кој влегол во Неговиот спокој, тој се одморил од своите дела, како и Бог од Своите. 11 И така, да се погрижиме да влеземе во тој спокој, за да не падне некој следејќи го истиот пример на непослушност! 12 Зашто Божјото Слово е живо, делотворно и поостро од секој меч со две сечила, и пробива до разделувањето на душата и духот, на зглобовите и срцевината, и е способно да ги суди мислите и намерите на срцето, 13 и нема создание кое е скриено пред Неговите очи; **туку сè е голо и откриено пред очите на Оној пред Кого ќе дадеме сметка.**

“**Повеќе** да внимавате” е добар превод за овој совет. Внимателност е спротивно на “одвлекување” (Евр. 2:1-3). Како треба да внимаваме? Преку сосредоточување на Божјото Слово. Израел не веруваше во Божјото Слово, па бунтовниците загинале во пустината. “И така, верата доаѓа од слушање, и тоа од слушање на Христовото Слово” (Рим. 10:17).

Преку споредување на Божјото Слово со меч, авторот не вели дека Бог го користи Своето Слово за колење на светиите! Точно е дека Словото го засекува срцето на грешниците со пресведочување (Дела 5:33; 7:54) и дека Словото го поразува сатаната (Ефш 6:17). Грчкиот збор за “меч” значи “краток меч или нож”. Нагласката е на моќта на Словото кое продира и да ја разоткрива внатрешноста на човековото срце. Словото е “препознавач” или “критичар.” Израелците го критикувале Божјото Слово, наместо да му дозволат на Словото да ги критикува нив. Како резултат на тоа, тие го загубиле своето наследство. ***(И тука имам некои свои размислувања во врска со ова објаснување, оти сметам дека г-дин. Wiersbe не оди доволно далеку - од самиот почеток на ова поглавје постои предупредување дека “неверието” ќе го спречи секого од влегувањето во Божјиот покој и дека Неговиот покој е за “Божјиот народ” стх. 9. Ако не се сметаш за дел од “Божјиот народ”, не ќе можеш да влезеш во Неговиот покој и ќе се најдеш во "неверие" Додадено од RevC)***

Се разбира, Бог ги гледа нашите срца (Евр. 4:13.); но не знаеме секогаш што има во него (Ерм. 17:9). Бог го користи Словото за да нè оспособи да си го видиме гревот и неверието во сопственото срце. Словото ги разоткрива нашите срца; и тогаш, ако имаме доверба во Бог, Словото го оспособува нашето срце да Го послушаме Бог и да ги прими Неговите ветувања. Токму затоа секој верник треба да се труди да го примени слушнатото Божјо Слово. Во Словото го гледаме Бог, и гледаме како Бог нас нè гледа. Тогаш се гледаме себе си какви всушност сме. Ова искуство нè оспособува да бидеме искрени со Бог, да Му веруваме и да Го послушаме.

Сето ова е можно поради завршеното дело на Исус Христос. (“Неговиот" и "своите" во Евр. 4:10 се однесува на Исус Христос.) Кога Бог завршил со делото на создавање, Тој се одморил. Божјиот Син се одморил кога го завршил делото на новото создание. Ние можеме да влеземе во Неговиот покој преку доверба во Неговото Слово и преку послушност спрема Неговата волја. Тоа можеме да го направиме со слушање на Неговото Слово, со разбирање на истото, ако му веруваме и ако му се покоруваме. Само така ние може да го земеме нашето наследство во Христос.

Пред Исус Навин да го освои Ерихон, тој излегол да ја испита ситуацијата и Го сретнал Господ Исус Христос (Ис. Нвн 5:13-15). Исус Навин сфатил дека е втор по ранг! Господ имал меч во раката, а Исус Навин во целосна покорност паднал пред Неговите нозе. Оваа постапка се случила тајно, која на Исус Навин му дала победа јавно.

Преку покорност спрема Господ и со вера во Неговото Слово и ние го земаме нашето духовно наследство. Мора да се пазиме од зло срце на неверие.

**IV. По возвишен од првосвештеникот Арон Евр. 4:14-5:10**

Мојсеј не го внесол народот на Израел во ветениот спокој; всушност, нему му било забрането да влезе во земјата. Исус Навин ги довел во нивниот физички спокој, но не и во ветениот духовен спокој (види Евр. 4:8). Но што е со Арон, првиот првосвештеник? Дали е можно Ароновото свештенство, со сите свои жртви и церемонии, на една измачена душа да и обезбеди спокој?

Еврејските христијани кои го примиле ова послание биле длабоко искушувани да се вратат во религијата на своите татковци. Впрочем, секој Евреин можел да патува во Ерусалим и да го види храмот и свештениците како служат при жртвеникот. Тука имале нешто реално, видливо и конкретно. Кога некој врви низ прогонство, како овие еврејски христијани, многу е полесно да се чекори според гледање, а не според вера. Некои од нас се посомневале на Господ и после многу помали притисоци од овие луѓе.

Централната тема на Евреите е свештенството на Исус Христос, тоа што Тој сега го прави на небото во име на својот народ. Дали Првосвештеничката служба на Христос е по возвишена во однос на онаа на Арон и на неговите наследници? Да; и писателот го докажува своето тврдење со четири аргументи.

**A. ИСУС ХРИСТОС ИМА ПО ВОЗВИШЕНА ТИТУЛА (Евр. 4:14-16)**

**Евр. 4:14-16** И така, бидејќи имаме Врховен свештеник, Кој помина низ небесата - Исус, Божјиот Син, да се држиме цврсто за верата која ја исповедаме! 15 Зашто, немаме врховен свештеник кој не може да сочувствува со нашите слабости, туку таков Кој бил искушуван во сè, како нас, но без грев. 16 И така да пристапуваме смело кон престолот на благодатта, за да примиме милост и за да најдеме благодат, која ќе ни помогне во време на нужда.

“И така, бидејќи имаме ВРХОВЕН свештеник” (Евр. 4:14). Арон бил “првосвештеникот”, но Исус Христос е ВРХОВЕН Првосвештеник. Ниту еден старозаветен свештеник не можел да си ја присвои таа титула. Но, во што се состои величината на нашиот Господ?

Како прво, Исус Христос е и Бог и Човек. Тој е “Исус, Божјиот Син.” Името “Исус” значи “Спасител” и укажува на Неговата човечка природа и Неговата служба на земјата. “Божји Син” ја потврдува Неговата божественост и фактот дека Тој е Бог. Во Неговата посебност како Човек, Исус Христос го обединува божеството и човештвото, за така да може да ги доведе луѓето кон Бога и да им понуди на луѓето сè што Бог има за нив.

Не само во Неговата личност, туку и во Неговата позиција Исус Христос е Врховен. Арон и неговите наследници служеле во Шаторот и храмот, еднаш годишно влегувале во Најсветото место. Но, Исус Христос “помина низ небесата” (Евр. 4:14). Кога се вознесе кај Таткото, Исус Христос поминал низ атмосферското небо и низ планетарното небо сè до третото небо, каде што Бог престојува (2 Кор. 12:2). Колку е подобро да се има Првосвештеник кој служи во небесен Шатор отколку во овоземен!

Но, постои уште едно гледиште на Христовата позиција: Не само што е Тој на небото, туку е и востоличен. Неговиот престол е “престолот на благодатта” (Евр. 4:16). Во Израел, Божјиот престол бил местото на милоста до ковчегот на сојузот (Изл. 25:17-22), но тоа никогаш не може да се нарече “престол на благодат.” Благодатта не се прикрива од народот. Благодатта не се крие во шатор.

Освен тоа, на обичните луѓе не им било дозволено да влезат во светилиштето на скинијата и храмот, а свештениците имале пристап само до завесата. Единствено на Денот на Помирувањето само првосвештеникот влегувал зад завесата (Лев. 16). Сега секој верник во Христос е поканет, дури и охрабруван да дојде “смело пред престолот на благодатта”! Колку величествен престол е тоа, затоа што таму нашиот Врховен Првосвештеник служи.

Исус Христос, нашиот Врховен Првосвештеник, е востоличен во небото. Нешто друго го прави по возвишен. Тој им служи милост и благодат на оние кои доаѓаат за помош. **Милост** значи дека **Бог не ни го дава тоа што сме го заслужиле**; а **благодат** значи дека **Тој ни го дава тоа што не сме го заслужиле**. Ниту еден старозаветен првосвештеник не можел за служи милост и благодат на ист начин. Кога еден Израелец бил во искушение, тој не можел туку така да поита до првосвештеникот за помош; а камоли да влезе во Најсветото Место да побара Божја помош. Но како верници во Исус Христос, ние можеме во било кое време и во било кои околности да поитаме кон нашиот Првосвештеник за да најдеме правовремена помош.

Сега, поради на по возвишеноста на Врховниот Првосвештеник Исус Христос над *свештенството на Арон*, може да се извлечат два важни заклучоци. Прво, нема потреба да се откажеме од нашата исповедање само заради тоа што минуваме низ тестирање и испитување (Евр. 4:14). Зборот преведен “исповедаме” значи “исповед”. Овие еврејски христијани биле во искушение да се откажат од своето исповедање на верата во Христос и нивната увереност во Него (види Евр. 3:6, 14)... Тоа е прашање на нивната јавна исповед на верата. Со враќање кон старозаветниот систем, тие секому би кажале дека немаат вера во Христос (види Гал. 2:11-21). Овој вид на невера би Му донесло само срам на Христовото име.

Впрочем, Божјата слава е возвишената цел на спасението (види Ефш. 1:6, 12, 14). Мојсеј бил толку загрижен токму за Божјата слава кога Израел го скршил Божјиот закон и си направи златното теле (Изл. 32). Бог сакал да ја уништи нацијата и одново да ја започен со Мојсеј, но Мојсеј ја одбил понудата. Наместо тоа Мојсеј се застапувал за Израел врз основа на Божјата слава на Божјото ветување; и Бог го поштедил народот, иако ги казнил за нивниот грев (Изл. 32:11-13).

**Вториот** заклучок е: нема потреба да се враќаме, затоа што можеме смело да дојдеме во Божјото присуство и да добиеме помош кога ни треба (Евр. 4:16). Ниту едно испитување не е преголемо, а Исус Христос да не може, а да ни даде потребна милост и благодат во време на нужда. Можеби си велиме: “Но, тој е толку далеку!” “Тој е совршениот Божји Син! Што може сега Тој да стори за проблемите на слабите грешници како нас?”

Но, токму тоа е дел од Неговата величина! Кога Тој служел на земјата во човечко тело, Тој искусил сè што ние доживуваме, па дури и повеќе. Впрочем, безгрешен човек би ги чувствувал искушенијата и испитувањата на многу посилен начин отколку што јас и ти некогаш би можеле да ги почувствуваме. Христос бил искушуван, и сепак не згрешил; и затоа е во состојба да ни помогне кога сме во искушение. Ако не успееме да го задржиме нашето исповедање, ние докажуваме дека Исус Христос бил поразен. На светот само му велиме дека не успеваме да црпиме од Неговата благодат и милост кога ни била бесплатно достапна.

**B. ИСУС ХРИСТОС Е ПО ВОЗВИШЕНО ИЗБРАН (Евр. 5:1, 4-6)**

**Евр. 5:1** Зашто, секој врховен свештеник, кој е избран од луѓето, се поставува за луѓето, за да служи пред Бог, за да принесува дарови и жртви за гревови…

**Евр. 5:4-6** И никој не ја зема честа за себе, туку ја прима кога Бог го повикува, како и Арон. 5 Така и Христос не се прослави Сам Себеси за да стане Врховен свештеник, туку Оној Кој Му рече: "Ти си Мојот Син; денес Те родив"; 6 како што Тој и на друго место вели: "Ти Си Свештеник во вечни векови,  по редот Мелхиседеков.”

Никој не може себе си да се назначи за свештеник, а камоли за Првосвештеник. Царот Саул го нападнал свештенството и го загубил своето царство (1 Сам. 13). Кореј и неговите со-бунтовници се обиделе да се постават за свештеници и Бог им пресудил (Бр. 16). Кога царот Озија се обидел да влезе во храмот и да кади, Бог го поразил со лепра (2 Днв. 26:16-21).

Арон бил од Бог избран за првосвештеник, и бил уредно ракоположен и поставен на таа функција (Изл. 28). Тој бил избран од луѓе за да им служи на луѓе. Неговата главна задача била жртвеникот: да принесува жртви кои Бог ги назначил (види Евр. 8:3-4; 9:14). Ако жртвите не се принесат на вистинско место, од вистинска личност, на вистински начин, тие не можеле да бидат прифатени од Бога.

Самото постоење на свештенството и системот на жртвување е доказ дека човекот е одвоен од Бог. Дело на благодат од Божја страна е што Тој го воспоставил целиот систем на левитското свештенство. Денес, тој систем е исполнет во службата на Исус Христос. Тој е и Жртвата и Првосвештеникот кој служи пред Божјиот народ врз основа на Неговата една - за - секогаш жртва на крстот.

Во Евр. 5:1 е наведена темата на назначување која понатаму се развива во Евр. 5:5-6. Исус Христос не се назначил Себе си како Првосвештеник. Тој бил назначен од Бог Таткото. Цитатот во Евр. 5:5 е од Пс. 2:7. Овој псалм веќе бил цитиран во Евр. 1:5 за да се докаже дека Исус Христос е Божји Син. Но нагласката во Евр. 5:5 е врз свештенството на Исус Христос, а не врз Неговата божественост. Какво значење, тогаш, има овој цитат за приложениот аргумент?

Одговорот на тој цитат е во Дела 13:33-34, каде што апостол Павле го цитира Пс. 2:7 и објаснува што тоа значи. Изразот “Денес те родив”, не се однесува на раѓањето на Исус Христос во Витлеем, туку на Неговото воскресение од мртвите. При Неговото воскресение Божјиот Син е “роден” во прославен нов живот! Тој се вознесол на небото во прославено тело за пред престолот на благодатта да стане наш Првосвештеник. Кога Арон бил ракоположен за свештеник, тој принесувал животински жртви. Но Исус Христос, за да стане наш Првосвештеник, Себе си се принесол за жртва - и потоа воскреснал од мртвите!

Но Бог Таткото не само што рекол: “Ти си Син Мој” во **Пс. 2:7**; Тој исто така рекол: “Ти Си Свештеник во вечни векови, по редот Мелхиседеков” (Евр. 5:6, цитиран од Пс. 110:4). И тој Псалм бил порано цитиран во Евр. (1:13) за да се потврди Исусовата конечна победа над сите Негови непријатели. Кога Арон бил ракоположен, Бог не зборувал директно со него за да го потврди неговото свештенството. Но Таткото ја дава оваа посебна изјава за Својот Син.

Два фактори го прават Христовото свештенството уникатно и затоа Неговото назначување е по возвишено. **Прво,** тој е вечен Првосвештеник. Ниту еден старозаветен свештеник не бил вечен, затоа што секој свештеник умрирал и ја препуштал својата функцијата на својот наследник. Во ова послание зборот “вечен” е важен збор. Најмалку шест пати писателот потврдува дека Христовото Првосвештенство е вечно (Евр. 5:6; 6:20; 7:17, 21, 24, 28). А, бидејќи е вечен Свештеник, Тој му дава на Својот народ вечно спасение (Евр. 7:23-28).

**Вториот** фактор што го прави Христовото назначување уникатно е тоа што Тој припаѓа на поинаков ред на старозаветни свештеници. Тие му припаѓале на Ароновиот ред; а Тој му припаѓа на редот Мелхиседеков. Ова е клучен концепт во Евреите, па затоа мора да одвоиме време за проучување и разбирање.

Во целиот Стар Завет во само две места се споменува Мелхиседек - Битие 14:17-24 и Пс. 110:4. Неговото име значи **“Цар на Праведноста”,** а тој бил и **“Цар на Салем [мир].”** Но, фасцинантното кај Мелхиседек е дека тој бил и свештеник и цар! И Царот Озија сакал да биде и свештеник и цар, но Бог го осудил. Само во Исус Христос и *во личноста на* Мелхиседек, кој се јавил пред да бил даде Мојсеевиот закон, овие две служби биле обединети. Исус Христос е Првосвештеник на престолот!

Причината зошто Исус Христос може да биде “вечен Свештеник” е таа што Тој му припаѓа на “редот Мелхиседеков.” Што се однесува до записите во Стариот Завет, Мелхиседек не умрел (види Евр. 7:1-3). Секако, бидејќи тој бил обичен човек, тој умрел во одреден период; но записот за тоа не ни е даден. Па Мелхиседек станува слика на нашиот Господ Исус Христос, кој е вечен Свештеник.

Но, Мелхиседек, исто така, го отсликува нашиот Господ како небесен Првосвештеник. Кога Исус Христос бил на земјата, Тој никогаш не можел да служи како свештеник, бидејќи не му припаѓал на Левиевото племе. Исус бил роден од семето Давидово, од племето Јудино. Тој станал жртва на земјата, за да може да стане Првосвештеник на небото. Сите овие вистини се разработуваат во Евр. 7-10, но тука е воведот.

**C. ИСУС ХРИСТОС ОТКРИВА ПО ВОЗВИШЕНО СОЖАЛЕНИЕ (Евр. 5:2, 7-8)**

**Евр. 5:2** ...кој може да биде благ кон оние кои се во незнаење и се заблудени, зашто и самиот е подложен на слабости...

**Евр. 5:7-8** 7 Тој, во деновите на Својот живот во тело, Му принесе молитви и молби со силно викање и солзи, на Оној Кој можеше да Го спаси од смрт, и беше услишан заради Својата послушност. 8 Иако беше Син, се научи на послушност од она што го претрпе...

Секој старозаветен првосвештеник морал да им служи на луѓето кои биле “во незнаење, и заблудени [своеволни] “(Евр. 5:2). Бог не обезбедил решение, туку осуда за сериозниот грев на бунтовништво (види Изл. 21:12-14; Бр. 15:27-31). Но, Тој обезбедил решение за оние кои згрешиле од незнаење или слабост. Старозаветниот свештеник не можел да се поистоветува со грешниците, бидејќи и самиот тој бил грешник. Всушност, на Денот на Помирување, првосвештеникот морал да принесе жртва за себе, пред да може тоа да го стори за народот! (Лев. 16; Евр. 9:7)

Си мислиме дека еден грешник има сочувство со друг грешник, но тоа не е секогаш случај. Гревот ја прави личноста себична. Гревот може да нè заслепи за вистината на другите. Гревот може да ги закорави нашите срца и да нè направи судии наместо сочувствителни. Сети се на Хана која во очај и скршеност се молела за син, како од страна на првосвештеникот Илиј била обвинета дека е пијана? (1 Сам. 1:9-18) И кога царот Давид бил соочен со приказната за гревот на еден богаташ, како тој немал сожаление спрема него, и покрај тоа што самиот Давид бил полош грешник (2 Сам. 12).

Не, духовната личност со чисто срце е таа која сочувствува со грешникот и сака да му помогне (види Гал. 6:1). Бидејќи сме толку грешни, ние имаме потешкотии да им помагаме на други грешници; а бидејќи Исус е совршен, Тој е во состојба да ни помогне откако ќе згрешиме.

Нашиот Господ бил подготвен за Неговата Првосвештеничка служба на земјата (Евр. 5:7-8). Изразот “Во деновите на Својот живот во тело,” значи “Кога бил на земјата во човечко тело.” Од раѓање до смрт, нашиот Господ безгрешно ги искусил слабостите на човековата природа. Тој знаел што значи да се расте и созрева (Лк. 2:52). Тој искусил глад и жед, како и истоштеност (Јвн. 4:6-8, 31). Тој, исто така, се соочувал со искушенија да згреши (Мт. 4:1-11) и прогонства од рацете на грешници.

Како можел Божјиот Син да се “научи на послушност”? На ист начин како било кој син: преку искуствата на животот. Да не заборавиме дека во Својот земен живот нашиот Господ живеел со вера во Татковата волја. Како Бог, Тој не морал да научи ништо, но како Божји Син во човечко тело, Тој морал да го искуси она што Неговиот народ го искусил, со цел да може да служи како нивен Првосвештеник. Тој не морал да учи како да се покорува, бидејќи е невозможно за Бог да биде непокорен. Впрочем, како Бого-Човек во човечко тело, Тој морал да научи што е потребно за покорност. На тој начин, Тој се поистоветил со нас.

Оваа подготовка вклучувала и искуство на смрт. Авторот на Евр. (5:7) се сосредоточува на искуството на нашиот Господ во Гетсеманската градина (Мт. 26:36-46). Кога Исус се соочил со крстот, не го обременило само физичкото страдање, туку фактот дека ќе стане грев и ќе биде одделен од Својот Татко. И други Божји слуги се соочувале со смртта и не покажале толку големи емоции; но ниту еден друг слуга врз своето тело не ги носел гревовите на целиот свет.

Во Својата гетсеманска молитва, нашиот Господ не Му се противел на Таткото, туку се молел: “Нека не биде по Мојата, туку по Твојата волја” (Лк. 22:42). Тој не се молел да биде поштеден од смртта, туку да биде спасен преку смртта. Тој се молел за воскресение од мртвите, и Бог одговорил на таа молитва. Тој ја прорекол сопствената смрт и јасно ставил до знаење дека Тој своеволно го положува Својот живот. Ова е поврзано со Пс. 2:7, цитиран во Евр. 5:5, кој ветува Негово воскресение од мртвите.

Авторот на Евреите изјавува дека Исусовата молитва “била услишена” (Евр. 5:7), т.е. одговорена од Таткото. Неговата молитва сигурно не била да не умре на крстот, зашто Тој умрел на крстот; инаку Таткото да одговорил на *молитвата да Го избави од крстот*, Синот не би бил распнат на крст. Тој не се молел да биде избавен од смрт на крст, туку преку смрт; и Бог одговорил на Неговата молитва така што го воскреснал од мртвите.

Никој друг не умрел со смрт слична на Исусовата. Тој бил направен грев за нас (2 Кор. 5:21; 1 Птр. 2:24). Луѓе умирале поради своите гревови, но само Исус умрел за гревовите на целиот свет. Тој искусил екстремно страдање и, според тоа, Тој е во состојба да сочувствува со Својот народ кога тој страда. Читателите на ова послание минувале низ тешки времиња, но “сè уште не се противеле до крв” (Евр. 12:4). Нивниот имот бил одземен, а тие биле исмејувани (Евр. 10:32-34), но не биле распнати, ниту заборавени од Таткото.

Без оглед со колкави испитувања и да се соочуваме, Исус Христос е во состојба да ги разбере нашите потреби и да ни помогне. Никогаш не треба да се сомневаме во Неговата способност да сочувствува со нас и да не зајакнува. Исто така вреди да се напомне дека понекогаш Бог нè води низ тешкотии за да можеме подобро да ги разбереме потребите на другите, и да можеме да ги охрабруваме (види 2 Кор. 1:8).

**D. ИСУС ХРИСТОС ПОНУДИЛ ПО ВОЗВИШЕНА ЖРТВА (Евр. 5:3, 9-10)**

**Евр. 5:3** И заради тоа, должен е да принесува жртви за гревовите, како за народот, така и за себеси…

**Евр. 5:9-10** ...и откако се усоврши, на сите кои Му се послушни им стана Извор на вечно спасение, 10 одреден од Бог за Врховен Свештеник по редот Мелхиседеков.

За оваа тема веќе зборувавме, а писателот на Евреите говори за неа во детали во Евр. 9-10. Тука се вклучени две важни прашања.

Првото е дека Исус Христос не требал да принесе какви било жртва за Себе си. На Празникот на Помирување, првосвештеникот прво морал да принесе жртва за себе си; и потоа можел да принесе жртви за својот народ (Лев. 16). Бидејќи Исус е безгрешниот Божји Син, немал потреба да принесува жртва за Себе. Тој бил во совршено единство со Таткото и немал потреба од исчистување.

Второто прашање е тоа што жртвата на нашиот Господ била еднаш за секогаш, додека во Стариот Сојуз жртвите морале да се повторуваат. Исто така, тие жртви можеле само да ги покриваат гревовите; но не и да ги исчистат и да нè *претстават оправдани, како никогаш да не сме згрешиле*. За гревовите да бидат исчистени и отстранети било потребна жртва на беспрекорното Божјо Јагне.

Затоа што Тој е безгрешниот, вечен Божји Син, и затоа што принесол совршена жртва, Исус Христос е “Извор на вечно спасение” (Евр. 5:9). Ниту еден старозаветен свештеник не можел да понуди вечно спасение за секого, но токму тоа го имаме во Исус Христос. Изразот “се усоврши” нè укажуваат на тоа дека Исус бил несовршен! Зборот значи “комплетиран”; ова го опишавме во нашето проучување на Евр. 2:10. Преку Своето земно страдање, Исус Христос бил опремен за Своето небесно служење како наш Врховен Свештеник. Тој е способен да го спаси, да го сочува и да го зајакнува Својот народ.

Дали изразот “сите кои Му се послушни “ (Евр. 5:9) укажуваат на тоа дека, ако ние не сме Му послушни, може да го изгубиме тоа вечно спасение? Да се ​​”послуша Бог” е исто што и “да Му се верува на Бог”, како “сите кои Му се послушни” е опис за оние кои ја ставаат својата доверба во Исус Христос. “И мнозина свештеници и се потчиниле на верата” (Дела 6:7). “Но, сите не ја послушаа Радосната вест” (Рим. 10:16). “Бидејќи ги исчистивте вашите души во послушност спрема вистината” (1 Птр. 1:22). Откако поверувавме во Исус Христос, и со тоа сме го послушале Неговиот позив, ние го искусуваме Неговото вечно спасение.

Во овој дел тешко да се одолее на четирите аргументи. Мора да се согласиме со писателот дека Врховниот Првосвештеник Исус Христос е по возвишен во однос на Арон. Би било глупаво некој да се врати на инфериорноста на стариот Закон кога може да ужива во супериорноста на Исус Христос. Тогаш зошто овие еврејски верници биле во искушение да се вратат назад во легализмот? Затоа што не продолжиле да созреваат во Христос! Заради таа причина писателот одвојува време за да ги поттикнува кон растеж во Господа; и токму тоа е темата на следното поглавје.

**V. Верниците треба да напредуваат Евр. 5:11-6:20**

**Евр. 6:12** ...и да не бидете мрзливи, туку да се угледате на оние кои преку вера и трпение ги наследуваат ветувањата.

Овој стих ја резимира главната порака на овој тежок (и често пати погрешно разбран) дел од посланието. Израел сакал да се врати во Египет; и, како резултат на тоа, една цела генерација не успеала да го наследи она што Бог им го ветил. Тие биле безбедно ослободени од Египет, но никогаш не ја уживале ветената починка во Ханаан. И ние, денешните верници, можеме да ја направиме истата грешка.

Ако знаеш дека нагласката во овој дел е духовен напредок, безбедно ќе ги надминеш погрешните толкувања кои можат да предизвикаат проблеми. Во овој дел, авторот се занимава со три теми кои се однесуваат на духовен растеж.

**A. ОБЕЛЕЖЈА НА ДУХОВНА НЕЗРЕЛОСТ (Евр. 5:11-14)**

Писателот го започнува своето објаснување на Христовото небесно свештенство, но тој не е сигурен дека неговите читатели се подготвени за она што тој има да ги научи. Проблемот не е во тоа што тој е здодевен учител, туку што тие се отапени слушатели! Зборот преведен “тапи” во Евр. 5:11 значи “мрзливи” во Евр. 6:12. Тоа се однесува на состојба на апатија и духовна мрзливост која спречува духовен развој.

Кои се тогаш обележјата на духовна незрелост?

**1. Тапост спрема Словото (стх. 11).**

**Евр. 5:11** За него имаме да зборуваме многу, но е тешко да се протолкува, зашто станавте тапи за слушање.

Преку скршнување од Словото овие верници го започнале своето “патување наназад” (Евр. 2:1-4), а потоа се сомневале во Словото (Евр. 3:7-4:13). Како резултат на тоа, тие станале “тапи за слушање”; што значи неспособни да го послушаат Словото, да го примат и да дејствуваат според него***. Во посланието до Евреите ова е трета од петте предупредувања: “Да не станат тапи за слушање на Словото”.*** Тие го немале ставот на Солунците: “Затоа и ние постојано Му благодариме на Бог, зашто кога го примивте од нас Божјото Слово, го примивте не како човечко слово, туку како Божјо слово (што всушност и е) кое и дејствува во вас кои верувате (1 Сол. 2:13).

Еден од првите симптоми на духовно назадување или одвраќање, е тапост кон Библијата. Библиското предавање станува здодевно, проповедта е здодевна, било што духовно е здодевно. Проблемот не е кај наставникот по неделното училиште или кај пасторот, туку кај самиот верник.

**2. Неспособност да се споделува (стх. 12а).**

**Евр. 5:12** Имено, според времето, досега требаше да бидете веќе учители, меѓутоа вам ви е сè уште потребно да ве поучува некој на основните принципи на Божјите откровенија, и потребно ви е млеко, а не тврда храна.

Способноста да се споделува духовна вистина со другите е знак на зрелост. Не сите христијани имаат дар на поучување, но сите можат да го споделат она што го научиле од Словото. Една од најтешките лекции кои децата мора да ја научат е лекцијата на споделување. Примателите на ова писмо биле доволно долго спасени за да можат со другите да ја споделуваат Божјата вистина. Но, наместо да им помогнат на другите да растат, овие еврејските христијани имале потреба повторно да ги учат основните доктрини на христијанскиот живот. Тие повторно се вратиле на детинското!

**3. "Бебешка" исхрана (стх. 12б-13).**

**Евр. 5:12-13** Имено, според времето, досега требаше да бидете веќе учители, меѓутоа вам ви е сè уште потребно да ве поучува некој на основните принципи на Божјите откровенија, и потребно ви е млеко, а не тврда храна. 13 Зашто секој што се храни со млеко, не е навикнат во словото на праведноста, зашто е бебе.

Млеко е соџвакана храна и е посебно прилагодена за бебиња. Но само оние кои имаат заби можат да уживаат во месото. Писателот го дефинира “млекото” како “основните принципи на Божјото откровение” (Евр. 5:12). “Месото” претставува учењето за службата на нашиот Господ која сега на небото ја има како наш Врховен Свештеник. Писателот сакал да им даде тоа “месо”, но тие не биле подготвени за тоа.

“Млекото” на Словото се однесува на тоа што Исус Христос го направил на земјата - Неговото раѓање, Неговиот живот и учење, Неговата смрт, погребение и воскресение. “Месото” на Словото се однесува на тоа што Исус Христос сега го прави на небото. Ние го започнуваме христијанскиот живот врз основа на Неговото завршено дело на земјата. Ние растеме во христијанскиот живот врз основа на Неговото незавршено дело во небото.

Секако дека дури и најзрелите никогаш не го надминуваат млекото. Како верници, ние сè уште можеме многу да научиме од делото на нашиот на Господ тука на земјата. Но, не смееме тука да застанеме! Ние мора духовно да напредуваме, и тоа го можеме само ако учиме за Христовата свештеничка служба за нас на небото. (Види Евр. 13:20-21 како заклучок за тоа што Господ сака денес да прави за Својот народ).

**4. Невешти во користењето на Словото (стх. 14).**

**Евр. 5:14** А тврдата храна е за зрелите, кои преку опитност ги имаат извежбано сетилата да разликуваат добро и зло.

Како што растеме во Словото, учиме да го користиме во нашиот секојдневен живот. Кога Словото го применуваме, ги вежбаме “духовните сетила” и развиваме духовно расудување. За мали деца е карактеристично да немаат расудување. Бебето сè става во својата уста. Незрелиот верник ќе слуша било кој проповедник на радио или телевизија и не е во состојба да утврди дали е тој веродостоен на Светото писмо.

Исто како што и нашите физички тела имаат сетила без кои не можеме да функционираме, така и нашиот внатрешен “духовен човек” има “духовни сетила.” На пример: “О Вкусете и видете колку е добар Господ” (Пс. 34:8). “Но блажени се вашите очи, бидејќи гледаат и вашите уши, бидејќи слушаат” (Мт. 13:16). Кога се храниме со Божјото Слово и го применуваме во секојдневниот живот, нашите внатрешни “духовни сетила” се вежбаат и стануваат сè поизострени. Павле го нарекува овој процес тренирање во побожност (1 Тим. 4:7-8).

Способност да се разликува доброто од злото е витален дел на христијанската зрелост. Во времето на Мојсеј Израелскиот народ го немал тоа расудување и не успеал да го прими ветеното наследство. Читателите на ова писмо биле во опасност да ја направат истата грешка. Не е возможно да се мирува во христијанскиот живот: или одиме напред и го примаме Божјиот благослов или назадуваме и бесцелно талкаме.

**B. ПОВИКОТ КОН ДУХОВНА ЗРЕЛОСТ (Евр. 6:1-12)**

Никој не може да избере дали како бебе да се роди на овој свет, бидејќи тоа е единствениот начин како се доаѓа тука! Но, трагично е кога бебето заостанува во развојот и не успева да созрее. Без оглед колку родителите и бабата и дедото да сакаат да го држат и милуваат бебето, нивната голема желба е бебето да порасне и да ужива во животот како возрасна личност. Бог ја има истата желба за Своите чеда. Токму затоа Тој нè поттикнува да се “стремиме кон зрелост!” (Евр. 6:1)

**1. Тоа е повик кон духовен напредок (стх. 1-3).**

**Евр. 6:1-3** Затоа да го оставиме почетното учење за Христос а да се стремиме кон зрелост и да не поставуваме повторно основа за покајание од мртви дела и за вера во Бог, 2 за учењето за крштавањата, за полагањето на раце, за воскресението на мртвите и за вечниот суд. 3 И тоа ќе го сториме ако дозволи Бог.

Ако сакаме да напредуваме, ќе мора да ги напуштиме детските работи и да одиме напред во духовниот растеж. Евр. 6:1 буквално вели: “Затоа, откако го оставивме [еднаш за секогаш] почетното учење на Христовото учење.” Идејата тука е дека откако ги научи основите нешта, ги применуваш истите како основа за напредување кон подобри нешта.

Изразот “да се стремиме,” треба да се преведе, “Ајде да продолжиме.” Бог е Тој што нè оспособува да напредуваме додека Му се препуштаме, го примаме Неговото Слово и додека постапуваме според тоа Слово. Бебето не “расте туку така.” Тоа расте додека јаде, спие, вежба и му дозволува на телото да функционира. Според Бог природно е бебето да расте ден за ден, и постепено да созрева во возрасна личност. Нормално е за христијаните да растат; те. ненормално е за нив да престанат да растат.

**Авторот наведува шест темелни вистини на христијанскиот живот**, од кои сите се основа на еврејската вера. Впрочем, нашата христијанска вера се базира врз јудаизмот и е исполнување на истото. “Спасението е од Јудејците” (Јвн. 4:22). Доколку читателите на ова послание се вратат на јудаизмот, со цел да избегнат прогонство, тие би го замениле совршеното само за несовршено, зрелоста за незрелост.

**Првите две ставки (покајание и вера) се Бого-насочени** и го означуваат почетокот на духовниот живот. Да се ​​покаеме значи да се промени нечиј ум. Тоа не е едноставно “лошо чувство во однос на гревот”, бидејќи тогаш тоа би било жалење или само грижа на совеста. Се работи за менување на размислувањето за гревот, до точка на одвраќање од него. Откако грешникот се покае (дури и тоа е дар од Бога, Дела 5:31; 11:18), тогаш тој е во состојба да поверува во Бог. Покајанието и верата одат рака под рака (Дела 20:21).

**Следните две ставки (крштевање и ракополагање) се однесуваат на меѓучовечките односи во рамките на собранието на верниците**. Во Новиот Завет, човек кој се покајал и поверувал во Христос бил крстен и станал дел од локалната црква (Дела 2:41-47). Зборот “крштевања” во Евр. 6:2 е во множина и може да се преведе како “миења” (Евр. 9:10). Додека водата сама по себе не може да го исчисти гревот (1 Птр. 3:21), крштевањето е симбол на духовно прочистување (“Стани, крсти се и измиј се од своите гревови, повикувајќи го Господовото име" - Дела 22:16) како и наше поистоветување со Христовата смрт, погребение и воскресение (Рим. 6:1-4). “Полагање на раце” (Евр. 6:2) симболизира споделување благослови (Лк. 24:50; Дела 19:6) или издвојување на одредена личност за служба (1 Тим. 4:14).

**Последните две ставки, воскресението на мртвите** (Дела 24:14-15) **и вечниот суд** (Дела 17:30-31) **се однесуваат на иднината**. Ортодоксните Евреи и христијаните веруваат во овие доктрини. Стариот Завет учи на општо воскресение, но не го разјаснува тоа учење. Новиот Завет учи воскресение на спасените и воскресение на изгубените (Јвн. 5:24-29; Откр. 20:4-6, 12-15).

Лекцијата на овој дел (Евр. 6:1-3) е јасна: “Си ги поставил темелите. Ги познаваш основите. Сега врви напред! Бог нека те води кон зрелост! “

**2. Овој напредок не влијае врз спасението (стх. 4-6). “Ова не е мислењето на RevC како и на други библичари”.**

**Евр. 6:4-6** Зашто за оние кои еднаш биле просветлени, кои го вкусиле небесниот дар, станале соучесници на Светиот Дух 5 и кои ги вкусиле доброто Божјо слово и силите на идниот век, 6 а сепак отпаднале, невозможно е повторно да бидат обновени за покајание, зашто тие повторно за себеси Го распнуваат Божјиот Син и Го изложуваат на јавен срам.

Овие стихови, заедно со предупредувањето во Евр. 10:26-39, на луѓето им даваат причина за загриженост и грижа...

**(Наставник: имај во предвид дека следните мисли се на Warren Wiersbe, а не на секој библиски теолог. Го вклучувам неговото мислење, со кое не се согласувам, затоа што верувам дека за нашите студенти е важно да слушнат и поинакви гледишта, дури и кога не се согласувам со нив. Ве молам подучувајте соодветно. RevC)** Библиски студенти во текот на годините понудиле неколку пристапи кон овој сериозен пасус. Едно гледиште е дека авторот нè предупредува против гревот на отпадништво, намерно одвраќање од Исус Христос и враќање на стариот начин на живеење. Според нив, таквата личност е вечно загубена. Јас (Warren Wiersbe) имам неколку проблеми со ова толкување. Како прво, грчкиот збор апостазија не се користи во овој пасус. Глаголот за “отпадне” (Евр. 6:6) е “**парапипто**”, што буквално значи "да паднеш покрај." Второ, ние секогаш го толкуваме непознатото преку очигледното. Постојат многу стихови во Библијата кои го уверуваат вистинскиот верник дека тој никогаш не може да отпадне. Всушност, еден од најголемите аргументи за таа сигурност е последниот дел од ова поглавје! (Евр. 6:13-20; види и Јвн. 5:24; 10:26-30; Рим. 8:28-39)

Некои од оние кои учат дека можеме да го загубиме нашето спасение, исто така, учат дека таквиот човек може да се обнови (**ова не е според моето мислење, *верувам дека е можно да се изгуби спасението, но за да се случи тоа ќе мора тоа да биде направено намерно, преку непокорност и со целосно разбирање и свесност на личноста која ја отфрла Христовата крв, која еднаш веќе била применета врз нивниот живот. Доколку во некој подоцнежен период сака повторно да дојде под Христовата крв за таквата личност не постои жртва која би се применила врз нејзиниот живот. 2 Птр. 2:20 ја прави оваа точка многу јасна*. RevC**). Но, овој пасус (Евр. 6:4-6) го учи токму спротивното! Ако се изостават додадените описи, изјавата гласи: “невозможно е повторно да бидат обновени за покајание... оние кои еднаш биле просветлени.” Со други зборови, ако ова се однесува на отпадништво, откако спасената личност Му сврти грб на Христос, тој не може да се обнови за спасение. Тој вечно е загубен (**се согласувам со ова, RevC**).

Некои тврдат дека луѓето спомнати тука не биле вистински верници. Тие соработувале со Светиот Дух до одредена мера, но не биле всушност препородени. Добро, ајде да го испитаме описот на овие луѓе и да видиме дали тие навистина поседувале вистинско спасение.

Тие биле “просветлени” (Евр. 6:4). “Кои еднаш” значи “просветлен еднаш и за секогаш.” Начинот на кој истиот овој глагол се користи во Евр. 10:32 укажува на искуство на вистинско спасение (види 2 Кор. 4:4-6).

“Вкусиле од небесниот дар” (Евр. 6:4б), и “ги вкусиле доброто Божјо Слово и силите на идниот век” (Евр. 6:5). Да се ​​тврди дека овие луѓе “вкусиле, а не јаделе” е да толкуваме врз основа значењето на еден македонски збор. Бог Му дозволил на Својот Син да “вкуси смрт за секој човек” (Евр. 2:9). Секако дека Исус Христос не примил само дел од смртта на крстот! “Вкусил” значи “искуство.” Овие еврејски верници го искусиле дарот на спасението, Божјото Слово и силите на идниот век. Зарем ова не е опис на вистинско спасение?

Тие “станале соучесници на Светиот Дух” (Евр. 6:4в). Да се тврди дека тие само до одредена мера чекореле со Светиот Дух е да се игнорира едноставното значење на глаголот. Тоа значи “да се стане учесник.” Овие исти луѓе не биле само “соучесници на Светиот Дух”, туку, исто така, “соучесници на небесното призвание” (Евр. 3:1) и “Христови соучесници” (Евр. 3:14).

Со оглед на овие факти, заклучив дека овие луѓе биле вистински верници, а не само т.н. верници. Исто така, како би можеле неспасени луѓе да го засрамат Исус Христос и да Го изложат на јавен срам?

Третото гледиште е дека овој грев (каков и да е) можел да биде направен само од еврејските христијани во првиот век, додека сè уште траело храмското служење. Ако е така, тогаш зошто писателот го поврзува ова предупредување со небесното свештенство на нашиот Господ и важноста на духовната зрелост? Ако она што го напишал не може да се случи денес, тогаш која е мотивацијата зад ова преупредување? За мене ова изгледа бесцелно ако ги ограничуваме овие стихови само на еврејските верници од првиот век.

Што се обидува тогаш авторот да ни каже? Најверојатно тој опишува случај на отпадник (**јас тука повторно не се согласувам со г-дин Wiersbe, RevC**), за да ја докаже својата поента дека вистински верник не може да го изгуби своето спасение. Се чини дека неговата изјава во Евр. 6:9 го поддржува тоа толкување “Иако зборуваме вака, мили мои, уверени сме во подобри нешта за вас”. Неговиот аргумент е следен:

“Да претпоставиме дека не продолжуваш во својот растеж. Дали тоа значи дека се враќаш кон осуда, дека ќе го изгубиш спасението? Невозможно! Кога би го изгубил своето спасение, би било невозможно повторно да го задобиеш; и тоа би го засрамил Исус Христос. Тој повторно би морал да биде распнат за тебе, а тоа не може да се случи.”

Во Евр. 6:4, писателот ги менува заменките од “ние” и “нам” во “оние.” Оваа промена, исто така, укажува на тоа дека тој имал хипотетички случај на ум.

Сепак, постои уште едно можно толкување кое не бара хипотетички случај. Треба да се забележи дека зборовите “распнуваат” и “изложуваат” во Евр. 6:6 на грчки се во сегашно продолжено време: “додека го распнуваат... и додека Го изложуваат на јавен срам.” Писателот не вели дека овие луѓе никогаш не би можеле да се покајат. Тој вели дека тие не би можеле да се покајат доколку продолжуваат така да се однесуваат кон Исус Христос. Ако престанат на тој начин да го срамотат Исус Христос, тие би можеле да се покајат и да го обноват своето општење со Бог (**и тука не се согласувам со Г-дин Wiersbe, RevC**).

Без оглед кој пристап да се примени, те молам имај предвид дека целта на писателот не била да ги заплаши читателите, туку да ги увери. Тој да сакал да ги заплаши, би именувал одреден грев (или гревови) со кои би Го изложувале Исус Христос на јавен срам; но тој тоа не го сторил. Всушност, тој го избегнува зборот отпадништво и наместо тоа користи “да паднеш покрај” (види Гал. 6:1 за сличен збор).

Христијаните можат да направат “грев за смрт” (1 Кор. 11:30-32; 1 Јвн. 5:16-17). Тоа е Божјо карање, тема за која писателот на Евреите ќе зборува во Евр. 12.

**(Би сакал повторно да го потврдам она што претходно го реков во оваа проучување: моето лично разбирање е дека навистина е можно да се изгуби спасение, но многу тешко, но верувам дека тоа е единствено можно со своеволен избор на оној кој искусил спасение и потоа ги отфрла дарот и крвта на Исус Христос. Зошто некој би сторил такво нешто е речиси незамисливо, но за некој да постапи така, значи дека за него веќе нема жртва за грев** (Евр. 10:26, 6:4-6), **и неговата судбина, сигурно ќе е полоша отколку никогаш да го немал запознаено Исус** (2 Птр. 2:20-21); **за мене тоа е грев за смрт** (1 Јвн. 5:16), **смрт како вечна одвоеност од Бог. RevC)**

**3. Напредокот резултира во плодоносност (стх. 7-10).**

**Евр. 6:7-10** Зашто земјата која го впива дождот што често паѓа на неа, и која им раѓа полезни растенија на оние за кои и се обработува, добива благослов од Бог; 8 но ако дава трње и боцки, не чини и е близу да биде проколната; нејзиниот крај завршува во огнот.

9 Иако зборуваме вака, мили мои, уверени сме во подобри нешта за вас - такви кои го придружуваат спасението. 10 Зашто Бог не е неправеден, па да го заборави вашето дело и љубовта што ја покажавте спрема Неговото име, откако им послуживте и сè уште им служите на светиите.

Оваа илустрација на поле нè потсетува на Господовата парабола за сејачот (Мт. 13:1-9, 18-23), како и Павловото учење за делата испитани преку оган (1 Кор. 3:6-23). Преку плодот полето ја докажува својата вредност; и вистинскиот верник, како што напредува духовно, носи плодови за Божја слава. Имај на ум дека “трњето и боцките” се запалени, а не полето. Бог никогаш не ги проколнува Своите!

Културата на Божјиот благослов е прикажана во Евр. 6:7 и е наречена “нешта кои го придружуваат спасението” во Евр. 6:9. Не секој верник раѓа еднаква количина на плод (“некој сто, друг шеесет, друг, пак, триесет,” Мт. 13:23); но како доказ дека тој е Божјо дете секој верник раѓа ист вид на плод (Мт. 7:15-20). Тоа е плодот на христијанскиот карактер и поведение (Гал. 5:22-26), произведен од страна на Светиот Дух, додека созреваме во Христос.

Писателот наведува плод за кој знае дека се јавил во нивниот живот (Евр. 6:10): поради нивната љубов тие работеле напорно, се труделе за Бог, им служеле на други светии и сè уште служат (види 1 Сол. 1:3-10; Откр. 2:2). Ова се само некои “нешта кои го придружуваат спасението.”

Но, бил загрижен тие да не почиваат на минати успеси и да не се стремат кон целосна зрелост и уживање на Божјото богато наследство.

**4. Овој процес бара упорна трудољубивост (стх. 11-12).**

**Евр. 6:11-12** Но ние сакаме секој од вас да ја покаже истата ревност, за да има целосна сигурност на надеж до крајот, 12 и да не бидете мрзливи, туку да се угледате на оние кои преку вера и трпение ги наследуваат ветувањата.

Иако е точно дека Бог е Тој што “нè води” кон зрелост (Евр. 6:1, 3), точно е и дека и верникот мора да го направи својот дел. Не смееме да бидеме мрзеливи (истиот збор како “тап” во Евр. 5:11), туку да се поврземе со духовните ресурси кои Бог ни ги дал. Ние ги имаме Божјите ветувања. Ние треба да ја практикуваме верата и трпението и за себе си да ги прифатиме ветувањата! Како Калев и Јошуа, и ние мора да им веруваме на Божјите ветувања и да сакаме да влеземе и да ја освоиме земјата! Илустрација на фармата (Евр. 6:7-8), и поттикот кон трудољубивост секогаш ме потсетуваат на Соломоновите предупредувања (Изр. 24:30-34). Читај ги - и памти ги!

**C. ОСНОВАТА ЗА ДУХОВНАТА СИГУРНОСТ (Евр. 6:13-20)**

За никој погрешно да не го толкува неговото предупредување на духовна зрелост, писателот го завршува овој дел со силен аргумент за сигурноста на спасението. Не секој христијанин напредува духовно како што треба, но никогаш не треба да стравуваме дека Бог ќе нè осуди. Писателот дава три аргументи за сигурноста на спасението кај вистинските верници.

**1. Божјото ветување (стх. 13-15).**

**Евр. 6:13-15** Навистина, кога Бог му даде ветување на Авраам, немајќи никој поголем за да се заколне во него, се заколна во Самиот Себе, 14 велејќи: “Навистина ќе те благословам и ќе те преумножам.” 15 И така, чекајќи трпеливо го доби ветеното.

Божјото главно ветување до Авраам е запишано во Битие 22:16-17. И покрај Авраамовите неуспеси и гревови, Бог го исполнил ветувањето и Исак се родил. Многу од Божјите ветувања не зависат од нашиот карактер, туку од Неговата верност. Изразот “чекајќи трпеливо” (Евр. 6:15) е чиста спротивност од “мрзливост” (Евр. 6:12). Читателите на ова писмо сакале да се откажат; нивната издржливост истекувала (види Евр 12:1-2). Тоа што авторот го вели е “Ако внимателно се посветиш на развој на твојот духовен живот ќе се здобиеш и ќе уживаш во она што Бог го ветил”.

Ние, христијаните денес, имаме повеќе Божји ветувања отколку Авраам! Што нè спречува од духовен напредок? Ако не ја применуваме верата. Да се вратиме на илустрацијата на фармата, земјоделецот не жнее жетва така што седи на тремот и гледа во семето. Тој мора да стане и да почне со орање, садење, плевење, култивирање, можеби и наводнување на почвата. Верникот кој го занемарува црковното заедништво, ја занемарува својата Библија, заборава да се моли и затоа нема да жнее голема жетва.

**2. Божјата заклетва (стх. 16-18).**

**Евр. 6:16-18** Луѓето, всушност, се колнат во она што е поголемо од нив, и кога ќе се заколнат, завршува секаква натамошна расправија меѓу нив. 17 Така и Бог, сакајќи на наследниците на ветувањето посебно да им ја покаже непроменливоста на Својата цел, се послужи со заклетва, 18 така што преку тие две непроменливи работи, со кои не е можно Бог да лаже, нека имаме цврст поттик да ја досегнеме надежта што е поставена пред нас.

Бог не само што му дал на Авраам ветување, туку и го потврдил ветувањето со заклетва. Кога сведокот се заколнува на суд, тој се соочува со зборовите: “Господ нека ми е напомош.” Се повикуваме на поголемото кога сведочиме за помалото. Никој не е поголем од Бог, па затоа Бог се заколнал во Себе си!

Но Бог не го направил тоа само за Авраам. Тој, исто така, го дал Своето ветување и заклетва до “наследниците на ветувањето” (Евр. 6:17). Авраам и неговите потомци се првите наследници (види Евр. 11:9), но сите верници се вклучени во “Авраамово [духовно] семе” (Гал 3:29). И така, преку **Божјото ветување и Божјата заклетва**, нашата сигурност на спасение е загарантирана од “две непроменливи работи” (Евр. 6:18). Имаме “силна утеха” (или “големо охрабрување”) која се однесува на надежта што е поставена пред нас! Евреите е книга на охрабрување, а не обесхрабрување!

Изразот “кои прибегнуваме” (Евр 6:18) укажува на Стариот Завет “градови на засолниште” опишани во Броеви 35:9 и Ис. Нвн. 20. Бог одредил шест градови, по три од секоја страна на Јордан, во кој секој човек можел да се засолни, ако ненамерно убил некого. Старешините на градот би го испитале случајот. Доколку утврдат дека навистина се работи за несреќен случај (случајно), а не убиство, тие на сторителот би му дозволиле да живее во градот сè до смртта на првосвештеникот. Потоа тој можел повторно да се врати во својот дом. Членовите на семејството на жртвата не смееле се одмаздат сè додека тој бил во градот на засолниште.

Ние избегавме кон Исус Христос и Тој е нашето вечно засолниште. Како наш Првосвештеник, Тој никогаш нема да умре (Евр 7:23-25.); а ние имаме вечно спасение. Ниту еден одмаздник не може да нè допре, бидејќи Тој веќе починал и воскреснал од мртвите.

**3. Божји Син (стх. 19-20).**

**Евр. 6:19-20** Неа ја имаме како сигурна и цврста котва на душата, која навлегува и зад завесата, 20 каде што Исус влезе за нас како претходник, откако стана вечен Врховен свештеник според редот Мелхиседеков.

Нашата надеж во Христос е како котва за душата. Котвата бил популарен симбол на раната црква. Во катакомбите се пронајдени најмалку шеесет и шест слики од котви... Христијаните имаат само една котва - Исус Христос, нашата надеж (Кол. 1:5, 1 Тим. 1:1).

Сепак, оваа духовна котва се разликува од физичката бродска котва. Како прво, ние сме вкотвени угоре - кон небото - а не удолу. Ние сме вкотвени, не за да мируваме, туку за да продолжиме напред! Нашата котва е “сигурна” - не може да се скрши - и “цврста” - не може да се откачи. Нема земна котва која може да даде таков вид на сигурност!

Писателот потоа го објаснува аргументот: овој Спасител е наш “претходник”, кој веќе заминал на небото, за ние еден ден да можеме да го следиме! (Евр. 6:20) Старозаветниот првосвештеник не е “претходник”, зашто никој не можел да го следи во Најсветото место. Но, Исус Христос заминал на небото, за еден ден и ние да Го следиме.

Д-р Х. A. Ајронсајд вели дека двата збора “зад завесата” (Евр. 6:19) и “надвор од населбата” (Евр. 13:13) го сумираат Посланието до Евреите. Исус Христос е “зад завесата”, како наш Врховен свештеник. Затоа можеме смело да пристапиме кон Неговиот престол и да ја добиеме сета потребна помош. Но, не смееме да бидеме “тајни светии.” Мора да сме подготвени да се поистоветиме со Христос во Неговата отфрленост и да одиме “надвор од населбата, носејќи го Неговото срам” (Евр. 13:13). Верниците евреи кои го примиле ова писмо биле во искушение да направат компромис за да го избегнат ова понижување. Меѓутоа, ако живееме "зад завесата" нема да ни биде тешко да одиме и "надвор од населбата".

Без оглед кој пристап на предупредувањето во овој дел го земаш, внимавај да ја сфатиш поентата на оваа лекција: верниците мора да продолжат кон зрелост, и Бог тоа ни го овозможил. Ако почнеме да скршнуваме од Словото (Евр. 2:1-4), тогаш и ќе почнеме да се сомневаме во Словото (Евр. 3:7-4:13). По кратко време, ќе отапиме спрема Словото (Евр. 5:11- 6:20) и ќе станеме мрзливи верници. Најдобар начин да не скршнеме е - да се држиме за котвата!

Вкотвени кон небото! Има ли нешто посигурно од тоа?

**VI. Таинствениот Мелхиседек Евр. 7**

Секој кој ужива да чита добар детективски роман, ќе се обиде да ја реши тајната пред да стаса до последното поглавје, и може дури во тоа и да успее. За таа цел не смее да се превиди ниту една личност во приказната, дури и најнебитната. Тој или таа може да биде криминалецот.

Ако те прашаат да ја именуваш најважната личност во Стариот Завет, се сомневам дека ќе е тоа Мелхиседек. Тој се појавил еднаш, во Битие 14:17-24; и само уште еднаш се спомнува во Пс. 110:4. Тешко ова може да се нарече “врв на листата.” Но Светиот Дух се досегнува назад во Стариот Завет и ги користи токму тие два цитати за да презентира најважна вистина: свештенството на Исус Христос го надминува тоа на Арон, бидејќи “редот Мелхиседеков” е по возвишен во однос на “ Левиевиот ред".

Според нашиот распоред поглавјето 7 од Евреите дава вовед на вториот важен дел: По возвишено Свештенство (Евр. 7-10)

* Во Евр. 7 авторот тврди дека Христовото свештенство, налик на Мелхиседек, по својот ред е по возвишено.
* Во Евр. 8 нагласката е Христовиот подобар сојуз.
* Во Евр. 9 нагласката е на Неговото подобро светилиште.
* Во Евр. 10 се затвора тој дел со тврдењето дека Христовата жртва е подобра.

Еврејската нација била навикната на свештенството од Левиевото племе. Ова племе било избрано од Бог за да служи во шаторот (Изл. 29; Бр. 18). Арон бил првиот првосвештеникот, назначен од Бог. И покрај многуте нивни неуспеси, свештениците со векови служеле пред Бог; но сега писателот потврдува дека нивното свештенство е завршено! За да ја брани оваа изјава и да докаже дека редот Мелхиседеков е по возвишен во однос на оној на Арон, тој дава три аргументи.

**A. ИСТОРИСКИОТ АРГУМЕНТ: МЕЛХИСЕДЕК И АВРААМ (Евр. 7:1-10)**

Записот на настанот кој се проучува сега е запишан во Битие 14:17-24, па затоа одвои време за да го прочиташ. Авторот на нашето послание сака да забележиме неколку факти во врска со овој таинствен човек, Мелхиседек.

**Бит. 14:7-24** А кога се вратија оттаму, дојдоа до изворот Мишпат, односно Кадис, и ја опустошија целата област амаликиска, како и Аморејците, кои живееја во Хацацон-Тамар. 8 Тогаш излегоа царот содомски и царот на Гомор, царот на Адма, царот Цевоимски и царот од Бела, односно Сигор, и појдоа во борба против оние во долината Сидим: 9 против Кедорлаомер, царот еламски, и Тидал, царот гоимски, и Амрафел, царот шинарски, и Арјох, царот еласарски; четири цара против пет. 10 Во долината Сидим имаше, пак, многу јами, од кои се вадеше асфалт. И побегнаа царот содомски и царот на Гомора, и паднаа во нив; а другите избегаа во планините. 11 Победниците го зедоа сиот имот на Содом и Гомора и сета храна нивна, па си отидоа. 12 Го зедоа и Лот, братанецот Аврамов, кој живееше во Содом, и имотот негов, и си отидоа. 13 А еден од оние, што се беа избавиле, дојде и му јави на Евреинот Аврам, кој тогаш живееше кај светите дрвја. Мамре, Амореецот, со браќата Ешкол и Анер беа Аврамови сојузници. 14 **А кога Аврам чу дека му е заробен братанецот, ги вооружа слугите свои, триста и осумнаесет, кои се родија во неговата куќа, и тргнаа во потера до Дан. 15 Тука ги распореди своите слуги и удри на нив ноќе, и ги разби, и ги гонеше до Хова, кој е северно од Дамаск. 16 И го поврати сиот имот и Лот, братанецот свој, со имотот негов, и жените и народот. 17 А царот содомски му излезе во пресрет, кога се враќаше, откако го разби Кедорлаомер и царевите, што беа со него, во долината шаве, која е сега Долина на царевите. 18 И Мелхиседек, царот шалемски, изнесе леб и вино; а тој беше свештеник на Севишниот Бог, 19 па го благослови, велејќи: “Благословен да е Аврам од Севишниот Бог, Создателот на небото и земјата! 20 Благословен да е и Севишниот Бог, Кој ги предаде непријателите твои во рацете твои!” И му даде Аврам десетти дел од с**è**.** 21 А содомскиот цар му рече на Аврам: “Дај ми ги мене луѓето, а имотот земи си го за себе!” 22 Но Аврам му рече на царот содомски: “Ја кревам раката своја кон Севишниот Господ Бог, Создател на небото и на земјата, 23 дека ни конец, ниту, пак, ремен од обувки, нема да земам од сè она, што е твое, да не речеш - јас го збогатив Аврам, 24 освен, она што изедоа момците, и освен делот на луѓето што одеа со мене: Анер, Ешкол и Мамре; тие нека го земат својот дел.”

**1. Тој бил и цар и свештеник (стх. 1).**

**Евр. 7:1** Мелхиседек, салимскиот цар, свештеник на Севишниот Бог, кој му излезе во пресрет на Авраам кога се враќаше по колежот над царевите, и го благослови...

Веќе забележавме дека во старозаветниот поредок, престолот и жртвеникот биле раздвоени. Оние кои се обиделе да ја заземат свештеничката служба биле осудени од Бог. Но, тука имаме човек кој ги има и двете служби - цар и свештеник! Арон никогаш ја немал таа привилегија. И важно е да се напомене дека Мелхиседек не бил “имитација” на свештеник, туку бил “свештеник на Севишниот Бог” (види Бит. 14:18, 22). Неговата служба била легитимна.

**2. Неговото име е значајно (стх. 2).**

**Евр. 7:2** ...кому Авраам му оддели десеток од сè, чие име преведено првин значи “Цар на праведноста", потоа и “Цар на Салим” односно “Цар на мирот"...

Во Библијата, имињата и нивното значење се многу важни. Денес им даваме имиња на нашите деца без многу размислување за тоа што тие значат, но во библиско време не било така. Понекогаш причината за промена на нечие име била голема духовна криза (види Бит. 32:24-32; Јвн. 1:35-42). На еврејски јазик името Мелхиседек значи “цар на праведноста”. Зборот Салим значи “мир” (хебрејски Шалом), што значи Мелхиседек е “цар на мирот” како и “цар на праведноста”.

Во Библијата “праведност” и “мир” често одат заедно:

* Ис. 32:17 Дело на правдата ќе биде мирот, и плод на **праведноста** - трајно **спокојство** и сигурност.
* Пс. 85:10 Милоста и вистината ќе се сретнат, **праведноста** и **мирот** ќе се целиваат.
* Пс. 72:7 Во Негово време нека се зацари **правда**, и нека има изобилен **мир** се додека не ја снема месечината.
* Јаков 3:17-18 А мудроста која доаѓа озгора, пред сè е чиста, потоа мирољубива, блага, разумна, полна со милост и добри плодови, непоколеблива и нелицемерна. 18 А семето, чиј плод е **праведност** се сее во **мир** преку миротворците.
* Секако дека Божја цел за Неговиот народ е тие да “**мирен** плод на **праведноста**”. Евр. 12:10-11

Вистински мир може да се доживее само врз основа на праведност. Ако сакаме да уживаме во “мирот со Бог”, ќе мора да бидеме “оправдани [прогласени за праведни] преку вера” (Рим. 5:1). Преку исполнување на старозаветниот закон никој не може да произведе праведност (Гал. 2:21). Само преку делото на Исус Христос на крстот можат праведноста и мирот да се “целиваат”.

**3. Тој примил десеток од Авраам (стх. 2а).**

**Евр. 7:2** ...кому Авраам му оддели десеток од сè, чие име преведено првин значи “Цар на праведноста", потоа и “Цар на Салим” односно “Цар на мирот"...

Во Евр. 7:4-10 е објаснет овој важен факт. Зборот “десеток” значи “една десетина.” Според еврејскиот закон, на Евреите им било заповедано да Му дадат на Бог една десетина од нивната жетва, добиток и стада (Лев. 27:30-32). Овие десетоци биле донесени во шаторот пред Левитите (Бр. 18:21), а подоцна и во храмот (Повт. Зкн. 12:5). Ако патувањето било премногу долго за превоз на житото, овошјето или животните, десетокот можел да се принесе во пари (Повт. Зкн. 14:22-27).

Меѓутоа, десетокот не потекнува од Мојсеј. Авраам практикувал десеток долго пред да биде даден Законот. Всушност, археолозите откриле дека во тоа време и другите земји давале десетоци; тоа значи дека оваа практика е многу стара.

**4. Неговата семејна историја е поинаква (стх. 3).**

**Евр. 7:3** ...без татко, без мајка, без родословје, кој нема ниту почеток на деновите, ниту крај на животот, сличен на Божјиот Син, вечно останува свештеник.

Мелхиседек бил човек (види Евр. 7:4), значи морал да има мајка и татко. Но, во Стариот Завет не постои запис за неговото родословие (“потекло”); тоа е значајно, бидејќи за повеќето големи личности во Стариот Завет се наведува нивното потекло. Особено било важно свештениците да го докажат своето потекло (види Ездра 2:61-63; Нех. 7:63-65). Тука писателот на Евреите го користи аргументот на молк, но и тоа е валидно.

Мелхиседек не бил ангел или некое натчовечко суштество; [ниту пак е веројатно дека е старозаветна појава на Исус Христос (Христофанија) како што некои веруваат (преформулирано од RevC)]. Библијата покажува дека тој бил вистински човек, вистински цар и вистински свештеник во вистински град. Но што се однесува до запишаното, тој не бил роден, ниту пак починал. На тој начин, тој е лик на нашиот Господ Исус Христос, вечниот Божји Син. Иако Исус Христос умрел, Голгота не бил крајот; зашто Тој воскреснал од мртвите и е жив и денес во "силата на вечниот живот" (Евр. 7:16). Затоа што нема запис за смртта на Мелхиседек, колку што се однесува до текстот, се чини дека Мелхиседек сè уште служи како свештеник и цар. И ова е уште сличност со вечниот Божји Син.

Примената е јасна: ниту Арон, ниту кој било од неговите наследници можел да тврди дека е “без родословие” (Евр. 7:3). Тие не тврделе дека имаат бескрајно служение. Ниту пак можеле да тврдат дека се цареви и свештеници, како Исус Христос.

**5. Тој имал овластување да прима десетоци и да го благослови Авраам (стх. 4-10).**

**Евр. 7:4-10** Гледате ли колку е голем оној кому патријархот Авраам му даде десеток од најдобриот плен! 5 Навистина и оние од Левиевите синови, кои ја примаат свештеничката служба, имаат заповед според Законот да земаат десеток од народот, односно од своите браќа, иако и тие се Авраамови потомци. 6 Но оној, чие родословје не произлегува од нив, зеде десеток од Авраам и го благослови оној кој ги имаше ветувањата. 7 А без сомнение помалиот е благословен од поголемиот. 8 Згора на тоа, овде смртни луѓе земаат десетоци, а онде, оној за кого се сведочи дека живее. 9 Следствено, Леви кој зема десеток, даде десеток преку Авраам, 10 зашто уште беше во бедрото на својот татко, кога го сретна Мелхиседек.

Големината на Мелхиседек е во фактот што Авраам му дал десеток од пленот од војната при ослободувањето на Лот. Авраам го признал авторитетот на Мелхиседек. Потоа, Мелхиседек на посебен начин го благословил Авраам и “помалиот е благословен од поголемиот” (Евр. 7:7). Преку давање на десеток на Мелхиседек и примање на неговиот благослов, Авраам ја потврдил големината на Мелхиседек како цар-свештеник.

Но, како ова се однесуваат на Арон? На еден многу интересен начин: Арон и Левиевото племе биле **“во бедрата”** на Авраам, уште неродени! Значи, кога нивниот татко Авраам, ја признал големината на Мелхиседек, во тоа и племето Левиево било вклучено. Еврејскиот народ силно верувал во “расна солидарност”, и ова е еден пример за тоа. Плаќањето на десеток не го вклучувал само патријархот Авраам, туку и неродените генерации во неговите бедра.

Бидејќи Исус Христос произлегол од “семето Авраамово” (Евр. 2:16), дали тоа значи дека и Тој бил дел од ова искуство? Не, затоа што Исус Христос е вечниот Божји Син. Неговата идентификација со Авраам била за “деновите на Својот живот во тело” (Евр. 5:7). Бидејќи Христос постоел пред Авраам (Јвн. 8:58), тој не можел да биде “во Авраам”, како што биле Арон и неговото семејство.

**B. ДОКТРИНАРНИОТ АРГУМЕНТ: ХРИСТОС И АРОН (Евр. 7:11-25)**

Во овој дел, писателот аргументира еден чекор понатаму. Не само што Мелхиседек е поголем од Арон, туку Мелхиседек го заменил Арон! Нема повеќе “чин Аронов” или “чин Левиев.” Туку засекогаш е “чинот Мелхиседеков.” Зошто Бог би направил таква радикална промена?

**1. Бидејќи и свештенството и Законот биле несовршени (стх. 11-14).**

**Евр. 7:11-14** И така, ако совршенството беше преку левитското свештенство (зашто народот го прими Законот под него), каква потреба имаше уште да се издигне друг свештеник по редот Мелхиседеков и да не биде назначен по редот Аронов? 12 Имено, кога се променува

свештенството, неопходно се променува и Законот. 13 Бидејќи оној за кого ова се зборува му припаѓа на друго племе, од кое никој не служел при жртвеникот. 14 Зашто сосема е јасно дека нашиот Господ произлезе од Јудиното племе, а за свештенство од ова племе Мојсеј не рече ништо.

Во ова послание зборовите преведени како “совршен” и “совршенство” се клучни зборови (Евр. 2:10; 5:9; 6:1; 7:11, 19; 9:9; 10:1, 14). Тие во суштина значат “завршено, исполнето.” Старозаветните свештеници не можеле преку својата служба да го исполнат Божјто дело во срцето на еден Негов поклоник. “Зашто законот не прави ништо совршено” (Евр. 7:19). Животинските жртви не можеле ниту на еден верник да му дадат совршена положба пред Бог (Евр. 10:1-3). Мојсеевиот систем на божествен закон не бил постојан систем. Тој бил “додаден” за да послужи како "посредник" за да го подготви патот на Христовото доаѓање (Гал. 3:19-4:7).

Бидејќи свештениците ги добиле своите овластувања од старозаветниот Законот (Евр. 7:28), и затоа што свештенството е променето, има, исто така, и промена во тој Закон. Претседателот на Македонија не може да се прогласи себе си за цар на Македонија, бидејќи македонскиот закон не предвидува цар. Прво, законот ќе мора да се измени.

Мојсеевиот Закон не вели ништо за свештенство од племето на Јуда (Евр. 7:14). Бидејќи нашиот Првосвештеник е од Јудиното племе, според Неговото човечка потекло, тогаш морало да има промена на Мојсеевиот закон. И има! Целиот систем на старозаветниот Закон е исполнет во Исус Христос и е надминат (Кол. 2:13-14). Верникот е ослободено од Законот (Гал. 5:1-6) и е мртов за Законот (Рим. 7:1-4).

Оваа нова состојба не вели дека христијанинот има право на беззаконие. “Ослободен од законот” не значи “слободен да греши.” Напротив, тоа значи дека ние сме слободни да ја извршуваме Божјата волја. Ние сме послушни, не поради надворешна принуда, туку поради внатрешно воздржување (2 Кор. 5:14; Ефш. 6:6). Ако Му се предадеме Нему (Рим. 8:1-4), Светиот Дух во нас ни овозможува да ја исполниме “праведноста на Законот”.

**2. Бидејќи сме несовршени, свештенството и Законот не можеле да продолжат вечно (стх. 15-19).**

**Евр. 7:15-19** И станува уште појасно, дека ако се јавил друг свештеник, сличен на Мелхиседек, 16 тој не станал тоа според некој закон на телесните прописи, туку според силата на неуништливиот живот. 17 Зашто за него се сведочи: "Ти си свештеник во вечни векови, според редот Мелхиседеков.” 18 Имено, од една страна се укинува поранешната заповед, заради нејзината немоќ и бесполезност 19 (зашто Законот не направи ништо совршено), а од друга страна се воведува подобра надеж, преку која се доближуваме до Бог.

Зборот “друг” во Евр. 7:15 значи “уште еден од поинаков вид.” Преку авторитетот на привремен и несовршен Закон, левитските свештеници биле назначени за свештеници. Преку Божја изјава Исус Христос бил назначен за Свештеник. Бидејќи Законот бил “немоќен и бесполезен” (Евр. 7:18), тој не можел да продолжи засекогаш. Но, бидејќи Исус Христос е вечниот Божји Син, Тој живее преку “силата на неуништливиот живот” (Евр. 7:16). Каква ли разлика меѓу неефикасен Закон и бескраен живот!

Бидејќи Исус Христос е вечен Свештеник и бидејќи има природа која одговара на вечно свештенство, Тој никогаш не може да се замени. Поништувањето (Евр. 7:18, “укинување”) на Законот значи укинување на свештенството. Но, никој не може да ја укине “силата на неуништливиот живот”! Логиката држи: Исус Христос е засекогаш Свештеник.

Писателот ги имал на умот искушенијата со кои неговите читатели се соочувале за да се вратат во стариот храмски систем. Токму затоа Тој ги потсетува (Евр. 7:19) дека Исус Христос го постигнал тоа што Законот никогаш не можел да го постигне: Тој донел подобра надеж и нè оспособува да се приближиме до Бог. Да се ​​вратиме на јудаизмот би значело губење на живото општење со Бога преку Христос. Единствената надеж која јудаизмот ја давало било доаѓањето на Христос, а тој благослов верниците веќе го имале.

**3. Бидејќи Божјата заклетва не може да се прекрши (20-22).**

**Евр. 7:20-22** И покрај тоа што не беше без заклетва 21 (имено, другите станаа свештеници без заклетва, а Тој стана со заклетва преку Оној Кој Му рече: "Господ се заколна и нема да се предомисли, - Ти си свештеник во вечни векови- “); 22 уште повеќе и Исус стана залог на подобар завет.

Врз основа на Божја лична заклетва ниту еден свештеник по редот Аронов никогаш не бил ракоположен и назначен. Ароновите свештеници служеле според “законот на телесните [физички] прописи” (Евр. 7:16). Нивната морална или духовна подготвеност не била испитувана. Важно било свештеникот да е од вистинското племе и да одговара на физичките и церемонијалните услови (Лев. 21:16-24).

Небесното свештенство на Исус Христос било востановено врз основа на Неговото дело на крстот, Неговиот карактер (Евр. 2:10; 5:5-10) и Божјата заклетва. “Ти си свештеник во вечни векови, според чинот Мелхиседеков” (Евр 7:21; Пс. 110:4). Обрнете внимание на воведот на изјавата: “Господ се заколна и нема да се покае [премисли].” Ова прашање е конечно решено и не може да се промени.

Со оваа заклетва Му се дава на свештенството на нашиот Господ повисок степен на трајност и сигурност. Исус Христос е “залог на подобар завет [сојуз]” (Евр. 7:22). Зборот “залог” значи “оној кој гарантира дека условите на договорот ќе се исполнат.” Јуда бил подготвен да биде залог за Бенјамин, да гарантира на татко си дека момчето безбедно ќе се врати дома (Бит. 43:1- 14). Павле бил подготвен да биде залог за робот Онисим (Флм. 18-19). Можеби најблиската сличност денес е жирант кој дава кауција за некој под обвинение и гаранција дека обвинетото лице ќе се појави пред суд за да му се суди.

Како Посредник меѓу Бог и човекот (1 Тим. 2:5), Исус Христос е Божјата голема гаранција. Нашиот воскреснат и вечно жив Спасител гарантира дека условите на Божјиот сојуз, ќе бидат во целост исполнети. Бог нема да се откаже од Својот народ. Но, нашиот Господ не ни гарантира само дека Бог ќе ги исполни ветувањата. Како наш Претставник пред Бога, Тој совршено ги исполнува условите на договорот во наше име. Ние самите никогаш не би можеле да ги исполниме условите; но бидејќи Му поверувавме, Тој нè спаси и ни гарантира дека ќе не сочува.

Во Евр. 7:22 ја имаме првата појава на еден многу важен збор во Евреите - “тестамент”. Овој збор, што обично се преведува со “сојуз” се користи во Библијата 21 пат, а тоа е еквивалентно на “тестамент.” Во Евр. 8 подетално ќе го проучуваме тој израз.

Авторот ни дал три причини зошто Бог го сменил свештеничкиот ред од Арон на Мелхиседек:

(1) свештенството и Законот биле несовршени;

(2) оти биле несовршени, тие не можеле да продолжат засекогаш;

(3) Бог се заколнал со клетва дека ќе востанови нов поредок.

Потоа авторот на ова писмо до Евреите го затвора ова поглавје со четврта причина.

**4. Бидејќи се луѓе, свештениците умираат (стх. 23-25).**

**Евр. 7:23-25** И тие во голем број станаа свештеници зашто смртта ги спречуваше да продолжат, 24 а Тој, пак, има постојано свештенство, зашто останува во вечни векови. 25 Затоа и може да ги спасува за вечни векови оние кои преку Него доаѓаат кај Бог, зашто Тој секогаш живее, за да се застапува за нив.

Не само што свештенството било несовршено, туку било и прекинувано поради смрт. Постоеле многу првосвештеници, бидејќи ниту еден свештеник не можел да живее вечно. Спротивно на тоа, црквата има само еден Првосвештеник, Исус - Божјиот Син, кој живее засекогаш! Непроменлив свештеник значи и непроменливо свештенство, а тоа значи сигурност и увереност за Божјиот народ. “Исус Христос е истиот, вчера, денес и во вечни векови” (Евр. 13:8). “Ти си Свештеник засекогаш” (Пс. 110:4).

Понекогаш читаме случки во весник за нелегални справување со тестаменти. Можеби некои бескрупулозен роднина или деловен партнер успеал да стигне до тестамент и го искористил за свои себични цели. Но ова никогаш не може да се случи со "последната желба и тестаментот" во крвта на нашиот Господ. Тој го напишал тестаментот и умрел за тој да стапи на сила. Но Тој воскреснал од мртвите и се вознесол на небото, и таму тој ја “остварува” сопствената волја!

Фактот дека непроменливиот Христос продолжува како Првосвештеник, логично значи, дека постои “непроменливо свештенство” (Евр. 7:24). Грчкиот збор преведен “постојано” значи “важечко и непроменливо.” Зборот се користи на крајот на правните договори. Свештенството на небото на нашиот Господ е важечко и трајно.” Токму заради тоа ние може да бидеме уверени среде овој потресен и променлив свет.

Кој е заклучокот на ова прашање? Тој е наведен во Евр. 7:25 “Затоа [затоа што Тој е вечно живиот, непроменлив Првосвештеник] и може да ги спасува за вечни векови [целосно, засекогаш] оние кои преку Него доаѓаат кај Бог, зашто Тој секогаш живее, за да се застапува за нив.” Жално е што овој стих често се чита,” Тој може да ги спасува од вечни векови”, наместо “за вечни векови”. За да бидеме сигурни, точно е дека Христос може да го спаси секој грешник од било каква состојба; но тоа не е намерата на стихот. Нагласката е ставена врз фактот дека Тој ги спасува целосно, засекогаш, сите оние кои поверувале во Него. Затоа што Тој е нашиот вечен Првосвештеник, може и вечно да спасува.

Основата за ова комплетно спасение е небесното застапништво на Спасителот. Зборот преведен “се застапува” едноставно значи “да се состане, да се пристапи, да се даде приговор, да се направи петиција.” Не смееме да помислиме дека Бог Таткото е гневен со нас, за Бог Синот да мора постојано да се повикува на Него, со цел да не нè осуди! Во однос на планот за спасението Таткото и Синот се во целосна согласност (Евр. 13:20-21). Ниту пак треба да помислиме дека нашиот Господ Исус изговара молитви за нас на небото, или постојано како жртва ја “принесува Својата крв”. Тоа дело е еднаш за секогаш (за сите) целосно завршено на крстот.

Застапништво значи дека пред Божјиот престол нашиот Господ го претставува Својот народ. Во молитва верниците можат преку Христос да Му се приближат на Бога и да Му принесат духовни жртви (Евр. 4:14-16; 1 Птр. 2:5). Речено е дека Христовиот живот на небото е Негова молитва за нас. Тоа што Тој е го одредува тоа што Тој го прави.

Во разгледувањето на мислата во овој долг дел (Евр. 7:11-25), логиката на авторот ни остава впечаток. Свештенството на Исус Христос по чинот Мелхиседеков е по возвишено во однос на Ароновото и затоа е заменето. Како историскиот така и доктринарниот аргумент се здрави. Но писателот додава и трет аргумент.

**C. ПрактичЕН аргумент: Христос и верникот (Евр. 7:26-28)**

**Евр. 7:26-28** Зашто таков Врховен свештеник ни требаше и нам: свет, невин, непорочен, одвоен од грешници и по возвишен од небесата, 27 Кој нема секојдневна потреба, како врховните свештеници, да принесува жртви прво за своите гревови, а потоа за гревовите на народот, бидејќи тоа го направи еднаш за секогаш принесувајќи се Самиот Себе. 28 Зашто, Законот поставува немоќни луѓе за врховни свештеници, а зборот на заклетвата, кој дојде по Законот, поставува Син Кој е усовршен во вечни векови.

Без разлика колку биле посветени и послушни Ароновите свештеници, тие не можеле секогаш може да ги задоволат потребите на сите луѓе. Но, Исус Христос совршено ги задоволува нашите потреби. “Зашто таков Врховен свештеник ни требаше и нам” значи “Тој е идеален за нас; Тој совршено ги задоволува нашите потреби.” Нагласката тука е на Неговата безгрешност. Како совршен, Тој е во состојба совршено да му служи на Својот народ. Поради нивните гревови, некои од старозаветните свештеници не само што не им служеле на луѓето, туку, всушност и ги злоупотребувале. Ова никогаш не би можело да се случи со Исус Христос и Неговиот народ.

Старозаветните свештениците биле “издвоени” за нивната служба, па така во таа смисла тие биле “свети”. Но, според карактерот тие не биле секогаш свети. Тие биле грешници како и оние на кои тие им служеле. “Непорочен” (Евр. 7:26) значи “безопасен.” Ниту еден еврејски свештеник би можел да тврди дека е таков. “Невин” значи “неосквернет.” Повторно, само Исус Христос може да тврди дека ги има тие особини. Кога служел на земјата, нашиот Господ бил пријател на цариници и грешници (Мт. 9:10; 11:19), но Неговиот контакт со нив не го осквернил Неговиот карактер и поведение. Постоел контакт без загадување. Тој не бил изолиран; Тој бил издвоен. Денес, Тој е “издвоен од грешниците” поради Неговата позиција (“направен по возвишен од небесата”); но не е и издвоен од луѓето на кои им служи. Пред престолот на благодатта Тој ни е секогаш на располагање.

Уште еден доказ за Неговата безгрешност е фактот дека нашиот Господ никогаш не морал да принесува жртви за Сопствено исчистување, како што го правеле тоа свештениците. На денот на Помирувањето, првосвештеникот најпрвин морал да принесе жртва за себе пред да може да принесе жртвува за народот (Лев. 16). Исто така биле принесувани и секојдневни жртви како дел од храмскиот обред; и ако свештеникот згрешил, тој морал да принесе жртва за свое исчистување (Изл. 29:38-46; Лев. 4:3...). Но Исус Христос принесол само една жртва за нашите гревови и за секогаш го решил случајот (види Евр. 9:23-28).

Таков Првосвештеник ни треба! Секојдневно сме склони на грев, дури и секој час; и имаме потреба да можеме да Му пристапиме за духовна помош. Како наш Првосвештеник, Исус Христос ни дава благодат и милост која ни е потребна за да нè грешиме. Но, ако згрешиме, Тој е нашиот Застапник пред Божјиот престол (1 Јвн. 2:1-2). Ако ги исповедаме нашите гревови пред Него, Тој ни простува и не обновува (1 Јвн. 1:9).

Примената е очигледна: зошто да се одвратиме од толку способен Првосвештеник? Што повеќе може да се најде во некоја друга личност? Луѓето кои служеле под Мојсеевиот Законот биле со човечки слабости и недостатоци и често пати грешеле. Нашиот небесен Првосвештеник е “усовршен [посветен] во вечни векови” (Евр. 7:28) и во Него не постои ни мана ни дамка. Таков Првосвештеник “совршено ни одговара”!

**VII. Подобар Сојуз Евр. 8**

Исус Христос е Божји надмоќен Свештеник; но дали постои нешто што може да ја намали оваа супериорност? Ништо! Зашто Тој служи врз основа на подобар сојуз (Евр. 8), во подобро светилиште (Евр. 9) и заради подобра жртва (Евр. 10). Подобриот сојуз е темата на ова поглавје. Авторот доставил три докази за по возвишеноста на овој сојуз.

**A. СОЈУЗОТ СЕ СЛУЖЕЛ ПРЕКУ ПО ВОЗВИШЕН ПРВОСВЕШТЕНИК (Евр. 8:1-2)**

Дали авторот со своите аргументи се врти во круг? Прво, тој укажува на по возвишеноста Христова, а потоа вели: “Бидејќи тој е по возвишен, сојузот што го служел морал да биде по возвишен сојуз.” Не, ова не е вртење во круг; зашто заклучокот е логичен. Супериорен свештеник никогаш не би можел да служи врз основа на инфериорен завет. За разлика на илустрацијата, најталентираниот адвокат може да направи многу малку, ако “тестаментот и заветот” кој го применува е неважечки.Незамисливо е нашиот Господ да служи врз основа на инфериорен “тестамент и завет”.

Едноставно речено “Еве го заклучокот”: “Главната поента и кулминација на мојата дискусија е тоа.” Потоа ни дава неколку “заклучни аргументи” за да докаже дека нашиот Господ е навистина по возвишениот Првосвештеник.

**1. Неговата морална подобност (стх. 1).**

**Евр. 8:1** Главното од она што беше кажано, е ова: имаме таков Врховен свештеник, Кој седна оддесно на престолот на Величеството на небесата...

“Имаме таков Врховен свештеник”. Оваа изјава нè потсетува на Евр. 7:22-28. “Зашто таков Врховен свештеник ни требаше и нам [подобен за нас]” (Евр. 7:26). Фактот дека Исус Христос е морално совршен, асе поистоветува со нас во нашите потреби и искушенија го прави по возвишен во однос на било кој друг свештеник, минат или сегашен. Читателите кои сакале да се вратат кон старозаветното свештенство би морале да го напуштат и овој подобен Врховен Свештеник.

**2. Неговото завршено дело (стх. 1).**

**Евр. 8:1** Главното од она што беше кажано, е ова: имаме таков Врховен свештеник, Кој седна оддесно на престолот на Величеството на небесата...

Поради Своето завршено нашиот Господ сега седи оддесно на престолот. Во старозаветната скинијата немало столици, зашто работата на свештениците никогаш не била завршена. Секоја повторена жртва била само потсетување дека ниту една жртва некогаш ќе може да обезбеди комплетно спасение. Крвта на животните не ги измила гревовите ниту ја отстранила грижата на совест; таа само го покривала гревот сè до денот кога Исус Христос ќе умре за да ги земе гревовите на светот (Јвн. 29:1).

**3. Неговото устоличување (стх. 1).**

**Евр. 8:1** Главното од она што беше кажано, е ова: имаме таков Врховен свештеник, Кој седна оддесно на престолот на Величеството на небесата...

Исус Христос не е само “седнат.” Местото на кое што Тој седи додава слава на Неговата личност и дело. Тој седи на престол на небото од десната страна на Таткото. На почетокот на ова послание (Евр 1:3) била спомната оваа голема вистина и повторно ќе се спомне (Евр. 10:12; 12:2). Устоличувањето било исполнување на Татковото ветување до Синот: “Седи од Мојата десна страна, додека ги ставам непријателите Твои во подножјето на нозете Твои” (Пс. 110:1). Не само што првосвештеникот на Израел никогаш не седнал во скинијата, тој никогаш не седнал ни на престолот. Само свештеник “по чинот Мелхиседеков” можел да биде устоличен, зашто Мелхиседек бил и цар и свештеник (Евр. 7:1).

**4. Неговото по возвишено величање (стх. 1-2).**

**Евр. 8:1-2** Главното од она што беше кажано, е ова: имаме таков Врховен свештеник, Кој седна оддесно на престолот на Величеството на небесата 2 како служител во Светилиштето и во вистинскиот Шатор, што го подигна Господ, а не човек.

Тој е “на небесата.” Исус Христос, во Неговото вознесение и воздигнување, “помина низ небесата” (Евр. 4:14). Сега Тој е возвишен над сите (Ефш. 1:20-23; Флп. 2:5-11). Заради аргументот презентиран во ова поглавје, фактот дека Тој служи во небесното светилиште е многу важен.

Додека ги разгледуваме овие четири “заклучни аргументи”, ќе може да видиме колку е логично дека нашиот Господ служи врз основа на по возвишен сојуз. Можеш да замислиш првосвештеник, кој е совршен морално, служејќи врз основа на сојуз кој не може да го промени човечкото срце? Може ли свештеник кој ја завршил својата работа да служи преку сојуз кои не може да промени ништо? Може ли да замислиме цар-свештеник на највисокото небо да биде ограничени од стар сојуз, кој не може ништо да усоврши? (Евр. 7:19) Заклучокот се чини разумен: ако сака делотворно да служи пред Божјиот народ, присуството на по возвишен Првосвештеник на небото бара по возвишен сојуз.

**B. СЛУЖЕЊЕТО Е НА ПОДОБРО МЕСТО (Евр. 8:3-5)**

Во овој дел, авторот ја проширува прекрасната вистина дека Исус Христос и денес служи во небесното светилиште. Причината за оваа дискусија не е тешко да се утврди. Неговите читатели знаеле дека постои вистински храм во Ерусалим и дека во храмот имало свештеници кои принесувале приноси и жртви. Колку било лесно да се вратат во традиционалниот Мојсеев систем! Впрочем, како знаеме дека Господ Исус служи во светилиште? Дали некој го видел во Неговото Првосвештеничко служење?

Добри прашање - а постојат и добри одговори!

**1. Логички одговор (стх. 3).**

**Евр. 8:3** Впрочем, секој врховен свештеник се поставува за да принесува и дарови и жртви. Затоа е потребно и тој да има што да принесе.

Веќе е утврдено дека Исус Христос е Врховен Свештеник. Но, сите првосвештеници им служат на другите; титулата не е почесна. Секој старозаветен првосвештеник бил назначен за “да принесува дарови и жртви”; според тоа, Исус Христос морал да принесе дарови и жртви (види Евр. 5:1; 7:27). Но овие жртви не смееле да се принесат било каде; тие морале да се принесат на Божјо назначено место (Повт. Зкн. 12:13-14). Тоа назначено место е светилиштето. Заклучокот е логичен: ако Исус Христос е Првосвештеник кој принесува дарови и жртви, тогаш Тој мора да има светилиште во кое служи. Бидејќи Тој е на небото, тоа светилиште мора да е на небото.

Сепак, не смееме да добиеме впечаток дека нашиот Господ принесува жртви на небото кои соодветствуваат на старозаветните жртви. Зборот “да има што” во Евр. 8:3 е во еднина, а зборот “да принесува” на грчки значи **“да се принесе еднаш и за секогаш.”** На крстот, Тој за секогаш се принесол Себе си како жртва за грев (Евр. 9:24-28). Со други зборови, нашиот Господ е **“жива жртва”** на небото. Тој не се принесува Себе си одново и одново, бидејќи тоа е непотребно.

**2. Родословен одговор (стх. 4).**

**Евр. 8:4** Зашто, ако Тој беше на земјата, не ќе беше ни свештеник, бидејќи веќе има такви кои ги принесуваат даровите според Законот...

И порано во Евр. 7:11-14 сме се сретнале со оваа вистина. Што се однесува до Неговото човечко потекло, нашиот Господ дошол од племето на Јуда. Бог ветил дека Месијата ќе дојде од царската лоза на Јуда (Бит. 49:8-10). Но свештениците требале да произлезат од племето Леви. Затоа, Исус Христос да бил сè уште на земјата, не би можел да служи како свештеник, но може да служи како Првосвештеник на небото, бидејќи таму служението се уредува според редот Мелхиседеков, а не според редот Аронов.

И тука аргументот стои. Давид предвидел дека Исус Христос ќе биде Свештеник (Пс. 110:4). Исусовото земно раѓање преку племето на Јуда не би му дозволило да биде свештеник на земјата; затоа, Тој морал да биде Свештеник на небото. Тој не би бил прифатен во земно светилиште, па така Тој мора да служи во небесното светилиште.

**3. Типолошки одговор (стх. 5).**

**Евр. 8:5** тие им служат на сликата и на сенката на небесните нешта, како што му беше речено на Мојсеј, кога требаше да го направи Шаторот: “Гледај", му рече Тој, “да направиш сè според образецот, што ти беше покажан на гората!”

“Тип” е старозаветна слика за новозаветна вистината. Во Новиот Завет секој тип е идентификувани како таков, па така не мора секоја старозаветна личност или настан да се преведе како тип. Зборот “образец” во овој стих е грчкиот збор “типос”, од каде што го добиваме македонскиот збор “тип”.

Свештениците кои служеле во храмот, всушност служеле во светилиште кое било копија (“пример”) на небесно светилиште. Цитатот е од Изл. 25:40, каде што станува збор за небесно светилиште. Мојсеј го видел овој модел на гората и направил дупликати на предметите во земната скинија. Ова не значи дека небесната скинија е составена од кожа и ткаенина. Тука е нагласена основната шема и значење на светилиштето. Вистинското светилиште е на небото; скинијата и храмот биле само копии на вистинското.

На останатите верници на Исус Христос овој аргумент им укажува да не се враќаат во јудаизмот. Земното свештенство и светилиште изгледало сосема реално и стабилно, а сепак биле само копии на вистинското! Старозаветниот систем бил само сенка (види Кол. 2:17). Законот бил само “сенка на идните нешта” (Евр 10 :1); вистинската и целосна светлина дошла во Исус Христос. Па зошто тогаш да се вратиме во сенките?

Во книгата на Откровението, каде што е опишана небесната сцена, може да најдеме сличности со старозаветната скинија. Јован вели дека на небото постои Божји храм (Откр. 11:19). Се разбира дека нема да има храм во вечната состојба, бидејќи целиот Божји град ќе е храм (Откр. 21:22). На пример, постои бронзен жртвеник (Откр. 6:9-11), како и жртвеник за кадење (Откр. 8:3-5). “Стакленото море” (Откр. 4:6) нè потсетува на леген, а седумте огнени светилници (Откр. 4:5) на светилникот со седум краци од скинијата.

Бидејќи Исус Христос служи во оригиналното светилиште, а не вокопијата, Тој служи на подобро место. Зошто да општиме со свештеници кои служеле во копија на светилиште, кога можеме да општиме со Христос во оригинално небесно светилиште? Тоа е како да се обидуваме да живееме во нацрт планот, наместо во самата градба!

Писателот ни дал два доказа за по возвишеноста на Новиот Сојуз: тој се служи преку по возвишен Свештеник, Исус Христос; а се служи на по возвишено место, во самото небо. Остатокот од овој дел тој го посветува на третиот доказ.

**C. ВТЕМЕЛЕНО Е НА ПОДОБРИ ВЕТУВАЊА (Евр. 8:6-13)**

Мојсеј бил посредникот (чекорел помеѓу) на Стариот сојуз во давањето на Законот (Гал. 3:19-20). Израелците биле толку преплашени на гората Синај, што го молеле Мојсеј да им зборува ним, за тие да не мора да слушаат како Бог зборува (Изл. 20:18-21). За жал, овој страв од Бога не траел долго; зашто наскоро луѓето му биле непокорни на истиот Закон за кој ветиле дека ќе го послушаат. Посредникот на Новиот Сојуз е Исус Христос, и Тој е единствениот Посредник (1 Тим. 2:5). Христовата служба како Посредник е по возвишена отколку таа на свештениците во Стариот завет, бидејќи е врз основа на подобар сојуз; а Неговиот сојуз е втемелен врз подобри ветувања.

“Подобриот сојуз”, за кој тука станува збор, бил најавено уште од пророкот Еремија (Ерм. 31:31-34). Ветувањето било дадено во пророштво кое ги уверило Евреите за идната обнова. Еремија служел во текот на последните години на историјата на нацијата, пред Јуда да замине во вавилонското ропство. Во време кога се чинело дека иднината на нацијата е целосно уништени, Бог дал ветување за обнова и благослов.

Пред нашиот Господ да отиде на Голгота, во горната соба Тој ја празнувал Пасхата со Своите ученици. На таа вечера, Тој го востановил она што го нарекуваме “Господова вечера" или причест. Земајќи ја чашата Тој рекол: “Оваа чаша е Новиот Завет [Сојуз] во Мојата крв, која се пролева за вас” (Мк. 14:22-24; Лк. 22 20). Апостолот Павле ги цитирал овие зборови и ги применил на црквата (1 Кор. 11:23-27). Писателот на Евреите јасно изјавува дека сега Исус Христос е “Посредникот на еден Нов Сојуз” (Евр. 9:15) и тоа пак го повторува (Евр. 12:24).

Кој е тогаш односот меѓу тој Нов Сојуз ветен на Израел, а денес доживуван од црквата? Или, поинаку речено, како можел Бог да им ги вети овие благослови на Евреите, а потоа да се сврти и да и ги даде на црквата?

Некои библиски проучувачи го решиле проблемот со објаснување дека Црквата е **“духовниот Израел”** и дека новозаветните ветувања денес му припаѓаат на “Авраамовото духовно семе”. Од Гал. 3:13-29 е јасно дека верниците денес се “духовното семе” на Авраам; но тоа не е исто како и дека Црквата е “духовниот Израел.” Ветувањето цитирано во Евр. 8:8 особено вели “домот Израелев и... домот Јудин.” Ако еднаш си допуштиме да додаваме значења на јасните зборови како “Израел” и "Јуда", тогаш нема крај на своеволното толкување на Библијата!

Други, пак, сметаат дека овој “Нов Сојуз” нема сегашно исполнување за црква, но дека ќе се исполни само кога Евреите повторно ќе се соберат и кога царството на нашиот Господ ќе е воспоставено кога Тој во слава ќе се врати на земјата. Но, тогаш имаме проблем да објасниме Евр. 9:15 и 12:24, стихови кои тврдат дека Исус Христос е денес Посредникот на Новиот Сојуз. Да се ​​тврди дека постојат два “нови сојуза,” еден за Израел и еден за Црквата, е создавање додатни прашања!

Можеби решението се наоѓа во Божјиот принцип “прво на Евреинот” (Рим. 1:16). Бог ветил Нов Сојуз за Својот народ, но благословите на тој Сојуз се спакувани во Божјиот Син, Исус Христос. Тој е Посредникот на Новиот Сојуз. Кога Исус започнал со Својата служба на земјата, Тој најнапред дошол при сопствениот народ (Мт. 15:24). Кога ги праќал Своите ученици, ги праќал само кај Израелците (Мт. 10:5-6). Кога ја овластил црквата да бидат сведоци, Тој им наложил да започнат најпрвин во Ерусалим (Лк. 24:46-48; Дела 1:8). Петровата порака на Дуовден била наменета само за Евреите и паганите прозелити (види Дела 2:14, 22, 36). Во својата втора запишана беседа, Петар јасно вели дека Добрата вест на Евангелието ќе оди првин кај Евреите (Дела 3:25-26).

Но нацијата ја отфрлила пораката и гласниците. Иако е точно дека илјадници луѓе поверувале во Христос и се спасиле, исто така е точно дека поголемиот дел од нацијата го отфрлило Словото и дека верските водачи се противеле на службата на Црквата. Една од последиците било каменувањето на Стефан (Дела 7). Но, каков бил Божјиот одговор? Евангелието се пренесло од Ерусалим и од Јудеја (***Евреите***) во Самарија (***половина Евреин половина пагани***) (Дела 8), а потоа и до нееврејските народи (Дела 10).

Денешната црква е составена од препородени Евреи и неевреи, кои се едно тело во Христос (Ефш. 2:11-22; Гал. 3:27-29). Сите оние кои се “во Христос” имаат учество во Новиот Сојуз кој бил откупен на крстот. Денес благословите на Новиот Сојуз се применуваат на поединци. Кога Исус ќе дојде во слава за да го откупи Израел, тогаш благословите на Новиот Сојуз ќе се применат врз таа намачена нација. Прочитај Еремија 31 за да видиш што Бог планира со Израел, Својот народ.

Пред да ги истражиме “подобрите ветувања” на Новиот Сојуз, мораме да решиме едно друго прашање. Не смееме да заклучиме дека постоењето на Новиот Сојуз значи дека Стариот Сојуз бил грешка или дека од Законот нема денес никаква полза. Обата сојуза биле дадени од Бог. Обата сојуза биле дадени за доброто на луѓето. Обата сојуза имале благослови со нив. Ако Израел ги почитувал условите на Стариот Сојуз, Бог ќе ги благословел и тие би биле подготвени за доаѓањето на нивниот Месија. Павле нагласил дека Стариот Сојуз имал дел на славата (2 Кор. 3:7-11). Не смееме да го критикуваме или да го омаловажуваме Стариот Сојуз.

Иако Новиот Сојуз на благодат со себе носи слобода од Мојсеевиот Закон (Гал. 5:1), тоа не донело слобода за непослушност кон Бога и грев. Бог сепак посакува преку службата на Светиот Дух “праведноста на Законот” да се исполни во нас (Рим. 8:1-4). Постои законско користење на Законот (1 Тим. 1:8-11). Сега сме подготвени да ги разгледаме “подобрите ветувања”, кои му припаѓаат на Новиот Сојуз.

**1. Ветувањето на Божјата благодат (стх. 6-9).**

**Евр. 8:6-9** Но сега Тој доби многу по возвишена служба, бидејќи е посредник на подобар завет, што е заснован врз подобри ветувања. 7 Ако оној првиот завет немаше недостаток, не ќе се бараше место за втор, 8 зашто наоѓајќи недостаток, им вели: "Еве, идат денови - вели Господ -, и ќе склучам нов завет со домот на Израел и со домот на Јуда; 9 не онаков каков што склучив со нивните татковци оној ден кога ги поведов за рака за да ги изведам од египетската земја, зашто тие не му останаа верни на Мојот завет, па Јас ги занемарив - вели Господ...

Нагласката на Новиот Сојуз е на Божјото “Јас ќе.” На Синај народот Израелев рекол: “Сите наредби што ги кажал Господ, ќе ги извршуваме” (Изл. 24 3). Но тие не ги послушале Божјите зборови. Едно е да се каже, “Јас ќе!”, а сосема друго е да се постапи така. Но Новиот Сојуз не зависи од човековата верност кон Бог, туку од Божјото верно ветување кон човекот. Писателот на Евреите го потврдува Божјото “Јас ќе" во име на оние кои веруваат во Исус Христос (Евр. 8:10). Всушност, Божјото “Јас ќе" три пати е запишано во еден стих и шест пати во Евр. 8:8-12.

Бог го водел Израел од Египет како што таткото го држи детето за рака и го води. Бог му го дал на Израел Својот свет Закон за нивно добро, за да ги одвои од другите народи и да ги заштити од нивните грешни практики. Но народот не успеал; “Тие не му останаа верни на Мојот сојуз” (Евр. 8:9). Божјиот одговор на Израеловата непослушност било повторено казнување и, конечно, заминување во ропство.

Бог не нашол грешка во Својот сојуз, туку во Својот народ. “Затоа, Законот е свет, и заповедта е света, праведна и добра” (Рим. 7:12). Проблемот не е со Законот, туку со нашата грешна природа, зашто самите од себе не можеме да го исполниме Божјиот закон, Законот никого “не усовршил” (Евр. 7:19), зашто не можел да го промени човечкото срце. Само Божјата благодат може да го направи тоа.

Новиот Сојуз е полн со Божја благодат; без вера во Исус Христос ниту еден грешник не може да стане дел од овој Нов Сојуз. Благодат и вера одат рака под рака како што Законот и делата одат заедно (Рим. 11:6). Законот вели: “Кој ги исполнува [сè што е Запишано во Законот], ќе живее преку нив” (Гал. 3:12). А благодатта, пак, вели: “Работата е завршена - верувај и живеј!”

**2. Ветување за внатрешна промена (стх. 10).**

Евр. 8:10 …зашто ова е заветот кој ќе го склучам со домот на Израел по оние денови - вели Господ-. Ќе ги вложам Моите закони во нивниот ум, и ќе ги втиснам на нивните срца. Јас ќе им бидам Бог, а тие ќе бидат Мој народ.

Мојсеевиот Закон можел да го објави Божјиот свет стандард, но никогаш не можел да обезбеди потребна сила за послушност. На грешните луѓе им треба ново срце и нова внатрешна природа; а токму тоа го обезбедил Новиот Сојуз. (За паралелен цитат види Езек. 36:26-27). Кога некој грешник ќе поверува во Христос, тој во себе прима божествена природа (2 Птр. 1:1-4). Таа божествена природа создава желба да се љуби и почитува Бог. По природа, грешните луѓе се полни со омраза и непослушност (Тит 3:3-7); но новата природа на секој верник му дава и желба и сила за добро живеење.

Законот бил надворешен; Божјите барања биле напишани на камени плочи. Но Новиот Сојуз му овозможува на Божјото Слово да биде напишано во човечките умови и срца (2 Кор. 3:1-3). Божјата благодат овозможува внатрешна преобразба што го прави посветениот верник сè посличен на Исус Христос (2 Кор. 3:18).

Жално е што многу христијани мислат дека се спасени по благодат, а пота дека мора да го исполнат својот христијански живот во согласност со старозаветниот Закон. Тие го сакаат Новиот Сојуз за спасение, а Стариот Сојуз за осветување. Апостол Павле користи еден израз за да ја опише оваа состојба: “отпаднати од благодатта” (Гал. 5:4). Не “отпаднати од спасение”, но отпаднати од сферата на Божјиот благослов преку благодатта. Ние не стануваме свети преку обидите да се исполни Божјиот Законот со сопствени сили. Туку ја исполнуваме праведноста на Законот (Рим. 8:1-4), преку внатрешната послушност спрема Светиот Дух; и тоа е целосно преку благодат.

**3. Ветена прошка за сите (стх. 11-12).**

**Евр. 8:11-12** И ниеден веќе нема да го поучува својот сонародник и ниеден својот брат, велејќи: - Познај Го Господа -, зашто ќе Ме познаваат сите, од најмалиот до најголемиот меѓу нив, 12 бидејќи ќе бидам милостив спрема нивните неправди, и нема веќе да си спомнувам за нивните гревови!”

Под Законот нема прошка, бидејќи Законот не бил даден за таа намена. “Бидејќи со делата на Законот ниту еден нема да се оправда пред Него, зашто преку Законот доаѓа познавањето на гревот” (Рим. 3:20). Законот не можел да му вети прошка на Израел, а камоли на целото човештво. Само преку жртвата на Исус Христос простувањето е можно за сите кои ќе Го повикаат. Жртвите на Стариот Сојуз нè потсетуваат на гревовите, а не на проштавање на гревовите (Евр. 10:1-3, 18).

Во Евр. 8:11 се цитира Еремија 31:34. Тоа се однесува на денот, кога Израел повторно ќе се обедини со Јуда (Евр. 8:8) и ќе се зарадува на ветеното царство (Ерм. 31:1-14). Во тој ден, нема да има потреба да се споделува Евангелието со другите, бидејќи секој лично ќе Го познава Господ. Меѓутоа, сè до тој ден, наша е и привилегија и одговорнос да ја споделуваме евангелската порака со овој изгубен свет.

Што значи тоа дека Бог не се сеќава повеќе на нашите гревови и беззаконија? (Евр. 8:12) Оваа важна изјава е повторно цитирана во Евр. 10:16-17. Дали значи дека еден сезнаен Бог може да го заборави тоа што сме го направиле? Кога Бог би заборавал нешто, тогаш Тој би престанал да биде Бог! Реченицата “не се сеќавам повеќе” значи “нема веќе ништо против нас.” Бог се сеќава што сме направиле, но Тој не го користи тоа против нас. Тој се справува со нас врз основа на благодат и милост, а не закон и заслуга. Откако гревот е простен, не е веќе пред нас. Проблемот е решен за вечни векови.

Како пастир во служба на советување често пати сум слушнал како луѓето велат, “Па, јас можам да простам, но не и да заборавам!”

Јас обично одговарам: “Се разбира дека не можеш да заборавиш. Колку повеќе се обидуваш да не мислиш на нешто, толку повеќе се сеќаваш на истото. Но не значи дека тоа е да се заборави.” Потоа продолжувам со објаснувањето дека “да се заборави” значи “да не се користи тоа против оној што ни згрешил.” Ние може да се сеќаваме на она што другите ни сториле, но се однесуваме кон нив како никогаш да не се случило тоа.

Како е тоа можно? Поради крстот тоа е можно, зашто таму Бог се однесувал кон Својот Син како Тој да го сторил тоа! Нашето искуство на прошка од Бог нè оспособува да им простуваме на другите.

**4. Ветувањето на вечниот благослов (стх. 13).**

**Евр. 8:13** А кога вели “нов", со тоа го прогласил првиот за застарен. А она што застарува и станува излишно не е далеку од исчезнување.

Во времето кога ова послание е пишувано Стариот Сојуз сè уште раководел со израелскиот народ. Храмот постоел, а свештениците ги принесувале своите жртви. Побожните Евреи веројатно мислеле дека нивните пријатели христијани се глупави што се откажале од толку “цврста вера” за некоја друга вера која навидум била толку имагинарна. Тоа што неверните Евреи не го сфатиле е дека нивната “цврста религија” остарела и била на прагот на исчезнување. Во А.Д. 70 градот Ерусалим и храмот биле целосно разурнати од Рим, и оттогаш Евреите немаат ниту храм ниту свештенство кое би служело (види Осија 3:4).

Сепак, Новиот Сојуз носи вечен благослов. Исус Христос е авторот на “вечното спасение” (Евр. 5:9) и “вечниот откуп” (Евр. 9:12). Новиот Сојуз никогаш не може да остари и исчезне. Грчкиот збор преведен како “нов” значи “нов во квалитет”, а не “нов во време.” Тој Нов Сојуз е од таков квалитет што никогаш нема потреба да се смени!

**VIII. По возвишено Светилиште Евр. 9**

Христијанинот е жител на два света, на земниот и небесниот. Тој мора да му го даде на Цезарот тоа што му припаѓа на Цезарот, а на Бог тоа што е Божјо (Мт. 22:21). Затоа што тој е жител на два света, тој мора да научи како да чекори со вера во еден свет кој е управуван со гледање. Како и Мојсеј, верникот мора да го види невидливото, ако сака да ја надмине привлечноста на светот (Евр. 11:24-27). Практичниот човек вели: “Гледање е верување!” Но, верникот одговара: “Верување е гледање!”

Овој принцип на вера мора да се однесува за нашиот однос кон небесното светилиште. Ние никогаш не сме го виделе тоа светилиште. Сепак, веруваме во тоа што Библијата ни вели за него. Ние сфаќаме дека на Бог не Му се поклонуваме во ракотворени храмови (Дела 7:46-50). Нема некое посебно место на земјата каде што Бог престојува (види Ис. 57:15; 66:1-2; Јвн. 4:19-24). Локалната црковна зграда можеме да ја наречеме “дом Божји”, но ние знаеме дека Бог не живее таму. Зградата е посветена на Бога и Неговата служба, но таа не е Негово живеалиште.

Во Евр. 9 ни се дава детален контраст меѓу старозаветното светилиште (шаторот/скинијата) и новозаветното небесно светилиште каде што Исус Христос сега служи. Овој контраст јасно ни укажува дека новозаветното светилиште е по возвишено.

**A. ИНФЕРИОРНОТО СТАРОЗАВЕТНО СВЕТИЛИШТЕ (Евр. 9:1-10)**

Посланието до Евреите ги потсетува читателите дека прописите и практиките во шаторот биле назначени од Бог. Да имало каква било инфериорност во службата во скинијата, тоа не би било затоа што Бог така го наредил обредот. Додека Стариот Сојуз бил во сила, служењето на свештениците било назначено од Бог на сосема соодветен начин.

Што е тогаш тоа што го правел Шаторот инфериорен? Постојат пет одговори на тоа прашање.

**1. Тоа било земно светилиште (стх. 1).**

**Евр. 9:1** Бездруго, и првиот завет имаше уредби за богослужба и за земното светилиште...

Тоа значи дека светилиштето било изградено (Евр. 9:11) и поставено од луѓе (Евр. 8:2). Еврејскиот народ великодушно ги донесувал своите дарови пред Мојсеј, и од материјалот била изградена скинијата. Тогаш Бог им дал духовна мудрост и вештина на Веселеил и Елијав да ја изведат сложената изработка на различни делови на шаторот и нејзиниот ентериер (види Изл. 35-36). Откако изградбата била завршена, светилиштето било поставено и посветено на Бога (Изл. 40). Иако Божјата слава се спуштила во светилиштето, тоа сепак било земна градба, изградена од луѓе од земјени материјали.

Како земна градба, таа имала неколку слабости. Како прво, имала потреба од повремени поправки. Исто така, таа била географски ограничена: кога била поставена на едно место, не можела да биде и на друго место. Таа требало да се расклопи и да се состави повторно на друга локација. Покрај тоа, таа му припаѓала на израелскиот народ, а не на целиот свет.

**2. Таа било тип на нешто по возвишено (стх. 2-5).**

**Евр. 9:2-5** ...зашто беше приготвен Шаторот, во чиј надворешен дел беа светилникот, трпезата и обредните лебови, што се вика Свето место. 3 А зад втората завеса, беше другиот дел, наречен Најсвето место 4 со златен олтар за кадење и ковчегот на заветот, опкован со злато од сите страни, во кој имаше златен сад со мана, расцутениот Ааронов жезол и плочите на заветот, 5 а над него херувими на славата, кои го засенуваа престолот на милоста; но за сето ова сега не можеме да зборуваме подетално.

Писателот наведува различни делови и мебел од скинијата, бидејќи секоја од тие има духовно значење. Тие биле “симболи на небесни нешта” (Евр. 9:23). Следниот нацрт ни дава општа слика на шаторот.

Зборовите “првата” (Евр. 9:2) и “втората” (Евр. 9:7) се однесуваат на првата и втората поделба на шаторот. Првата се поделба се нарекувала свето место, а **втората најсвето место**. Секоја од овие поделби имал свој инвентар и секој дел од инвентарот имал свое посебно значење.

На светото место стоел **златниот светилник со седум краци** (Изл. 25:31-40; 27:20-21; 37:17-24). “Светилник” е соодветен израз, бидејќи светлината произлегувала од согорувањето на фитилот во маслото, а не од свеќите. Бидејќи скинијата немала прозорци, светилник ја обезбедувал потребната светлина за служењето на свештениците на светото место. Израелскиот народ требал да биде светлина на народите (Ис. 42:6; 49:6). Исус Христос е “Светлината на светот” (Јвн. 8:12), а верниците треба да светлат како светлина во светот (Флп. 2:14-15).

На светото место имало и маса со дванаесет лебови на него. Таа било наречена масата со **изложениот леб** (Изл. 25:23-30; 37:10-16; Лев. 24:5-9). Секоја сабота, свештениците би ги отстраниле старите лебови и би ставиле свежи лебови на маса; стариот леб би се изел. Лебовите биле наречени “лебот на присуството”, а масата била наречена “масата на присуството.” Само свештениците и само во светилиштето смееле да јадат од тој леб. Тоа ги потсетувало дванаесетте племиња на Божјото присуство кое ги одржувало. Тоа и нам денес ни говори за Исус Христос, “Лебот на животот”, даден за целиот свет (Јвн. 6).

**Златниот жртвеник** за кадење бил поставен на светото место пред самата завеса која го делела шаторот на два дела. Зборот преведен како “кадилница” (уред за горење темјан) (Евр. 9:4) треба да биде “жртвеник.” Златниот жртвеник не стоел во Најсветото место, но неговото служење било за Најсветото место. На кој начин? За празникот Денот на Помирувањето, првосвештеникот користел јаглен од жртвеникот за кадење пред престолот (столица) на милоста зад завесата (Лев. 16:12-14). Мојсеј (Изл. 40:5) го поврзува златниот жртвеник со ковчегот на сојузот, исто како и авторот на 1 Цареви (1 Цареви 6:22). Секое утро и секоја вечер, еден свештеник би кадел на тој жртвеник. Давид вели дека тоа е слика за молитва која се издига пред Бог (Пс. 141:2). Тоа може да е потсетник дека Исус Христос се застапува за нас (Рим. 8:33-34). За повеќе детали во врска со овој жртвеник и темјан, види Изл. 30:1-10; 37:25-29. Самиот темјан е опишан во Изл. 30:34-35.

Во **Најсветото место** бил само **ковчегот на сојузот**, дрвен сандак долг 1,189 м; широк 0,70 м ; висок 0,70 м. На врвот на овој ковчег бил преубавиот “престол на милоста” изработен од злато, со еден херувим на секој крај. Тоа бил Божјиот престол во скинијата (Изл. 25:10-22; Пс. 80:1; 99:1). На Денот на Помирувањето, крв била попрскувана врз престолот на милоста за покривање на плочите на Закон во ковчегот. Бог не погледнувал на прекршениот Закон; Тој ја гледал крвта. Христос е нашиот "престол на милоста" (“жртва помирбена” во 1 Јвн. 2:2; Рим. 3:25). Неговата крв не само што го покрива гревот; туку и го отстранува.

Без сомнение многу духовни вистини се содржани во овие делови на ентериер, и сите имаат голема вредност. Но најважната вистина е: сето ова е симболика, а не духовна реалност. Токму поради тој факт скинијата на Стариот Сојуз била инфериорна.

**3. Таа била недостапна за луѓето (стх. 6-7).**

**Евр. 9:6-7** При таквиот распоред, во првиот дел на Шаторот секогаш влегуваат свештениците кога вршат богослужба, 7 а во вториот дел само врховниот свештеник, еднаш во годината, и тоа не без крв, што ја принесува за своите и за гревовите на народот, направени во незнаење.

Не смееме да добиеме идеја дека Евреите се собирале во скинијата за поклонение. На свештениците и Левитите им било дозволено да бидат во *близина* на шаторот, но не и на останатиот народ од другите племиња. Освен тоа, иако свештениците секој ден служеле на светото место, само првосвештеникот, еднаш годишно смеел да влезе во Најсветото место. Кога го правел тоа, тој морал да принесе жртва за своите гревовите, како и за гревовите на народот. Спротивно на тоа, небесната Скинија е отворена за сиот Божји народ од сите времиња! (Евр. 10:19-25)

**4. Таа била привремена (стх. 8).**

**Евр. 9:8** Со тоа Светиот Дух покажува дека патот кон Светото место сè уште не беше откриен; додека сè уште постоеше првиот дел на Шаторот...

**(Јас се сомневам во точноста на првобитните белешки на Warren Weirsbe ​во однос на овој стих и затоа го избришав неговиот материјал, а ги додадов моите размислувања и материјали кои ги најдов од други извори)** *Стихот зборува за "првиот” шатор т.е. скинијата на Стариот Сојуз. Сепак, тој било претставник на сите т.н. “престојувалишта” Божји, вклучувајќи го и тогашниот храмот во Ерусалим. Тој зборува фигуративно за тоа како тие претставуваат поделба меѓу Бога и обичните луѓе, зашто ним не им било дозволен пристап во светилиштето. Изградениот храм бил слика за одделеност, иако откако завесата била раскината, пристапот до Најсветото место бил слободен. Во времето на пишувањето на ова послание храмот сè уште постоел (иако не за многу долго оти бил уништен 70 А.Д. година и оттогаш немало ни храм ни жртвување во Израел), но самиот факт дека сè уште стоел, бил слика за поделбата и слепилото кое било врз Евреите, иако Исус веќе го раскинал превезот и постоел пристап за тие кои веруваат. (додадено од RevC)*

“...Тоа што тука се зборува за првиот шатор, може да се сфати како конкретна примена за тогашниот еврејски храм, како и за скинијата, што, дури и со сите жртви и церемонии, не можело да го расчисти патот кон светоста, ниту пак, патот кон Божјата благонаклоност.” (коментар Адам Кларк)

**“Додека сè уште постоел првиот дел на Шаторот”** - додека постоел и додека се одржувало служењето во неа. Идејата е, додека не бил заменет со посовршен систем, тоа било “доказ” дека патот кон небото се уште не бил со целосен и бесплатен избор, и дека Светиот Дух “наумил” да биде таков доказ. Апостолот не прецизирал во што се состои доказот, но можеби бил нешто налик на следното.

* тоа било само “симбол”, а не “реалност” - укажувајќи на тоа дека вистинскиот начин сè уште не бил целосно разбран.
* во него се влегувало само еднаш во годината, укажувајќи дека немало постојан пристап.
* само првосвештеникот можел да влезе, укажувајќи на тоа дека немало слободен влез за сите луѓе.
* само Евреин можел да влезе, укажувајќи на тоа дека начинот за спасение на сите луѓе не бил целосно откриен.

Смислата е дека тука се работи за систем на типови и сенки, во кој имало многу мачни обреди и многу препреки за луѓето да дојдат пред симболот на божеството, и токму затоа “системот бил несовршен.” Сите овие препреки сега се отстранети; Спасителот - Великиот Првосвештеник на Својот народ - влегол во небото и “го отворил за сите вистински верници”, и сите луѓе од сите нации можат сега да имаат слободен пристап до Бог. (Белешки од Барнс за Новиот Завет)

**5. Служењето било надворешно, не внатрешно (стх. 9-10).**

Евр. 9:9-10 ...кој е симболичен приказ за сегашното време, според кој се принесуваат дарови и жртви, кои не можат совршено да му ја исчистат совеста на оној кој ги принесува, 10 зашто се однесуваат само на храна и пијалак, и разни миења - како прописи за телото, наложени до времето на промената.

Принесените жртви и пролеаната крвта врз престолот на милоста никогаш не можеле да го променат срцето и совеста на поклоникот. Сите обреди поврзани со шаторот имале некаква врска со обредна чистота, а не морална чистота. Тие биле “телесни правила” кој се однесувале на надворешниот човек и не можеле да го изменат внатрешниот човек.

**B. ПО ВОЗВИШЕНОТО НЕБЕСНО СВЕТИЛИШТЕ (Евр. 9:11-28)**

Петте недостатоци на старозаветното светилиште соодветствуваат со петте по возвишени нешта на новозаветното светилиште. Во секој случај, сегашното светилиште е по возвишено.

**1. Тоа е небеско (стх. 1).**

**Евр. 9:11** А кога Христос се јави како Врховен свештеник на идните добри нешта, преку посовршен Шатор, неракотворен, односно, кој не е од ова создавање...

Авторот и порано го нагласил овој факт, затоа што сакал неговите читатели да се сосредоточат на небесните нешта, а не на земните нешта. Некои работи на земјата (вклучувајќи го и велелепниот еврејски храмво Ерусалим) наскоро ќе бидат уништени; но небесната стварност вечно ќе остане.

Старозаветниот Шатор бил направен од човечки раце (Изл. 35:30-35). Новозаветното светилиште е неракотворено. “Не е од ова создавање” (Евр. 9:11) значи “не на оваа креација.” Мојсеевиот Шатор бил направен со материјали кои припаѓаат на ова создание. Небесната скинија нема потреба од таков материјал (Евр. 9:24). Бидејќи небесната скинија не припаѓа на ова создание, таа е слободна од забот на времето.

“Идните добри нешта”, веќе пристигнале! Поради Христовата Првосвештеничка служба на небото сè што било навестено преку типови во скинијата сега е реалност. Шаторот бил копија на небесното светилиште, но денес ние веќе немаме потреба од копија. Ние ја имаме вечната реалност!

**2. Нејзината служба успешно се справила со гревот (стх. 12-15).**

**Евр. 9:12-15** ...влезе еднаш за секогаш во Светото место, и тоа не со крвта на јарци и јунци, туку преку Својата крв, и ни прибави вечен откуп. 13 Зашто, ако крвта на јарците, биковите и пепелта од јуница, со која се попрскуваат осквернетите, осветува за чистење на телото, 14 колку ли повеќе крвта на Христос, Кој преку вечниот Дух Му се принесе Сам Себеси на Бог, без недостаток, ќе ја исчисти вашата совест од мртвите дела, за да Му служите на живиот Бог! 15 Затоа Тој е Посредникот на еден нов завет; за повиканите да го примат ветувањето за вечното наследство, откако поднесе смрт за откуп на престапите направени во првиот завет.

Тука имаме серија на контрасти кои одново и одново укажуваат на по возвишеноста на небесното служење.

**Животински жртви и Христовата жртва (стх. 12).** Во Евр. 10 авторот ќе зборува за инфериорноста на животинските жртви, и сега тој почнува да ги поставува темелите. Не ни е потребен доказ дека крвта на Исус Христос е далеку подобра од таа на животинските жртви. Како може крвта на животни да го реши проблемот на човековиот грев? Исус Христос стана Човек за да може да умре за гревовите на луѓето. Неговата смрт била доброволна; веројатно ниту една старозаветна жртва не била доброволно принесена. Првосвештеникот ја носел крвта на животното во Најсветото место, но Исус Христос Себе си се принесол во Божјото присуство како конечна и целосна жртва за гревовите. Се разбира, принесувањата на животинските жртви се повторувале, додека Исус Христос само еднаш Себеси се принесол. Конечно, ниту една животинска жртва не остварила “вечен откуп.” Нивната крв можела само да го “покрие” гревот сè додека Христовата крв не го “отстрани гревот” (Јвн. 1:29). Ние имаме “вечен откуп.” Тоа не зависи од наша заслуга или добри дела; преку завршеното дело на Исус Христос тоа е обезбедено, еднаш за секогаш.

**Обредно миење и чистење на совеста (стх. 13-14).** Старозаветните обреди не можат да променат нечие срце. Не велам дека поклоникот немал духовно искуство, ако неговото срце му верувало на Бог, но тоа значи дека нагласката била ставен на надворешните обредни миења. Сè додека поклоникот бил послушен на пропишаните правила, тој бил прогласен за чист. Тоа било “чистење на телото”, но не и чистење на совеста. (За “пепелта од јуница,” види бр. 19.)

Од Евр. 8 научивме дека служењето на Новиот Сојуз е внатрешно. “Ќе ги вложам Моите закони во нивниот ум и ќе ги напишам во нивните срца” (Евр. 8:10). Преку Светиот Божји Дух ова дело е веќе направено (2 Кор. 3:1-3). Но, Исус Христос да не платил за нашите гревови Духот не би можел да живее во нас. Чистењето на нашата совест не може да се направи преку некои надворешни обреди; за тоа е потребно внатрешна сила. Затоа што Исус Христос е “без дамка [мана, недостаток]” Тој бил во состојба да принесе совршена жртва.

**Привремен благослов и вечен благослов (стх. 15).** Благословот под Стариот Сојуз зависел од послушност на Божјиот народ. Кога тие биле послушни на Бог, Тој ги благословувал; но кога биле непокорни, Тој им ги ускратувал благословите. Не само што благословите биле привремени, туку биле по природа привремени - дожд, жетва, заштита од непријатели и болести, и др. Израеловото ханаанско наследство вклучувало и материјални благослови. Нашето вечно наследство е првенствено од духовна природа (Ефш. 1:3). Забележи дека нагласката е на вечното - "вечен откуп" (Евр. 9:12) и "вечно наследство" (Евр. 9:15). Верникот може да има увереност, бидејќи сè што тој има е вечно во Христос.

Овој стих (Евр. 9:15) јасно вели дека под Стариот Сојуз не постои конечно и целосно спасение. Престапите биле покриени со крвта на многу жртви, но не и исчистен преку жртвата на Исус Христос на крстот (Рим. 3:24-26). Бидејќи Христос постигнал вечен откуп, преку кое можеме да имаме дел во вечното наследство.

Додека ги разгледуваме овие три контрасти, можеме лесно да увидиме дека Христовото служење успешно го решил проблемот на нашите гревови. Неговото завршено дело на земјата и Неговата недовршена работи на посредување на небото се доволни и делотворни.

**3. Неговото служење се заснова врз скапоцената жртва (стх. 16-23).**

**Евр. 9:16-23** Зашто, каде што има завет потребно е да се докаже и смртта на заветувачот. 17 Имено, заветот станува полноважен по смртта, а никогаш не важи додека живее заветувачот. 18 Затоа ни првиот завет не беше воведен без крв. 19 Имено, кога Мојсеј на целиот народ му ја пренесуваше секоја заповед според Законот, земаше крв од јунци и јарци со вода и со црвена волна и со исоп ги попрскуваше свитокот и целиот народ, 20 велејќи: “Ова е крвта на заветот што Бог го склучи со вас.” 21 А исто така со крвта ги попрскуваше Шаторот и сите

богослужбени садови. 22 И по Законот може да се каже дека речиси сè се чисти со крв, и без пролевање крв нема проштавање.

23 И така, неопходно беше симболите на небесните нешта да се исчистат со овие нешта, а самите небесни нешта со жртви подобри од овие.

Зборот “завет, сојуз” не само што значи “договор”, тоа исто така значи “последна желба или тестамент.” Кога некој го пишува својот тестамент, тој не стапува на сила сè додека не умре личноста. И така било неопходно Исус Христос да умре, со цел условите на Новиот Сојуз да можат да се спроведат. “Оваа чаша е Новиот завет [сојуз, тестамент] во Мојата крв, која се пролева за вас” (Лк. 22:20).

Дури и Стариот Сојуз бил воспоставен врз основа на крв. Евр. 9:19-21 е преземен од Изл. 24:3-8, запис за ратификување од Стариот Сојуз од страна на Мојсеј и на Израелскиот народ. Книгата на Законот била попрскувана со крв, а така и луѓето и скинијата и ентериерот. Тоа сигурно била свечена пригода.

Не само што крвта била користена во почетокот на служењето на Стариот Сојуз, туку била користена во редовните служби во скинијата. Под Стариот Сојуз, луѓето и предметите биле прочистени со крв, вода или оган (Бр. 31:21-24). Ова, секако било обредно миење; тоа значи дека сега личноста и предметите биле прифатливи за Бог. Исчистувањето не го менувало карактерот на личноста или предметот. Божјиот принцип е дека мора да се пролее крв пред да биде простен гревот (Лев. 17:11).

Бидејќи Бог уредил простувањето на гревовите да биде преку пролевање на крв, и бидејќи исчистувањето доаѓа преку попрскување со крв, потребно е да се пролее и примени крвта за Новиот Сојуз да стапи во сила. “Примерите” (старозаветната скинија) биле прочистувани преку попрскување со крв. Но, и “садовите" биле прочистувани! Крвта на Исус Христос не само што ја прочистува совеста на верникот (Евр. 9 14), туку ги прочистува и “небесните нешта” (Евр. 9:23)

Како можело небесното светилиште да биде осквернето? Ние можеме да разбере како земното светилиште можело да се оскверни, бидејќи тоа било користено од грешници. Секоја година, на великиот Ден на Помирувањето, земното светилиште било прочистено преку попрскување со крв (Лев. 16:12-19). Но, како воопшто може небесното светилиште да се оскверни? Во буквална смисла на зборот на небото сигурно нема ништо нечисто, гревот не може да го оскверни Божјото светилиште. Но, токму заради тоа, никаков предмет во земното светилиште не било осквернето од грев, туку сè било поврзано со односот на луѓето со Бог. Попрсканата крв на парче мебел не ја менувала природата на тоа парче мебел, туку го менувал односот на поединецот со Бог. Бог можел да влезе во општење со луѓето само поради попрсканата крв.

Преку Исус Христос, ние кои сме грешни, можеме да влеземе во Најсветото место на небесното светилиште (Евр. 10:19-22). Физички, се разбира, ние сме на земјата; но духовно, ние сме во небесното Најсвето место во заедништво со Бог. Со цел Бог да нè прими во тоа небесно заедништво, крвта на Исус Христос морала да се примени. "Преку крвта на Исус" ние сега влегуваме во Божјото присуство (Евр. 10:19).

Сега можеме да заклучиме дека Стариот Сојуз бил востановен преку крв, а така и Новиот Сојуз. Но Новиот Сојуз бил востановен врз основа на подобра жртва, применета на подобро место! Примерите (типови) биле прочистувани преку крвта на животни, но оригиналното светилиште е прочистено преку крвта на Божјиот Син. Таа било многу поскапа жртва.

**4. Нејзината служба претставува исполнување (стх. 24).**

Евр. 9:24 Зашто Христос не влезе во ракотворено Свето место, кое е само одраз на вистинското, туку во самото небо, за да се јави сега пред Божјото лице за нас.

Новозаветниот христијанин има реалност! Ние не зависиме од првосвештеник на земјата, кој еднаш годишно влегува во Најсветото место во привремено светилиште. Ние зависиме од небесен Првосвештеник кој влегол еднаш за сите во вечното светилиште. Таму Тој засекогаш нè претставува пред Бог.

Внимавај да немаш никаква доверба во нешто "ракотворено за твојот духовен живот (Евр. 9:24). Тоа нема да трае. Шаторот бил заменет со Соломоновиот храм, а тој храм бил разурнат од Вавилонците. Кога по заробеништвото Евреите се вратиле во својата земја, тие го обновиле храмот; а подоцна царот Ирод го проширил и го разубавил. Но Римјаните го уништиле храмот и тој никогаш повторно не бил изграден. Исто така, бидејќи записите за родословијата биле изгубени или уништени, Евреите не се сигурни кои сега можат да служат како свештеници. Нештата кои се "ракотворени" се краткотрајни, но нештата кои не се "ракотворени" се вечни.

**5. Нивното служење е конечно и завршено (стх. 25-28).**

**Евр. 9:25-28** И не за да се принесе многупати Себеси, како што врховниот свештеник влегува во Светото место секоја година со туѓа крв, 26 зашто инаку ќе требаше да страда многупати од создавањето на светот. Но сега, кон крајот на вековите, Тој се јави еднаш, за да го отстрани гревот со жртвување Себеси. 27 И како што на човекот му е определено да умре еднаш, а потоа на суд, 28 така и Христос, откако беше принесен еднаш за да ги земе гревовите на мнозина, ќе се јави вторпат не заради грев, туку за спасение на оние кои нестрпливо го очекуваат.

Нема ништо нецелосно или привремено во небесното служење на нашиот Господ. Авторот повторно ги истакнал очигледните контрасти меѓу старозаветното служење и новозаветното служење.

|  |  |
| --- | --- |
| **Стариот Сојуз** | **Новиот Сојуз** |
|  |  |
| Повторувани жртви | Една жртва |
| Туѓа крв | Негова сопствена крв |
| Покрива гревови | Отстранува гревови |
| Само за Израел | За сите грешници |
| Најсветото место на земјата било уништено АД70 | На небо е |
| Дошло да го благослови народот | Ќе го земе Својот народ на небо |

На кратко, Христовото дело е завршена работа, конечна и вечна. Врз основа на Неговото завршено дело, Тој сега на небото служи во наше име.

Дали забележи дека зборот “се јави” се користи три пати во Евр. 9:24-28? Овие три ни даваат заклучок за делото на нашиот Господ:

* Тој се јави за да го отстрани гревот преку смрт на крст (Евр. 9:26).
* Тој се јавува сега на небото за нас (Евр. 9:24).
* Еден ден, Тој ќе се јави за да ги земе христијаните со Себе дома (Евр. 9:28).

Овие “три времиња на спасението” се засновани врз Неговото завршено дело.

По читањето на ова поглавје, еврејските христијани кои го примиле писмото требале да сфатат дека не постои неутралност. Тие морале да изберат меѓу земното или небесното, привременото или вечното, нецелосното или целосното. Можеби се прашуваш: “Зошто да не се вратиме во храмот и истовремено да ја практикуваме христијанската вера?” Зошто да не се земе “најдоброто од двата света”? На тој начин би се загрозило одењето “надвор од населбата, носејќи ја Неговата поруга” (Евр. 13:13). Тука се работи за одвојување од старото и објавување на тоа што е "подобро". Нема златна средина.

За верникот светилиштето е на небесата. Неговиот Татко и неговиот Спасител е на небото. Неговото граѓанство е на небото (Флп. 3:20), неговото богатство треба да е на небото (Мт. 6:19) и неговата надеж е на небото. Вистинскиот верник чекори по вера, а по гледање. Без оглед што ќе се случи на земјата, верникот може да биде сигурен, бидејќи сè е населено во небото.

**IX. По возвишена жртва Евр. 10**

Еден тинејџер, чија мајка заминала на посета, сфатил дека сега има слободно време. Тој решил да прочита некоја книга од семејната библиотека. Неговата мајка била посветена христијанка, и затоа момчето знаело дека во почетокот на книгата ќе има проповед, а на крајот примена на наученото, но во меѓувреме ќе има и некои интересни случувања.

Додека ја читал книгата, дошол до изразот “Христовото завршено дело.” Тоа го погодило со необична моќ. “Христовото завршено дело.”

Се прашувал: “Зошто авторот го користи овој израз?” “Зошто да не се каже искупителното или Христовото дело на помирување?” (момчетол ги познавал сите библиски зборови, но не го познавал Спасителот!) Потоа и зборовите: “Се сврши” болснале во неговиот ум, и тој одново сфатил дека делото на спасение било завршено.

“Ако целото дело е завршена и целиот долг платен, што тогаш јас треба да направам?” Тој го знаел одговорот и паднал на колена за да Го прифати Спасителот и да прими простување на гревовите. Токму така бил спасен Ј. Хадсон Тејлор, основачот на кинеската внатрешна мисија.

Во споредба со несовршените жртви кои биле принесувани под Стариот Сојуз во Евреите 10 се нагласува совршената жртва на Исус Христос. По возвишеното свештенство на нашиот Господ му припаѓа на подобар ред - Мелхиседеков и не Аронов. Тоа функционира врз основа на подобар завет - Новиот Сојуз - и во подобро светилиште, на небото. Но, сето тоа зависи од подобрата жртва, т.е. темата на ова поглавје.

Писателот укажува на три придобивки кои објаснуваат зошто жртвата на Исус Христос е по возвишена во однос на старозаветните жртви.

**A. Христовата жртва го отстранува Гревот (Евр. 10:1-10)**

Секако дека гревот е човековиот најголем проблем. Без разлика каква религија некој има, ако таа не може да се справи со гревот, таа нема никаква вредност. По природа, човекот е грешник; а по избор, тој докажува дека неговата природа е грешна. Добро е речено: “Ние не сме грешници, бидејќи грешиме, туку грешиме бидејќи сме грешници.”

**1. Потребата за подобра жртва (стх. 1).**

**Евр. 10:1-4** Бидејќи Законот е само сенка на идните добри нешта, а не и самата суштина на нештата, не може никогаш со истите жртви, што секоја година постојано се принесуваат, да ги направи совршени оние кои пристапуваат. 2 Инаку, зар не би престанале да ги принесуваат, зашто оние кои ги принесуваат, откако еднаш биле исчистени, веќе не би биле свесни за грев? 3 Но со тие жртви, тие секоја година потсетуваат на гревовите 4 зашто невозможно е крвта на биковите и јарците да отстранува гревови.

Зошто старозаветните жртви биле инфериорни? Впрочем, тие биле назначени од Господ; и биле во сила за стотици години. Иако е точно дека во одредени периоди еврејскиот народ дозволил овие жртви да станат празни ритуали (Ис. 1:11-15), исто така е точно дека многу искрени луѓе донесувале свои приноси пред Бог и биле благословени.

Самата природа на старозаветните жртви ги направило инфериорни. Законот бил само “сенка на добри идни нешта”, а не за сама реалност. Системот на жртвување бил еден вид слика за делото кое нашиот Господ ќе го оствари на крстот. Ова значело дека системот е привремен и затоа не можел да постигне ништо трајно. Самото повторување на жртвите од ден на ден, и Денот на Помирувањето година по година, укажува на слабостите на целиот систем.

Животинските жртви никогаш не можеле целосно да се справат со човечката вина. Бог им ветил прошка на поклониците верници (Лев. 4:20, 26, 31, 35), но тука станува збор за судска прошка, а не за отстранување на вината од човечкото срце. На луѓето им недостигало внатрешното сведоштво за целосна и конечна прошка. Тие не можеле да тврдат, “Немаме повеќе свесност за грев.” Ако верниците биле “еднаш исчистени [од вината за гревот]” тогаш тие никогаш повторно не би морале да принесуваат жртви.

И така Денот на Помирувањето не го постигнал “отстранувањето на гревот”, туку само бил “потсетник за гревот.” Годишното повторување на обредот била доказ дека претходната година жртвата не ја завршила работата. Точно, гревовите на народот биле покриени; но не и исчистени. Ниту пак, народот имал Божјо внатрешно сведоштво на простување и прифаќање.

Да, имало очајна потреба за подобра жртва, зашто крвта на биковите и козите не можеле да го отстранат гревот. Тие можеле да го покријат гревот и да ја одложат пресудата; но никогаш не можеле да издејствуваат искупување еднаш за сите и еднаш за секогаш. Само подобрата жртва на Божјиот Син можела тоа да го направи.

**2. Обезбедувањето на подобра жртва (стх. 5-9).**

**Евр. 10:5-9** Затоа, кога Тој влезе во светот, рече: "Жртви и приноси Ти не посака, но телото ми го подготви. 6 Сепаленици и жртви за грев не Ти се по волја.” 7 Тогаш реков: “Еве, доаѓам (во свитокот е напишано за Мене) да ја исполнам Твојата волја, О Боже.” 8 Додека погоре пишува: “Жртви и приноси, сепаленици и жртви за грев не посака, ниту Ти се по волја” (а се принесуваат според Законот), 9 потоа рече: “Еве, доаѓам да ја исполнам Твојата волја.” Го отстранува првото, за да го воспостави второто.

Бог ја обезбедил жртвата, а не човек. Цитатот од Пс. 40:6-8 се однесува на Исус Христос во Неговото отелотворување (“Кога доаѓа во светот”). Цитат јасно укажува дека Исус Христос е исполнување на старозаветните жртви.

Зборот жртва се однесува на било која од животинските жртви. Приносите се принесено јадење и жртва на пијалак. Споменати се и сепаленицата и приносите за грев (Евр. 10:5, 8). Приносите за беззаконието се однесува на зборот жртва (Евр. 10:5). Секој од овие приноси се тип за жртвата на Христос и ни открива некои гледишта на Неговото дело на крстот (види Лев. 1-7).

Изразот: “телото ми го подготви” (Евр. 10:5), не се наоѓа во оригиналниот цитат. Пс. 40:6 гласи, “но ушите ми ги отвори.” Писателот на Евреите цитирал од Септуагинтата, грчкиот превод на Стариот завет. Како да се објасни оваа промена? Некои поврзуваат “Ушите ми ги отвори” со Изл. 21:1-6, пасус кој ги опишува постапките на еден господар чиј слуга не сакал да биде ослободен. Господарот би му направил дупка низ ушната школка на слугата, што било знак дека слугата сака да му остане роб на својот господар. Идејата е дека нашиот Господ бил доброволен слуга чиј уши биле пробушени.

Проблемот со тоа објаснување е дека само едно уво било пробушено, а стихот (Пс. 40:6) зборува за двете уши. Понатаму, глаголот користен во Изл. 21 значи “да се прободе”, додека глаголот во Пс. 40:6 значи “да се ископа.” Нашиот Господ бил слуга, но не е веројатно дека авторот го имал тоа на ум. Веројатно “отворени уши” значи подготвеност да се чуе и да се послуша Божјата волја (види Ис. 50:4-6). Бог му дал на Својот Син подготвено тело со кое Синот ќе може да му служи на Бога и да ја исполнува Неговата волја на земјата. Нашиот Господ често пати говорел за таа вистина (Јвн. 4:34; 5:30; 6:38; 17:4).

Се разбира, истиот Свет Дух, кој го инспирирал Пс. 40 има право во Евр. 10 да го нагласи и да го толкува Неговото Слово. “Отворен уши” укажува на тело подготвена за служење.

Два пати во овој пасус, авторот наведува дека Бог “не посакувал” старозаветни жртви (види Евр. 10:6, 8). Ова не укажува на тоа дека старозаветните жртви биле грешка или дека искрените верници немале никаква корист од послушноста на Божјиот закон. Тоа само значи дека Бог не уживал во самите жртвите, туку во покорните срца на верниците. Никаков квантитет на жртвите не би можел да се замени со послушност (1 Сам. 15:22, Пс. 51:16-17; Ис. 1:11, 19; Ерм. 6:19-20; Осија 6:6; Амос 5:20-21).

Исус дојде да ја врши Татковата волја. Тоа е Новиот Сојуз, кој го заменил Стариот Сојуз. Преку Неговата смрт и воскресение, Исус Христос го надминал првиот сојуз и воспоставил втор. Читателите на ова послание, наречено Евреите, ја разбрале пораката: зошто да се вратат на сојуз кој бил отстранет? Зошто да се вратат на жртвувања кои биле инфериорни?

**3. Делотворноста на подобрата жртва (стх. 10).**

Евр. 10:10 Според таа волја осветени сме преку приносот на телото на Исус Христос еднаш засекогаш.

Преку жртвата на Христовото тело верниците се еднаш за секогаш издвоени (“осветени”). Ниту една старозаветна жртва не можела тоа да го направи. Еден старозаветен поклоник морал постојано да биде исчистуван преку обредно миење. Но, новозаветниот светија е издвоен - конечно и целосно.

**B. ХРИСТОВАТА ЖРТВА НЕ ТРЕБА ДА СЕ ПОВТОРУВА (Евр. 10:11-18)**

**Евр. 10:11-18** И секој свештеник секојдневно служи принесувајќи ги многупати истите жртви, кои никогаш не можат да отстранат гревови. 12 Но Тој откако принесе само една жртва за гревовите, еднаш за засекогаш, седна оддесно на Бог, 13 и чека сè уште додека Неговите непријатели бидат направени подношка за Неговите нозе. 14 Зашто Тој со едно принесување ги направи совршени засекогаш оние кои се осветени. 15 А и Светиот Дух ни сведочи за тоа, откако рече: 16 “Ова е заветот, што ќе го склучам со нив по оние денови - вели Господ - ќе ги втиснам Моите закони на нивните срца и ќе ги напишам на нивниот ум, 17 и за нивните гревови и за нивните беззаконија нема веќе да си спомнувам.” 18 А каде што има проштавање за овие нешта, таму нема веќе приноси за грев.

Писателот повторно го споредува старозаветниот првосвештеник со Исус Христос, нашиот Велик Првосвештеник. Фактот дека Исус седнал откако се вознел кај Таткото е доказ дека Неговото дело е завршено (Евр. 1:3, 13; 8:1). Службата на свештениците во скинијата и храмот никогаш не се завршила и никогаш не се менувала: тие ги принесувале истите жртви ден за ден. Ова постојано повторување е доказ дека нивните жртви не ги отстраниле гревовите. Тоа што десетици илјади животински жртви не можеле да постигнат, Исус го постигнал со една жртва засекогаш!

Изразот “седна” се однесува на Пс. 110:1 “Седи од Мојата десна страна, додека ги ставам непријателите Твои во подножјето на нозете Твои.” Христос е на местото на возвишеност и победа. Кога ќе се врати, Тој ќе ги порази сите непријатели и ќе го воспостави Своето праведно царство. Тие кои Му веруваат не треба да се плашат, бидејќи нив ги “направи совршени засекогаш” (Евр. 10:14). Верниците се “совршени во Него” (Кол. 2 :10). Поради завршеното дело на Исус Христос, ние стоиме совршени пред Бог.

Како можеме лично да знаеме дека стоиме совршен пред Бог? Поради сведоштвото на Светиот Дух преку Словото (Евр. 10:15-18). Сведоштвото на Духот е врз основа на делото на Синот и е дадено преку зборовите на Светото Писмо. Писателот (Евр. 10:16-17) го цитира Еремија 31:33-34, а дел од пасусот исто така е цитиран во Евр. 8:7-12. Старозаветниот верник можел да каже дека “не бил свесен за гревовите” (Евр. 10:2). Но, новозаветниот верник може да каже дека неговите гревови и беззаконија се заборавени. “Нема повеќе жртви за грев” (Евр. 10:18) и нема веќе сеќавање на гревот кој бил *против нас*!

Еднаш бев дел од една конференција со еден добар психијатар христијанин чии предавања биле верни на Словото. Тој ми рече: “Проблемот со психијатријата е во тоа што таа може да се справи само со симптомите. Психијатарот може да го отстрани чувството на вина од пациентот, но тој не може да ја отстрани вината. Тоа е кога возач на камион ги подесува амортизерите на неговиот камион, за да не слуша како моторот му тропа. Пациентот може да се чувство подобро, но сега има два проблема, наместо еден! “

Кога некој грешник ќе поверува во Христос, сите негови гревови се простени, вината исчезнува и проблемот е вечно решен.

**C. Христовата жртва го отвора патот кон Бог (Евр. 10:19-39)**

Ниту еден старозаветен верник не бил доволно храбар да влезе во Најсветото место во шаторот. Дури и првосвештеникот влегувал во Најсветото место само еднаш годишно. Дебелата завеса која го одделувала светилиштето од Најсветото место била препреката меѓу луѓето и Бог. Само Христовата смрт можела да ја раскине таа завеса (Мк. 15:38) и да го отвори патот кон небесното светилиште, каде што Бог престојува.

**1. Љубезната покана (стх. 1).**

Евр. 10:19-25 И така, браќа, имаме слобода да влегуваме во Светото место преку Исусовата крв, 20 Кој низ завесата ни отвори нов и жив пат, кој е Неговото тело, 21 и бидејќи имаме Врховен свештеник над Божјиот дом, 22 да пристапиме со искрено срце во целосна слобода на верата, со срца кои преку попрскување се исчистени од зла совест и со тело измиено со чиста вода. 23 Цврсто да го држиме исповедувањето на нашата надеж, непоколебливо, зашто верен е Оној Кој ветил 24 и да внимаваме на тоа да се поттикнуваме еден со друг кон љубов и добри дела, 25 не напуштајќи ги заедничките собирања, како што некои имаат обичај, туку да се бодриме еден со друг, и тоа толку повеќе, колку што гледате дека наближува Денот!

“Да пристапиме... цврсто да го држиме... да се поттикнуваме еден со друг". Оваа тројна покана зависи од нашата смелост да влегуваме во Најсветото место. И таа смелост (“слобода на говорот”) се базира врз завршеното дело на Спасителот. На Денот на Помирувањето, првосвештеникот не можел без крвта на жртвата да влезе во Најсветото место (Евр. 9:7). Но, нашето влегување во Божјото присуство не е поради крвта на животни, туку поради Христовата пролеана крв.

Овој отворен пат кон Божјото присуство е сосема "нов” (скорешен, свеж) и не е дел од Стариот Сојуз кој “застарува и станува излишен и не е далеку од исчезнување" (Евр. 8:13). Тој “живее”, бидејќи Христос “се застапува” за нас (Евр. 7:25). Христос е новиот и жив пат! Преку Него доаѓаме до Бог, нашиот Првосвештеник кој е над Божјиот дом (црквата, види Евр. 3:6). Кога Неговото телото било раскинато на крстот, и Неговиот живот жртвуван, Бог ја раскинал завесата во храмот. Тоа го симболизира новиот и жив пат кој е сега отворен за сите кои веруваат.

Врз основа на овие гаранции - ние имаме слобода смело да влегуваме, бидејќи имаме жив Првосвештеник - имаме “отворена покана” да влегуваме во Божјото присуство. Старозаветниот првосвештеникот влегувал еднаш годишно во Најсветото место, но ние сме поканети секојдневно да живееме во присуство на Бога. Колку огромна привилегија! Разбери што е се вклучено во оваа тројна покана.

Да пристапиме (стх. 22). Се разбира дека мора да се подготвиме за духовно општење со Бог. На Денот на Помирувањето старозаветниот свештеник морал да врви низ разни миења и примена на крв (Лев. 16). Исто така, во текот на редовните дневни служења, свештениците морале да се мијат во мијалникот пред да влезат во светилиштето (Изл. 30:18-21). Новозаветниот христијанин мора да му пристапи на Бог со чисто срце и чиста совест. Општење со Бог бара чистота (1 Јвн. 1:5-2:2).

Цврсто да го ​​држиме (стх. 23). Читателите на ова послание биле во искушение да се откажат од своето исповедање на Исус Христос и да се вратат на старозаветното обожување. Писателот не ги поттикнува да се држат до своето спасение, бидејќи нивната безбедност била во Христос, а не во себе си (Евр. 7:25). Наместо тоа, тој ги поканил да се држат цврсто до “признавањето [исповедање] на... надежта.” (Нема ракописен доказ за зборот “вера”. Тука грчкиот збор е “надеж “)

Во проучувањето на Евреите забележавме дека постои нагласка на славната надеж на верникот. Бог “приведува многу синови слава” (Евр. 2:10). Верниците се учесници во “небесното призвание” (Евр. 3:1) и затоа може да се радуваат со надеж (Евр. 3:6). Надежта е една од главните теми на Евр. 6 (стх. 11-12, 18-20). Ние сме во очекување да се врати Христос (Евр. 9:28) и се стремиме кон град кој допрва треба да дојде (Евр. 13:14).

Кога верникот својата надеж ја има насочено кон Христос и се потпира на Божјата верност, тогаш тој нема да се колеба. Наместо да се гледаме наназад (како што Израел често го правел), ние треба да гледаме напред кон доаѓањето на Господ.

Да се поттикнуваме еден со друг (стх. 24-25). Општењето со Бога никогаш не смее да стане себично. Ние мора да општиме и со другите христијани во локалното собрание. Очигледно, некои од колебливите верници отсуствувале од црковните собирања. Интересно е да се напомене дека нагласката не е на она што верник добива од богослужбата, туку на она што може да допринесе при состаноците. Верноста на присуството во црквите ги охрабрува и другите и ги предизвикува кон љубов и добри дела. Една од силните мотивации за верност е скорешното доаѓање на Исус Христос. Всушност, единствено друго место каде зборот е преведен како “собирања” (Евр. 10:25) во Новиот Завет е во 2 Сол. 2:1, каде што “собирањето” се однесува на Христовото доаѓање.

Тука се гледаат трите големи христијански доблести:

* вера (Евр. 10:22),
* надеж (Евр. 10:23) и
* љубов (Евр. 10:24).

Тие се плод на нашето општење со Бога во Неговото небесно светилиште.

**2. Свечен поттик (стх. 26-31).**

**Евр. 10:26-31** Зашто, ако продолжиме да грешиме свесно откако го примивме познавањето на вистината, нема веќе жртва за гревови, 27 туку само страшно очекување на судот и жестината на огнот, што ќе ги проголта противниците. 28 Кога некој го прекршува Мојсеевиот Закон умира без милост, при сведоштво на двајца или тројца сведоци. 29 Колку построга казна, мислите, ќе заслужи оној кој Го погазил Божјиот Син и ја смета нечиста крвта на заветот, со која бил осветен, и Го навредил Духот на благодатта? 30 Зашто ние Го знаеме Оној Кој рече: “Одмаздата е Моја, Јас ќе возвратам!” И пак: “Господ ќе му суди на Својот народ.” 31 Страшно е да се падне во рацете на живиот Бог.

***(Уште еднаш морам да додадам на коментарите од г-дин Wiersbe; според мое мислење тој не оди доволно длабоко во објаснувањето на сериозноста на осудата на верникот; некој кој го “примил познавањето на вистината” и потоа продолжил да греши така што “го погазува Синот Божји”, и ја “смета крвта на заветот... за нечиста”, и “го навредил Духот на благодатта”, останува “без жртва за гревови”. За мене ова е предупредување за секој верник кој размислува да го напушти патот на верата, во својот живот да се одрече од Христовата крв и да се врати во светот. Според мое мислење ова е строго предупредување со цел да не дојдеме во опасност да го загубиме спасението. RevC)***

**Ова е четврто од петте предупредувања во Евреите*: “Да не се презре Божјото слово”.*** Тоа е напишано до верниците и има низа други предупредувања. Верникот кој почнува да скршнува од Словото (Евр. 2:1-4) наскоро ќе почне да се сомнева во Словото (Евр. 3:7-4:13), потоа станува тап кон Словото (Евр. 5:11-6:20) и станува “мрзлив” во својот духовен живот. Последицата на тоа е презирање на Словото, која всушност е темата на ова предупредување.

Доказот за овој “презир” е намерното грешење. Времето на глаголот покажува дека Евр. 10:26 треба да се чита, “Зашто, ако намерно продолжуваме да грешиме.” Ова предупредување не се занимава со еден одреден чин на грев, туку со став кој води кон повторена непослушност. Под Стариот Сојуз, немало жртви за намерно и своеволно грешење (Изл. 21:12-14; Бр. 15:27-31). Арогантните грешници кои го презирале Мојсеевиот закон и го прекршувале, биле егзекутирани (Повт. Зкн. 17:1-7). Ова објаснува зошто Давид се молел на посебен начин во Пс. 51. Бидејќи намерно згрешил “со висока рака”, тој требал да биде убиен; но сега извика кон Божјата милост. Давид знаел дека дури и мноштво на жртви не можеле да го спасат. Сè што можел да понуди било жртва на скршено срце (Пс. 51:16-17).

Како еден арогантен став влијае врз односот на верник со Бог? Тоа е како да го погазува Исус Христос под нозете, ја девалвира скапоцената крв што го спасила (“како нешто несвето” [Евр. 10:29] “вообичаена нешто”) и го навредува Светиот Дух. Ова е токму спротивното на предупредувањето дадено во Евр. 10:19-25! Наместо да се има смело исповедање на верата, надежта и љубовта, отпаднатиот верник живее така што неговите постапки и ставови Му донесуваат срам на името Христово и на црквата.

Што може од Бог да очекува таквиот христијанин? Единствено строга дисциплина. (Воспитните мерки се е темата на Евр. 12) Нема потреба да се “разводнат” зборови како “суд и жестината на огнот” (Евр. 10:27) или “построга казна” (Евр. 10:29). Веќе видовме од историјата на Израел дека речиси никој од тие кои биле избавени од Египет преку крвта на јагне влегле во ветената земја. Речиси сите загинале во пустината. “Постои грев за смрт” (1 Јвн. 5:16). Некои од верниците од Коринт биле казнети и починале поради нивните арогантни гревови (1 Кор. 11:30, каде “починале” значи “умреле”).

Бог не секогаш го зема животот на бунтовниот верник, но секогаш излегува накрај со него. На Израел, "Божјиот народ", му било речено “одмаздата е Моја”. “Господ ќе му суди на Својот народ!” (Евр. 10:30, цитиран од Повт. Зкн. 32:35) “Страшно е да се падне во рацете на живиот Бог” (Евр. 10:31).

Главната тема на Евреите е “Бог зборува - како ќе одговориш на Неговото Слово?” Кога народот Израел одбил да верува и да го почитува Неговото Слово, Бог ги казнил. Павле го користи овој факт за да ги предупреди Коринќаните заради нивните дрски гревови (1 Кор. 10:1-12). Забележи дека дадените примери во овој пасус се луѓе кои починале поради нивните намерни гревови. Кога во Евр. 12 ја проучуваме темата “казнување”, добиваме поголем увид во овој чудесен аспект на Божјото справување со Неговите чеда.

Тврдењето дека ова предупредување се однесува на верниците денес, но не и на губење на нивното спасение, не значи дека казнувањето не е важно. Напротив, важно е секој христијанин да Му се почитува на Бог и во сите нешта да Му е по волја на Таткото. Д-р Вилијам Кулбертсон, починатиот претседател на Библискиот Институтот Муди, често нè предупредувал за “тажните последици од простените гревови.” Бог му ги простил гревовите на Давид, но години подоцна Давид трпел тажни последици (2 Сам. 12:7- 15). Давид ја “презрел Господовата заповед” (2 Сам. 12:9) и Бог се справил со него.

Што треба да направи еден верник кој скршнал во духовна сомнеж и тапост и намерно го презира Божјото Слово? Тој треба да се покае и обрати кон Бог за милост и прошка. Не постои друга жртва за грев, освен Христовата жртва која е доволна за сите наши гревови. Страшно е да се падне во Господовите раце за казна, но е нешто прекрасно да се падне во Неговите раце за чистење и обнова. Давид рекол: “Подобро е да паднам во рацете на Господ; зашто милосрдието Негово е многу големо" (1 Днв. 21:13).

**3. Охрабрувачка потврда (стх. 32-39).**

**Евр. 10:32-39** Но спомнете си за поранешните денови, кога откако бевте просветлени, претрпевте големи страдања, 33 со тоа што бевте понекогаш јавно изложени на хулење и неволи, а понекогаш станувате соучесници на оние кои така страдаат. 34 Зашто покажавте сочувство спрема оние кои беа во окови и со радост го поднесовте разграбувањето на вашиот имот, знаејќи дека имате подобар и траен имот. 35 И така, не отфрлајте ја вашата доверба, која има голема награда. 36 Имено, вам ви е потребно трпение, па откако ќе ја исполните Божјата волја, да го добиете ветеното. 37 Зашто уште малку, мошне малку, и: "Оној Кој доаѓа, ќе дојде, и нема да се забави. 38 А Мојот праведник ќе живее по вера; а ако се повлече, на Мојата душа нема да ì биде по волја.” 39 Но ние не сме од оние кои се повлекуваат за погибел, туку од оние кои имаат вера за зачувување на душата.

Да не би некој од неговите читатели погрешно го толкува неговото предупредување, писателот продолжува со зборови на охрабрување и пофалба. Неговите читатели дале секаков доказ дека тие се вистински христијани. Тој не очекува тие да го презрат Божјото слово и да ја искусат Божјата казна! Впрочем, како и во Евр. 6, писателот ги менува заменките од “ние” во Евр. 10:26 до “оној” во Евр. 10:29 и “оние” во Евр. 10:39.

Читателите биле подготвени да поднесат срам и прогонство, дури и разграбање на нивниот имот. Кога самите не биле гонети, тие храбро се поистоветувале со оние христијани кои биле во опасност, па дури и до точка на споделување на оковите (затвор). Во тоа време, тие имале силна увереност и надеж; но сега биле во опасност да ја отфрлат таа увереност и да се вратат во својата стара религија.

Тајната на победата била во нивната вера и трпение (“храбра истрајност”). Во Евр. 6:12, 15 ја среќаваме оваа комбинација на благодати. Токму тука писателот го вовел “текстот”, околу кој е напишан Евреите: “Праведникот ќе живее преку вера” (Евр. 10:38). Тој цитат е од Авк. 2:4, од Рим. 1:17 и од Гал. 3 11. Римјаните го нагласува “праведникот”, Галатите се занимава со “ќе живее”, а Евреите нагласува “преку вера.” Ние не сме само спасени од нашите гревови преку верата; туку мора и да живееме преку вера. Токму тоа е темата на Евр. 11-13.

Верникот кој живее преку вера се “стреми кон зрелост” (Евр. 6:1). Но, верникот кој живее според тоа што го гледа “се повлекува за погибел” (Евр. 10:39). Што значи “погибел” во овој контекст? Во Новиот завет грчкиот збор преведен како “погибел” се користи околу дваесет пати и е преведен со различни зборови: “неврат” (Дела 8:20), “погуби” (Дела 25:16), “погибел” (Рим. 9:22), и “растурање” (Мт. 26:8). Зборот може да значи вечна осуда, но не мора да значи дека е така во секој случај. Јас лично верувам дека "растурање" е најдобар превод на тој збор во Евр. 10:39. Верник кој не живее според вера се враќа назад на стариот начин на живеење и го расфрла својот живот.

“Спасување на душата” е спротивно на “растурање”. Да се чекори преку вера значи да се послуша Божјото слово и да се живее за Исус Христос. Животот го губиме заради Неговата волја - но всушност го спасуваме! (види Мт. 16:25-27) За жал има и такви кои и свртеле грб на Божјата волја и (како и Израел) трошат години “талкајќи низ пустината".

***(Јас повторно не се согласувам со претходните коментари на г-дин Weirsbe на истата тема како што веќе презентирав, но сега уште понагласено преку последните два стиха стх. 38-39 кои прават очигледна споредба меѓу личноста која се повлекува и ја губи својата положба и таа која продолжува преку вера кон “спасение на својата душа”. Имај на ум дека и Јуда и Антихристот се нарекуваат “син на погибелта” [Јвн. 17:12 и 2 Сол. 2:3]. Ако се повлечеме ќе “загинеме”, ќе се соочиме со “уништување”, ќе станеме "отпад" и ќе "умреме" што според Божја дефиниција значи да се биде вечно одделен од Него. RevC)***

Но, можеме да бидеме уверени! Ако живееме по вера, нашиот Велик Првосвештеник ќе нè води и ќе нè усовршува!

**X. Верата - Најголемата сила во светот Евр. 11**

Ова поглавје е вовед во последниот дел од посланието (Евр. 11-13), кое јас го нарекувам “Верата - по возвишениот принцип.” Фактот дека Христос е по возвишена и супериорна личност (Евр. 1-6) и дека Тој врши по возвишено свештенство (Евр. 7-10) треба да нè поттикне да имаме доверба во Него. Читателите на ова послание биле во искушение да се вратат назад во јудаизмот и својата доверба да ја стават во Мојсеј. Нивната доверба била во видливите работи на овој свет, а не во реалноста на невидливиот Бог. Наместо да продолжат кон зрелост (совршенство), тие се повлекувале кон "погибел (расфрлање)" (Евр. 6:1; 10:39).

Во Евр. 11 сите христијани се повикани да живеат преку вера. Во неа, авторот дискутира за две значајни теми поврзани со верата.

**A. ОПИС НА ВЕРАТА (Евр. 11:1-3)**

**Евр. 11:1-3** А верата е тврда увереност во она на кое се надеваме и осведочување за нештата што не се гледаат. 2 Зашто преку неа предците добија сведоштво. 3 Со вера разбираме дека световите се создадени со Божјиот збор, така што видливото произлегло од невидливото.

Ова не е дефиницијата на верата, туку опис на она што верата го прави и како таа дејствува. Вистинска библиски вера не е слеп оптимизам или вештачко чувство на “надеж”. Ниту е интелектуално одобрување на доктрина. Таа секако не е верување и покрај доказите! Инаку би било суеверие.

Вистинска библиска вера е уверена послушност спрема Божјото слово и покрај околностите и последиците. Прочитај ја повторно последната реченица и нека се впие во твојот ум и срце.

Верата дејствува многу едноставно. Бог зборува и ние го слушаме Неговото слово. Ние веруваме во Неговото слово и дејствуваме според него, без оглед на околностите или последиците. Околностите можеби се невозможни, а последиците застрашувачки и непознати; но ние му се покоруваме на Божјото слово и Му веруваме дека ќе го стори тоа што е исправно и што е најдобро.

Неспасениот свет не ја разбира вистинската библиска вера, веројатно поради тоа што гледа толку малку вера на дело во црквата денес. Циничниот уредник Х. Л. Менкен ја дефинира верата како “нелогично верување во појавата на невозможното.” Светот не успева да сфати дека верата е толку добра колку што е добро она во кое се верува, а објектот на нашата вера е Бог. Верата не е некое “чувство” кое го произведуваме. Таа е нашата целосна реакција на тоа што Бог ни го открил во Неговото слово.

Во Евр. 11:1-3 три збора го резимираат што е вистинска библиска вера: тврда увереност (**суштина**), на она (**доказ**) и осведочување (**сведоштво**). Зборот преведен како “тврда увереност” буквално значи “да се застане под, да се поддржи.” За христијанинот верата е тоа што е темелот за куќата: темелот ни влева доверба и уверување дека куќата ќе стои. Па може да се каже дека: “Верата е тврда увереност во нештата на кои се надеваме.” Кога верникот има вера, тоа е Божји начин да му влее доверба и уверување дека тоа што е ветено ќе се случи.

Зборот "во она" едноставно значи “пресведочување.” Ова е внатрешна увереност од Бога дека тоа што го ветил и ќе го исполни. Присуството на од-Бог-дадената доверба во нечие срце е доволно уверливо дека Тој ќе го одржи Својот збор.

Зборот осведочување (“добил добро сведоштво”) е важен збор во Евр. 11. Тој не се јавува само во стих 2, но двапати во стих 4, еднаш во стих 5 и еднаш во стих 39. Заклучокот на Евр. 12:1 е во тоа што списокот мажи и жени ги нарекува “толкав облак сведоци.” Тие се сведоци за нас, бидејќи Бог сведочи за нив. Во секоја цитиран пример, Бог сведочи за верата на одредената личност. Тоа сведоштво е Негова божествена пофалба за нивниот живот и служба.

Писателот на Евреите објаснува дека и покрај тоа што го велат неверниците, верата е многу практична работа (Евр. 11:3). Верата нè оспособува да разбереме што Бог прави. Верата ни овозможува да гледаме нешта што другите не можат да го видат (види Евр. 11:7, 13, 27). Како резултат на тоа, верата нè оспособува да правиме нешта што другите не можат да го направат! Луѓе им се смееле на овие големи мажи и жени кога исчекориле во вера, но Бог бил со нив и ги оспособил да успеат за Неговата слава. Д-р Ј. Освалд Сандерс рекол: “Верата го оспособува верникот да се однесува спрема иднината како да е сегашност и спрема невидливото како да е видливо."

Најдобар начин да се расте во вера е да се биде со верници. Остатокот на ова поглавје е посветено на заклучоци за животот и трудот на големи мажи и жени на верата од Стариот Завет. Во секој од нив ќе најдеш исти карактеристики на верата: (1) Бог им проговорил преку Своето Слово; (2) на различни начини тие однатре биле поттикнати; (3) тие го послушале Бог; (4) Тој посведочил за нив.

**B. ДЕМОНСТРАЦИЈА НА ВЕРАТА (Евр. 11:4-40)**

**1. Авел - вера која обожава (стх. 4).**

**Евр. 11:4** Со вера Авел Му принесе на Бог подобра жртва од Каиновата, преку која прими сведоштво дека е праведен, зашто Бог посведочи за неговите дарови, и преку вера тој сè уште зборува, иако е умрен.

Настанот е од Битие 4:1-10. Поради својата вера Авел бил праведен човек (Мт. 23 35). Бог му открил на Адам и неговото потомство како на вистински начин да обожува и Авел со вера Го послушал Бог. Всушност, неговата послушност го чинела неговиот живот. Бидејќи Каин немал вера, тој не бил Божјо чедо (1 Јвн. 3:12). Тој бил религиозен, но не и праведен. Авел ни зборува денес како првиот маченик за верата.

**2. Енох - вера која чекори (стх. 5-6).**

**Евр. 11:5-6** Преку вера Енох беше грабнат, за да не види смрт, и не можеше да биде најден, зашто Бог го зеде, бидејќи пред неговото земање, тој доби сведоштво дека Му угодил на Бог. 6 А без вера не е можно да Му се угоди, зашто оној кој Му пристапува на Бог мора да верува дека Тој постои и дека ги наградува оние кои Го бараат.

Кога општиме со Бог нашата вера расте во Него. Ние треба да имаме и желба да Му бидеме угодни и активно да Го бараме. Молитва, медитација над Словото, обожување, дисциплина - сите овие нешта ни помагаат во чекорењето со Бог. Пред да настапи потопот Енох чекорел со Бог во еден зол свет; тој успеал својот живот да го одржи чист. Еден ден Енох бил грабнат на небото (“пренесен” “префрлен”) и го немало повеќе. Авел починал од насилна смрт, но Енох никогаш не умрел. Бог има поинаков план за секој што верува во Него.

**3. Ное - вера која дејствува (стх. 7).**

**Евр. 11:7** Со вера Ное, откако беше известен за она што уште не се гледаше, со страхопочит, приготви ковчег за спасение на својот дом, со што го осуди светот и стана наследник на праведноста, која е според вера.

Верата на Ное ја вклучува целата личност: во неговиот ум тој бил предупреден од Бога; во неговото срце се всели страв; а неговата волја дејствувала според тоа што Бог му рекол. Бидејќи никој во тоа време не видел поплава (веројатно ни дожд), постапките на Ное сигурно предизвикале голем интерес, а веројатно и потсмев. Верата на Ное влијаела врз целото семејство и тие биле спасени. Неговите постапки го осудиле целиот свет, зашто неговата вера го разоткрило нивното неверие. Настаните докажале дека Ное бил во право! Исус го користел овој настан за да ги предупреди луѓето за да бидат подготвени за Неговото враќање (Мт. 24:36-42). Во деновите на Ное, луѓе биле вклучени во секојдневните активности и целосно го игнорирале сведоштвото на Ное (2 Птр. 2:5).

**4. Патријарсите - вера која чека (стх. 8-22).**

**Евр. 11:8-22** Со вера Авраам послуша, кога беше повикан да излезе на местото што требаше да го прими во наследство, и тргна не знаејќи каде оди. 9 Преку вера живееше како новодојден во ветената земја, како во туѓа, живеејќи во шатори заедно со Исак и Јаков, сонаследници на истото ветување, 10 зашто го очекуваше градот кој има темели, кому Бог му е Градител и Творец. 11 Преку вера и самата Сара стана способна да зачне, иако беше во напредната возраст, зашто Го сметаше за верен Оној Кој ì беше ветил. 12 Затоа од еден, и тоа речиси мртов, се роди многу народ “колку ѕвездите на небото и како песокта на морскиот брег, што не може да се изброи.” 13 Сите овие умреа верувајќи, не добивајќи ги ветувањата, туку само оддалеку ги видоа и ги поздравија, и исповедаа дека се туѓинци и новодојдени на земјата. 14 Зашто, тие кои зборуваат така покажуваат дека бараат татковина. 15 И ако навистина мислеа на онаа од која излегоа, ќе имаа можност да се вратат, 16 но сега, копнеат по подобра, односно небесната. Затоа Бог не се срами да биде наречен нивни Бог, зашто им приготви град. 17 Со вера Авраам, кога беше испитуван, го принесе Исак, и оној кој ги прими ветувањата, го принесе својот единороден син. 18 Нему му беше речено: “По Исак ќе биде наречено твоето потомство.” Тој сметаше дека Бог може и од мртвите да воскреснува, 19 затоа го прими како претслика на воскресението. 20 Со вера Исак ги благослови Јаков и Есав, и во однос на идните нешта. 21 Со вера Јаков, додека умираше, ги благослови сите Јосифови синови, и им се поклони, потпирајќи се на врвот од овчарскиот стап. 22 Со вера Јосиф, на умирање, спомна за излегувањето на Израеловите синови и даде упатства за своите коски.

Нагласката во овој дел е Божјото ветување и Неговите планови за израелскиот народ (Евр. 11:9, 11, 13, 17). Нацијата започнала со повикот на Аврам. Бог им ветил на Аврам и Сара син, но тие морале да чекаат 25 години за исполнувањето на ветувањето. Нивниот син Исак им станал татко на Јаков и Исав, и Јаков бил тој кој навистина ја изградил нацијата преку раѓањето на неговите 12 синови. Јосиф ја спасил нацијата во земјата Египетска, а подоцна Мојсеј ја изведува нацијата од Египет.

За повеќето, чекањето е една од потешко дисциплини во животот. Но сепак, вистинската вера е во состојба да ги чека исполнувањата на Божјите цели во Божјо време. Но, додека чекаме, мораме да бидеме и послушни. “Со вера Авраам... послуша” (Евр. 11:8). Тој послушал кога не знаел во која насока да тргне (Евр. 11:8-10). Тој живеел во шатори, бидејќи бил туѓинец и патник во светот, и морал да биде подготвен да се сели кога Бог ќе му кажел. Христијани денес се исто така туѓинци и патници (1 Птр. 1:1; 2:11). Авраам го очекувал небесниот град и живеел во "идно време".

Тој, исто така, бил послушен кога не знаел како ќе се исполни Божјата волја (Евр. 11:11-12). И Аврам и Сара биле премногу стари за да имаат деца. Но сепак, обајцата верувале дека Бог ќе го направи чудото (Рим. 4:13-25). Неверата прашува: “Како може тоа да се случи?” (Лк. 1:18-20) Верата прашува: “На кој начин ќе се случи тоа?” (Лк. 1:34-37)

Авраам Му поверувал и Го послушал Бог, и покрај тоа што не знаел кога Бог ќе го исполни Своето ветувања (Евр. 11:13-16). Ниту еден од патријарсите не го виделе целосното исполнување на Божјите ветувања, но тие “оддалеку” гледале што Бог прави. Д-р Џорџ Морисон, голем шкотски проповедник, еднаш рекол: “Не е важно во што живееме, туку кон што се стремиме.” Овие мажи и жени на верата живееле во шатори, но знаеле дека ги очекува еден небесен град. Бог секогаш ги исполнува Своите ветувања кон Својот верен народ, или веднаш или на крај.

Конечно, Авраам со вера го послушал Бог, иако не знаел зошто Бог така постапувал (Евр. 11:17-19). Зошто Бог би сакал Авраам да го жртвува својот син кога самиот Господ му го дал? Сите идни ветувања на таа нација биле опфатени во Исак. Испитувањата на верата стануваат сè потешки кога чекориме со Бог, но придобивките се попрекрасни! И не смееме да ja игнорираме послушнaта вера на Исак.

Во Авраам, Исак, Јаков и Јосиф имаме четири генерации на вера. Овие луѓе понекогаш изневерувале, но во основа сепак биле луѓе на вера. Тие не биле совршени, но биле посветени на Бога и верувале во Неговиот збор. Исак му ги пренел ветувањата и благословите на Јаков (Бит. 27), а Јаков ги споделил со своите 12 синови (Бит. 48-49). Јаков бил патник, дури и додека умирал тој се потпирал на својот стап.

Верата на Јосиф секако била посебна. По начинот на кој неговото семејство се однесувало кон него, ќе помислиш дека ќе ја напушти својата вера; но наместо тоа, тој зајакнал. Дури и безбожното влијание во Египет не ја ослабнала неговата доверба во Бога. Јосиф не го употребил своето семејство, својата позиција или своите околности како изговор за неверување. Јосиф знаел што верува - дека Бог еден ден ќе го избави својот народ од Египет (Бит. 50:24-26). Јосиф, исто така знаел каде припаѓа - во Ханаан, а не во Египет; па затоа ги натерал да му ветат дека неговите посмртни останки ќе ги земат со себе кога ќе го напуштаат Египет. Така тие и сториле! (види Изл. 13:19 и Ис. Нвн. 24:32)

Треба да и се восхитуваме на вербата на патријарсите. Тие немале комплетна Библија, а сепак нивната вера бил силна. Тие ги пренесувале Божјите ветувања од една во друга генерација. И покрај нивните неуспеси и испитувања, овие мажи и жени Му верувале на Бог и Тој посведочил за нивната вера. Колку повеќе вера треба јас и ти да имаме!

**5. Мојсеј - вера која војува (стх. 23-29).**

**Евр. 11:23-29** Преку вера Мојсеј, кога се роди, беше криен три месеци од неговите родители, зашто видоа дека детето е убаво и не се исплашија од царската заповед. 24 Преку вера Мојсеј, кога порасна, одби да го нарекуваат син на фараоновата ќерка, 25 и повеќе сакаше да страда заедно со Божјиот народ, отколку да ужива во минливите гревовни наслади. 26 Зашто Христовиот срам го сметаше за поголемо богатство од египетските ризници, бидејќи ја имаше предвид наградата. 27 Преку вера го напушти Египет, не плашејќи се од царевиот гнев, зашто издржа како да Го гледа Невидливиот. 28 Преку вера ја прослави Пасхата и изврши попрскување со крв, за да не го допре оној кој ги сотруваше првородените. 29 Со вера поминаа преку Црвеното Море како по суво, а Египќаните, кога се обидоа, се издавија.

Мојсеј имал среќна што родителите му биле верници. За нив да го скријат бебето од властите секако бил чин на вера. Ова е запишано во Изл. 2:1-10. Мојсеевите родители се викале Амрам и Јохебед (Изл. 6:20). Иако побожните родители не можеле да ја пренесат својата вера, како на пример семејните обичаи, тие секако можеле да создадат атмосфера на вера во својот дом и да се пример за своите деца. За детето, домот треба да е првото училиште на верата.

Три големи теми поврзани со верата се гледаат во животот на Мојсеј. Прво, верата на одбивање (Евр. 11:24-25). Како посвоен син на египетската принцеза, Мојсеј можел да има лагоден живот во палатата. Но, неговата вера го поттикнало да го отфрли тој вид на живеење. Тој решил да се поистовети со Божјиот народ кој страдал. Вистинската вера предизвикува верникот да ги држи вистинските вредности и да донесува правилни одлуки. Изразот “гревовни наслади” не се однесува само на похота и други тешки гревови. Зборот опишува начин на живеење кој денес би го нарекле "успешен" - позиција, престиж, моќ, богатство и слободен од маки.

Мојсеевата вера на одбивање довела до срам (Евр. 11:26а). Градоначалникот на еден голем американски град се преселил во една опасна и трошна средина за да ги нагласи проблемите и потребите на малцинствата. Но, сепак го задржала својот модерен стан и на крајот сепак се отселила од сиромашниот кварт. И честитаме на храброста, но на Мојсеј мораме уште повеќе да му се восхитуваме. Тој ја напуштил царската палата и никогаш не се вратил на стариот начин на живеење! Тој се поистоветил со еврејските робови! Мажи и жени на верата често мораат да ги поднесуваат срамот и страдањето. Апостолите пострадале заради верата.

Конечно, постои и награда за верата (Евр. 11:26b-29). Бог секогаш ја наградува вистинската вера - ако не веднаш, тогаш на крај. Наместо “богатството од египетските ризници” Мојсеј ја имал “предвид наградата.” Како што рекол д-р Венс Хавнер: “Мојсеј го избрал нераспадливото, го гледал невидливото и го направил невозможното.” Мојсеевата вера му овозможила без страв да се соочи со фараонот, како и да Му верува на Бог дека Тој ќе излезе накрај со непријателот. Истрајноста на Мојсеј не била природна дарба, зашто по природа Мојсеј бил спор и инертен. Истрајноста и смелоста ги добил како награда за неговата вера.

Верата на Мојсеј била наградена со избавувањето негово и на неговиот народ. (Види Изл. 11-13 за возбудливиот настан Пасха) Верата нè води надвор (Евр. 11:28), нè спроведува низ (Евр. 11:29) и нè воведува во (Евр. 11:30). Кога Му веруваме на Бог, го добиваме тоа што Бог може да го направи; а кога веруваме во себе си, го добиеме само тоа што слаби немоќни луѓе можат да го направат. Искуството на Мојсеј е доказ дека вистинската библиска вера подразбира послушност спрема Бог, без оглед на околностите и последиците.

Јас и ти да ја пишувавме оваа глава, следниот дел би бил верата која талка - но не се споменува неуспехот на Израел и 40 години потрошено време. Зошто? Затоа што тоа било искуство на неверие, а не вера! Писателот го користи ова искуство во Евр. 3 и 4, како илустрација на сомневање во Словото. Но во Евр. 11 никаде нема да најдеме листа на неуспех поради неверие. Верата ги памети само победите.

**6. Исус Навин и Раав - вера која победува (стх. 30-31).**

**Евр. 11:30-31** Преку вера паднаа ерихонските ѕидини, по седумдневното обиколување околу нив. 31 Преку вера блудницата Рахаб не загина со непокорните, откако со мир ги прими извидниците.

Извештајот за освојувањето на Ерихон се наоѓа во Ис. Нвн. 2-6. Исус Нвин бил Мојсеевиот наследник како водач на Израел, и тој успеал, бидејќи Му верувал на истиот Бог во кој верувал и Мојсеј. Бог ги менува Своите соработници, но не ги менува Своите принципи на работа. Тој ја благословува верата, а ја осудува неверата.

Од човечка гледна точка, градот Ерихон бил невозможно да се освои. Сепак, првото дело на вера на Исус Навин не било победата над Ерихон, туку преминот на реката Јордан. Со вера, народот ја преминал реката исто како и претходната генерација Црвеното Море. Тоа било сведоштво и предупредување до Хананејците дека преку Божјата моќ Израел напредува.

Раав била блудница, сомнителна личност да поверувала во вистинскиот Бог на Израел! Таа била спасена по благодат, затоа што другите жители на градот биле означени за смрт. Бог во Својата милост и благодат и дозволил на Раав да живее. Но, таа се спасила преку вера. Тоа што таа знаела за Бог е запишано во Исус Навин 2:8-14. Таа знаела дека Јахве го избавил Израел од Египет и дека Бог го отворил Црвеното Море. Но, тоа била пред 40 години! Таа, исто така знаела дека Бог ги поразил и другите народи додека Израел талкал низ пустината. “Зашто Господ, вашиот Бог, е Бог на небото и на земјата” (Ис. Нвн 2:11). Тоа било нејзиното сведоштво на верата, и Бог тоа го испочитувал.

...Вистинската вера секогаш се покажува преку добри дела (Јаков 2:20-26). Таа ги заштитила извидниците и го поставила јажето на прозорецот како што и било кажано (Ис. Нвн. 2:15-21); таа очигледно го задобила своето семејство за вистинската вера (Ис. Нвн. 2:13; 6:25), и во секој поглед Го послушала Господ. Не само што Раав била избавена од осуда, туку станала дел од народот на Израел. Таа се омажила за Салмон и го родила Воаз кој е предок на цар Давид (Мт.1:4-6). Замислете една паганска блудница станува дел од крвната линија на Исус Христос. Токму тоа верата може да го направи!

Раав, секако е укор за неспасените кои даваат изговори за да не веруваат во Христос. “Јас не знам многу за Библијата” е чест изговор. Раав знаела многу малку за духовни вистини, но дејствувала според тоа што го знаела. “Јас сум премногу лош за да се спасам!” е уште еден изговор. Но Раав била осудена паганска блудница! Еве друг изговор: “Што ќе помисли моето семејство?” Главната грижа на Раав било спасението на нејзиното семејство, а не да им се спротивстави. Таа важи за една од најголемите жени на верата во Библијата.

**7. Разни херои на верата (стх. 32-40).**

**Евр. 11:32-40** И што да речам уште? Зашто нема да имам доволно време кога би почнал да раскажувам за Годен, Барак, Самсон, Јефтај, за Давид и Самоил, и за пророците 33 кои преку вера победија царства, извршија дела на праведност, добија ветувања, им затворија усти на лавови, 34 ја згаснаа моќта на огнот, го избегнаа сечилото на мечот, од немоќни станаа силни; станаа силни во бој и натераа во бегство туѓи војски. 35 Жени ги примија назад своите умрени преку воскресение, а други беа мачени и не беа избавени, за да добијат подобро воскресение. 36 Други доживеаја подбиви и удари, а покрај тоа и окови и зандана. 37 Беа каменувани, со пила сечени надве, искушувани, умираа од меч, талкаа во овчи и козји кожи; во немаштија, во неволи и мачени 38 (оние за кои светот не беше достоен), талкаа по пустини, по гори, по пештери и по јами вземи. 39 И сите тие, иако се докажаа преку верата, не го примија ветеното, 40 зашто Бог предвиде нешто подобро за нас, за да не дојдат до совршенство без нас.

Верата може да дејствува во животот на секоја личност која ќе се осмели да го слуша Божјото слово и се предаде на Божјата волја. Колку различни личности имаме тука! Гидеон бил исплашен земјоделец чија вера не пораснала веднаш (Судии 6:11-7:25). Барак извојувал убедлива победа над Сисара, но имал потреба од пророчицата Дебора како негов помошник која му влеала увереност (види Судии 4:1-5:31). И Гидеон и Барак се поттик за нас кои се двоумиме во нашата вера.

Позната е приказната за Самсон (Судии 13-16). Ние не би го нарекле Самсон побожен човек, бидејќи тој им подлегнал на телесната похота. Тој бил Назиреј, што значи посветен на Бога и никогаш не смеел да се потстрижува или да вкуси лозов плод. (А Назиреј не треба да се помеша со Назареец, жител од Назарет.) Самсон верувал дека Бог ќе му помогне и ќе го ослободи; на крајот, Самсон бил подготвен да го даде својот живот за да го порази непријателот. Сепак, не смееме да заклучиме дека верници денес можат да водат двоен живот и сепак да ги уживаат Божјите благослови.

Случката со Јефтај е фасцинантна (Судии 11:1- 12:7). Неверојатно е што тој ја жртвувал својата единствена ќерка како жртва сепаленица, зашто тоа било забрането во Израел. Најверојатно тој ја посветил на Господа врз основа на “законот на заклетвите” (Лев. 27), ја посветил на вечна девственост (Судии 11:34-40).

Немаме време да го истражиме секој пример на верата, па дури и писателот на Евреите престанал со цитирање на имиња, откако ги спомнал Давид и Самоил, кои секако биле големи луѓе на верата. Во Стариот Завет постојат примери за мажи и жени кои извојувале победи запишани во Евр. 11:33-35. Давид секако покорил царства и вршел праведни дела. Верата на Даниел “затворил усти на лавови” (Дан. 6), а три еврејски момчиња ја победиле моќта на огнена печка (Дан. 3:23-28). Жени на вера споменати во Евр. 11:35 се спомнати во 1 Цареви 17:17-24 и 2 Цареви 4:18-37.

Преминот во Евр. 11:35 е многу важен: не сите мажи и жени на вера доживеале чудесни избавувања. Некои биле мачени и починале! Зборот преведен како “други” во Евр. 11:36 значи “други од поинаков вид.” Овие “други” имале вера, но Бог не сметал дека треба на истиот начин да постапува како кај Мојсеј, Гидеон и Давид.

Многу болни луѓе лично го искусиле Божјиот чудотворен допир во нивните тела. Не постои сомнеж дека Бог може и навистина исцелува. Но Бог не мора да нè исцели со цел да се докаже нашата вера. Писателот на Евреите (11:36-38) запишал фактот дека многу непознати мажи и жени на верата не биле избавени од тешките околности; но Бог ја пофалува нивната вера. Всушност, потребно е повеќе верба за да се истрае отколку за да се биде избавен. Како и трите еврејски момчиња, и ние треба да му веруваме на Бога и да Му бидеме послушни, без оглед дали ќе не избави или не (Дан. 3:16-18).

Човечкото гледање на овие херои на верата била многу ниска; па луѓето ги прогонувале, ги апселе, ги мачеле, а во некои случаи и ги убивале. Но, Бог сосема поинаку гледа на работите. Тој рекол дека светот не е достоен за овие луѓе! Светиот апостол Павле е добра илустрација за оваа вистина. Фест рекол дека Павле не бил при здрав разум (Дела 26:24). Евреите говореле дека Павле не треба да живее (Дела 22:22). Самиот Павле рекол дека бил третиран како “отпадок за светот... смет исфрлен од сите”. Сепак Павле бил Божји избран сад, најверојатно најголемиот христијанин кој некогаш живеел!

Верата нè оспособува да се одвратиме од пофалбите од светот и да бараме единствено пофалба од Бог. Ако Бог се прослави преку избавување на Својот народ, тогаш Тој тоа ќе го стори. Ако смета дека ќе се прослави ако не го избави Својот народ, тогаш Тој и тоа ќе го стори. Но ние никогаш не смееме да заклучиме дека отсуството на избавување значи недостаток на верба од страна на Божјите чеда.

Верата гледа кон иднината, зашто таму се наоѓаат најголемите награди. Луѓето спомнати во ова поглавје (и оние кои се спомнати) не ги примиле “ветувањата” (тоа што било ветено, Евр. 11:13), но тие примиле Божјо сведоштво за нивната верба дека еден ден тие ќе бидат наградени. Божјата цел ги вклучува како старозаветните така и новозаветните светии! Еден ден сите ние ќе бидеме дел од тој небесен град по кој вистинските светии копнееле со вера.

Ние денес треба да бидеме благодарни за светиите од дамнина, зашто тие биле верни во тешки времиња, а сепак ние сме тие што сме го добиле “подобриот благослов.” Тие оддалеку виделе некои од тие благослови (види Јвн. 8:56.), но ние преку Исус Христос ги уживаме денес. Светиите од дамнина да не му верувале на Бог и да не биле послушни на Неговата волја, Израел ќе загинел и Месија не би се родил.

“А без вера не е можно да Му се угоди на Бога” (Евр. 11:6). Верата расте кога го слушаме Неговото слово (Рим. 10:17) и се дружење во обожување и молитва. Верата е можна за сите верници во и во сите ситуации. Таа не е луксуз за неколкумина “супер светии.” Таа е неопходност за сите Божји луѓе.

**XI. Остани во трката! Евр. 12**

Апостол Павле да бил денес жив, веројатно би ги читал спортските страници на весникот и би го следел напредокот на различните тимови и спортисти. Зошто? Бидејќи неколку спортски пасуси во неговите посланија укажуваат на неговиот интерес за спортот. Се разбира, и Грците и Римјаните биле мошне заинтересирани за спортски натпревари, не само заради нивната физичка подготвеност, туку и заради честа во нивните градови и држави. Патриотски било да се биде добар спортист и да се донесе слава на својата земја.

Во оваа важна 12 глава на Евреите писателот спојува двете теми - атлетиката и граѓанство. Атмосферата е таа на тркачка патека во арената. Можеме да видиме како тркачите ги оставаат настрана своите тегови за вежбање и настојуваат успешно да ја завршат својата трка. Некои се изморени и бледи, а други истрајуваат до крај и ја освојуваат наградата. Писателот најнапред ја отсликува трка (Евр. 12:1-13), а потоа го нагласува граѓанството на небесниот град (Евр. 12:14-29). Во умовите на своите читатели, овие две теми одат заедно; зашто никој не би можел официјално да учествува на игрите ако не е граѓанин на својата држава.

Темата која се провлекува низ ова поглавје е трпение (Евр 12:1 [“истрајност”], 2-3, 7; исто така, види 10:32, 36 [“претрпи”]). Еврејските верници кои го примилр ова писмо се измориле и сакале да се откажат; но писателот ги охрабрува да продолжат во својот христијански живот, исто како и тркачите на патеката (види Флп. 3:12-14). Тој посочил на три божествени извори кои го поттикнуваат христијанинот да продолжи кога е најтешко.

**A. ПРИМЕРОТ НА БОЖЈИОТ СИН (Евр. 12:1-4)**

Кога Ворен Wiersbe бил во средно училиште, тој имал тренер кој мислел дека е негова должност од него да направи спортист. Секој во одделението можел да му рече на тренерот дека губи време, бидејќи Ворен бил најлошиот спортист во одделението, можеби дури и во училиштето! Сепак Ворен учествувал на еден градски натпревар, трчајќи со ниски пречки. Тој срушил шест пречки, му напукнал левиот глужд и веднаш потоа се откажал од својата спортска кариера.

Тренерот Вокер користел неколку техники за да го поттикне Ворен да даде најдобар резултат. Едно од неговите охрабрувања било: “И другите ученици можеле, па можеш и ти! Еве уште едно: “Само помисли што ќе стане од тебе физички!” или “Погледни ги другите деца, како тие успеваат!” Кога Ворен размислувал на ова искуство, тој бил изненаден кога открил дека овие исти три вида на охрабрување се користат во Евр. 12:1-4, за да нè охрабрат нас во христијанската трка.

**1. Погледни околу себе - сè победници! (стх. 1a).**

**Евр. 12:1** Затоа и ние, кои имаме околу себе толкав облак сведоци, да ги отфрлиме настрана секое бреме и грев кој лесно нè сплеткува, и да ја трчаме со трпение трката што ни претстои...

Уште во Евр. 11 ни било речено “Толкав...облак [собор, маса, огромен] сведоци”. Тоа се хероите на верата. Не се вели дека овие мажи и жени сега од небото нè гледаат како ја трчаме трката, слично на навивачите по стадионите. Зборот “сведоци” не значи “гледачи”. Нашиот македонски збор “маченик” доаѓа директно од грчкиот збор преведен како "сведоци". Овие луѓе не се "сведоци" за она што ние правиме; туку, тие нам ни сведочат дека Бог може да нè спроведе низ маките. Бог посведочил за нив (Евр. 11:2, 4-5, 39) и сега тие ни сведочат нам.

***(Илустрација на Роџер Банистер за рекордот од 4 минути за една милја, а потоа и времињата на следните рекорди кои наскоро се појавиле “сведочат” дека сè е можно:***

Сеќавањето на она што другите постигнале може да игра важна улога како поттик за нас да го постигнеме она што другите не успеале. Да го земеме како за пример рекордот од 4 минути за една милја. Луѓето се обидувале да го постигнат овој успех уште од времето на грчките и римските спортисти. Народните приказни говорат **за ослободување на лавови кои трчале по тркачите** за да бидат побрзи. Тие дури се обиделе да **пијат и тигрово млеко за да станат посилни.** Ниту еден обид не успевал. Тие заклучиле дека е невозможно за човек да истрча една милја во 4 или помалку минути. **За повеќе од илјада години сите ја прифатиле претпоставката** дека човековата коскена структура не била соодветна, нашите бели дробови не биле соодветни и отпорот на ветерот бил пресилен.

И тогаш еден човек, Роџер Банистер, на 6 мај, 1954 докажал дека лекарите, тренерите и стотиците илјади некогашни спортисти и атлетичари не биле во право кога тој истрчал една милја за 3:59.4 мин. Неговиот подвиг бил доволен за сите да ги поттикне кон истата цел. Следната година уште 37 тркачи ја надминале 4 минутната милја. **Годината потоа уште 300 пати бил соборен рекордот. И само пред неколку години сите 13 натпреварувачи во трката на една милја одржана во Њујорк ја собориле 4 минутната бариера. RevC)**

Некои христијани ретко го читаат Стариот завет, со исклучок на Псалмите и Изреките. Меѓутоа, оние кои не го читаат се лишуваат од голема духовна помош. Отвори во Рим. 15:4 и на глас прочитај го стихот. “И сè што било напишано некогаш, напишано ни е нам за поука, за да имаме надеж преку трпението и преку утехата од Писмата.”

Мора да разбереме дека “трпението” значи “издржливост”, и дека “утехата” значи “поттикнување”. Еден од најдобрите начини да се развие издржливост и поттик е да ги запознаеме побожните мажи и жени од Стариот Завет, кои ја трчале трката и победиле. Ако имаш проблем со твоето семејство, читај за Јосиф. Ако мислиш дека твојата задача е преголема, тогаш проучувај го животот на Мојсеј. Ако си во искушение да се одмаздиш, погледни како Дејвид постапувал со тој проблем.

**2. Погледни во себе си! (стх. 1б).**

**Евр. 12:1** Затоа и ние, кои имаме околу себе толкав облак сведоци, да ги отфрлиме настрана секое бреме и грев кој лесно нè сплеткува, и да ја трчаме со трпение трката што ни претстои...

Спортистите користат тегови како подготовка пред натпреварот. Ниту еден спортист не би настапувал заедно со теговите, бидејќи тие би го забававиле. (Современа споредба е бејзбол играч кој замавнува палка со тежок метал врзан на неа пред да застане на базата.) Преголемата тежина би забавиле нечија издржливост.

Кои се “бремињата” кои треба да ги отфрлиме за да можеме да победиме во трката? Сè што го попречува нашиот напредок. Во очите на другите тоа може да се и “добри нешта”. Успешниот спортист не бира меѓу добри и лошо; тој бира меѓу подобро и најдобро.

И ние треба да го отфрлиме “гревот кој лесно не сплеткува” (Евр. 12:1). Иако тој не именува конкретен грев, писателот веројатно мисли на гревот на неверување. Неверувањето било тоа заради кое Израел не влегол во ветената земја и неверувањето е тоа што нè попречува да влеземе во нашето духовно наследство во Христос. Зборот “со вера” (или “преку вера”) се користи 21 пат во Евр. 11, што покажува дека верата во Христос е таа што ни помага да истраеме.

**3. Гледај на Исус Христос! (стх. 2-4).**

**Евр. 12:2-4** ...гледајќи во Исус, Авторот и Довршителот на нашата вера, Кој поради радоста што беше пред Него, го претрпе крстот, презирајќи го срамот и седна оддесно на Божјиот престол. 3 Размислете за Него, Кој претрпе од грешниците такви противења против Себеси, за да не премалите и се обесхрабрите. 4 Сè уште не сте се спротивставиле до крв во борбата против гревот...

Тој е “Авторот [Основоположник] и Довршителот на нашата вера.” Преку “гледање во Него” сме спасени, зашто да се гледа значи “да се верува.” Кога смртно отруените Евреи погледнувале кон подигнатата змијата, тие се исцелувале; тоа е илустрација на нашето спасение преку верата во Христос (Бр. 21:4-9; Јвн. 3:14-16). “Гледајќи во Исус” го опишува ставот на верата, а не само една постапка.

Кога нашиот Господ бил на земјата, Тој живеел по вера. Тајната на Неговата божествена и човечка природа е премногу длабока за целосно да ја разбереме, но знаеме дека Тој морал да Му верува на Својот Небесен Татко додека живеел од ден за ден. Писателот на Евреите го цитира нашиот Господ: “Јас ќе Му се доверам Нему” (Евр. 2:13). (Цитатот е од Ис. 8:17) Фактот дека Исус се молел е доказ дека Тој живеел по вера.

Нашиот Господ претрпел многу повеќе отколку било кој од хероите на верата наведени во Евр. 11, и затоа Tој е совршен пример за нас. Тој претрпе крстот! Тука е вклучено срам, страдање, “противставување” од грешниците и дури привремена отфрленост од страна на Таткото. На крстот Тој пострада за гревовите на целиот свет! Сепак, тој издржал и го завршил делото кое Таткото му дал да го заврши (Јвн. 17:4). Иако читателите на Евреите биле прогонувани, тие сè уште не “се спротивставиле до крв” (Евр. 12:4). Никој од нив се уште не бил маченик. Но во Исусовата битка против гревот, Тој ја пролеал Својата крв.

Што било тоа што Го оспособило нашиот Господ да издржи на крстот? Те молам имај на ум дека за време на Неговата служба на земјата, нашиот Господ не ги користел Своите натприродни сили за лични потреби. Сатаната Го искушувал да го стори тоа (Мт. 4:1-4), но Исус одбил. Верата на нашиот Господ му овозможила да истрае. Со погледот на верата кон “радоста која била пред Него.” Од Пс. 16:8-10, Тој знаел дека ќе излезе од гробот жив. (Петар го спомнува тој месијански псалм во својата проповед на Дуовден, Дела 2:24-33.) Во тој псалм (16:11) Давид зборува за “полнота радост”, во присуство на Таткото. Исто така, од Пс. 110:1, 4, Исус знаел дека ќе биде воздигнат на небото во слава. (Петар го цитира овој псалм - Дела 2:34-36). Така во “радоста која била пред Него”, е вклучено Исусовото исполнување на Татковата волја, Неговото воскресение и вознесение и Неговата радост во доведување на верниците пред Татково во слава (Јуда 24).

Низ целото послание, писателот ја нагласува важноста на идната надеж. Неговите читатели биле склони да погледнат назад и да се вратат, но тој ги охрабрува да го следат Христовиот пример и со вера да гледаат напред. Хероите на верата спомнати во претходното поглавје живееле за иднината, и токму тоа ги оспособило ги издржат (Евр. 11:10, 14-16, 24-27). Како и Петар, ако го тргнеме погледот на верата од Спасителот, почнуваме да тонеме (Мт. 14:22-33).

Бидејќи Христос е “Авторот [Основоположник] и Довршителот на нашата вера”, верувајќи Му се ослободува Неговата сила во нашите животи. Би можел со години да се обидам да го следам примерот на некои големи спортисти, а сепак да не успеам. Но, кога бев млад да можеше да влезе во мојот живот некој познат спортист и да ги споделеше своите знаења и способности со мене, тоа ќе ме направеше победник. Христос ние е и пример и Тој што нè оспособува! Кога Го гледаме во Словото и Му се препуштаме на Неговиот Дух, Тој ја зголемува нашата вера и нè оспособува да ја трчаме трката.

**B. УВЕРЕНОСТА ВО БОЖЈАТА ЉУБОВ (Евр. 12:5-13)**

Клучниот збор во овој дел е воспитно казнување. Грчкиот збор значи “обука на дете, упатства, дисциплина.” Од грчките момчиња се очекувало да “вежбаат” во вежбална додека не станат зрели. Тоа било дел од нивната подготовка за животот. На испитувањата во Христијанскиот живот, писателот гледа како на духовна дисциплина кои можат да му помогнат на верник да созрее. Наместо да се обидуваме да бегаме од тешкотиите на животот, ние треба да се “вежбаме” преку нив, со цел да можеме да пораснеме (Евр. 12:11).

Кога страдаме, лесно е да се помисли дека Бог не нè љуби. Затоа писателот дава три докази дека казната произлегува од Татковото срце кое е полно со љубов.

**1. Словото (стх. 5-6).**

**Евр. 12:5-6** и го заборавивте предупредувањето кое ви е наменето вам како на синови: "Сине мој! Не презирај ги Господовите прекори, ни дух губи кога те прекорува, 6 зашто кого Господ го љуби, него и го кара, а го бие секој син, кого што го прима.”

Цитатот е од Изр. 3:11-12, изјава која неговите читатели ја знаела но ја заборавиле. (Тоа е една од тажните последици на “отапување” кон Словото; види Евр 5:11-12). Цитатот (Евр. 12:5-6) е “поттик”, што буквално значи "охрабрување". Бидејќи тие го заборавиле Словото, го загубиле поттикот и биле готови да се откажат!

Клучните зборови во овој цитат се “син”, “деца” и “синови.” Овие зборови се користат шест пати во Евр. 12:5-8. Тие се однесуваат на возрасни синови, а не на мали деца. Родителот кој постојано го казнува своето бебе се смета за чудовиште. Бог се справува со нас како со возрасни синови, бидејќи ние сме посинети и во Неговото семејство дадено ни е место на возрасни (види Рим. 8:14-18; Гал. 4:1-7). Фактот дека Таткото казнува е доказ дека растеме и дека сме во процес на созревање.

Карањето е доказ за Татковата љубов. Сатаната сака да веруваме дека тешкотиите на животот се доказ дека Бог не нè љуби, а токму спротивното е точно. Понекогаш Божјото карање се гледа во Неговиот прекор од Словото или во околностите. Во други прилики Тој ја покажува Својата љубов со физичко казнување (“Господ.... кара”). Без оглед на искуството, ние можеме да бидеме сигурни дека Неговата рака која нè кара е контролирана од страна на Неговата љубов. Таткото не сака да бидеме разгалени деца; Тој сака да станеме зрели возрасни синови и ќерки на кои може да им се доверат разни одговорности во животот.

**2. Лично искуство (стх. 7-11).**

**Евр. 12:7-11** Ако трпите казни, Бог постапува со вас како со синови. Зашто кој е тој син, кого таткото не го казнува? 8 А ако сте пак без казна, од која сите добиле дел, тогаш сте незаконски деца, а не синови. 9 Освен тоа, нашите телесни татковци нè казнуваа, и ние ги почитувавме. Зар нема да Му се покориме на Таткото на духовите, и така да живееме? 10 Имено, тие нè казнуваа за кратко, како што сметаа дека е најдобро, а Тој нè казнува за наша полза, за да станеме учесници во Неговата светост. 11 Навистина, секоја казна во сегашноста не изгледа дека е за радост, туку за жалост. Но, подоцна им донесува мирен плод на праведноста на оние кои се обучувале преку неа.

Сите ние сме имале татко, а ако е таткото верен на своите принципи, ќе мора да нè дисциплинира. Ако детето е оставено на себе си, кога ќе порасне ќе стане себичен тиранин. Поентата која писателот ја прави (Евр. 12;7-8) е дека таткото ги кара само своите синови, и тоа е доказ дека тие се негови деца. Понекогаш посакуваме да ги натепаме децата на соседот (или обратно), но тоа не смееме да го направиме. Божјото карање е доказ дека ние навистина сме Негови деца!

Во мојата служба сум сретнал луѓе кои тврдеа дека се спасени, но поради некоја причина никогаш не доживеале карање. Тие биле непослушни, но се чини како да се извлекувале. Ако се противам на Божјата волја, а не ја искусувам Негова казна, тогаш се сомневам дека сум спасен! Сите вистински Божји деца примаат Негово карање. Сите други кои тврдат дека се спасени, а ја избегнуваат казната, не се ништо друго освен фалсификати - вонбрачни деца.

Зошто добрите земни татковци ги дисциплинираат своите деца? За нивните деца да покажат почит (респект) и да бидат послушни. Токму затоа нашиот небесен Татко нè кара: Тој сака да Го почитуваме и да ја извршуваме Неговата волја. Дете кое не научило потчинетост на авторитет никогаш нема да стане корисна и зрела личност. Било кое Божјо дете ако се бунтува против Неговиот авторитет е во смртна опасност! “Зар нема да Му се покориме на Таткото на духовите, и така да живееме?” (Евр. 12:9) Предлогот тука е: ако не се покоруваме, може и да не живееме. “Постои грев за смрт” (1 Јвн. 5:16).

Сега гледаме како ова 12 поглавје во Евреите се однесува на петте поттикнувања. Кога христијанинот скршнува од Словото и отпаѓа, Таткото го кара за да го врати на местото на потчинетост и послушност. (Ако Бог не го кара, таа личност не е вистински препородена.) Ако верникот упорно се противи на Божјата волја, Бог може да дозволи неговиот животен век да се скрати. Наместо да му допушти на Своето дете и понатаму да го уништува својот живот, и да го срами Татковото име, Бог може да допушти тој да умре. Бог убил илјадници бунтовни Евреи во пустината (1 Кор. 10:1-12). Зошто треба нас да нè поштеди? Секако дека овој вид на казнување не е Негов вообичаен пристап, но сепак е можно; а ние поарно да покажеме страхопочит и чест. Тој нè кара за наше добро, за да имаме учество во Неговиот свет карактер.

**3. Благословени резултати (стх. 11-13).**

**Евр. 12:11-13** Навистина, секоја казна во сегашноста не изгледа дека е за радост, туку за жалост. Но, подоцна им донесува мирен плод на праведноста на оние кои се обучувале преку неа. 12 Затоа закрепнете ги премалените раце и немошните колена, 13 и израмнете ги патеките за вашите нозе, за да не се шине сакатиот, туку, напротив, да се исцели.

Ниту едно карање не угодно, ниту за татко, ниту за синот, но придобивките се корисни. Сигурен сум дека малку деца веруваат кога нивните родители велат, “Ова мене ме боли повеќе отколку тебе.” Но, тоа е вистина. Таткото не ужива во дисциплинирање на Своите деца, но последователните придобивки го прават карањето доказ за Неговата љубов.

Кои се некои од придобивките? Како прво, го има “мирниот плод на праведноста.” Наместо да се продолжи во грев, детето се стреми да постапува исправно. Постои мир наместо војна - “**мирниот** плод на праведноста.” Бунтот престанал и детето е во љубовна прегратка на Таткото. И карањето го поттикнува детето да се вежба во духовните активности - во Божјото слово, во молитва, во медитација, во сведочење итн. Сето ова води кон нова радост. Павле го опишува тоа како: "праведност, мир и радост во Светиот Дух" (Рим. 14:17).

Се разбира, најважно е како Божјото дете реагира на карањето. Тоа може да го презре или да се обесхрабри (Евр. 12:5), и двете не се во ред. Детето треба да покаже почит кон Таткото, со послушност спрема Неговата волја (Евр 12:9), користејќи го искуството како духовна вежба (Евр. 12:11; 1 Тим. 4:7-8). Евр. 12:12-13 звучи како наредба на тренерот кон неговата екипа! Кренете ги рацете! Зајакне ги колената! (Ис. 35:3) Провери ја патеката со нозете свои! (Изр. 4:26) Три, два, еден - СТАРТ!

Примерот на Божјиот Син и увереноста во Божјата љубов треба да нè поттикнат да истраеме во тешката христијанска трка. Но, постои и трет извор.

**C. ОСПОСОБУВАЊЕТО ПРЕКУ БОЖЈАТА БЛАГОДАТ (Евр. 12:14-29)**

Која е нашата цел додека ја трчаме христијанската трка? Во Евр. 12:14 писателот ја објаснува целта: Мир со сите и светост пред Господ. (Запомни “мирниот плод на праведноста” Евр. 12:11) Овие две цели нè потсетуваат на свештеничката служба на нашиот Господ - Цар на мирот и Цар на праведноста (Евр. 7:1-2). За успешна трка потребна е посветеност и работа, само да “не отпаднеме од Божјата благодат” (Евр. 12:15). Божјата благодат не изневерува, но ние можеме да утнеме и да не ги исползуваме предностите на Неговата благодат. На крајот на поглавјето има уште една нагласка на благодатта (Евр. 12:28).

Во овој дел, писателот ги охрабрува своите читатели да се потпираат на Божјата благодат, барајќи од нив преку вера да гледаат во три насоки. ***Следниот дел нè воведува во петтото предупредување во Евреите: “Да не се пркоси на Божјото Слово”.***

**1. Погледни назад - лошиот пример на Исав (стх. 14-17).**

**Евр. 12:14-17** Стремете се кон мир со сите, и кон светоста без која никој не може да Го види Господ, 15 гледајте никој да не остане без Божјата благодат, за да не изникне некој корен на горчина и за да не ве вознемири, за да не се осквернат со него мнозина; 16 да не биде некој блудник или безбожник како Есав, кој за едно јадење го продаде своето првородство, 17 зашто знаете дека подоцна кога посака да го наследи благословот, беше отфрлен, оти не најде место за покајание, иако го бараше со солзи.

Исав не успеал да дејствува врз основа на Божјата благодат. Описот е даден во Битие 25:27-34; 27:30-45. Исав бил “безбожна личност”, што значи “обичен човек, кој живеел за светот, а не за Бог.” (Нашиот македонски збор буквално значи “надвор од храмот”, или тој кој не му припаѓа на Бог). Исав го презрел своето првородство, му го продал на Јаков и ги пропуштил благословите, бидејќи им биле дадени на Јаков. (Во секој случај тие требале да му припаднат на Јаков, но не било во ред за Јаков да користи итрина за да ги добие истите. Види Бит. 25:19-26.) Потоа, Исав се обидел да го наговори Исак (*татко му*) да се премисли, но веќе било премногу доцна. Од солзите на Исав немало никаква корист.

Кои гревови ќе нè лишат од оснажување преку Божјата благодат? Следниве стихови велат: недостаток на духовна трудољубивост, огорченост против другите (види Повт. Зкн. 29:18), блудство и живеење за светот и за телото. Некои луѓе мислат дека “безбожната личност” е богохулна и гнасна; но Исав бил нормално момче, добар ловец и човек кој го љубел својот татко. Тој би бил фин сосед, но не и заинтересиран за Божјите работи.

Божјата благодат не изневерува, но ние можеме да ја изневериме Божјата благодат. Исав е предупредување за нас, да не живее за евтини работи.

**2. Погледни угоре - славата на небесниот град (стх. 18-24).**

**Евр. 12:18-24** Зашто, вие не пристапивте кон гора што може да се допре и огнен пламен; ни кон темнина, ни кон мрак, ни кон луња, 19 ни кон звук на труба, ни кон глас на зборови кои звучеа така, што слушателите молеа да не им се зборува веќе, 20 зашто не можеа да ја поднесат заповедта: “Ако и животно ја допре гората, ќе биде каменувано.” 21 А глетката беше толку страшна, што и Мојсеј рече: “Исплашен сум и треперам.” 22 Туку, вие пристапивте до гората Сион, до градот на живиот Бог, небесниот Ерусалим, до десетици илјади ангели, 23 до сеопштиот собор и црквата на првородените, кои се запишани на небесата, и до Бог, Судијата на сите, и до духовите на усовршените праведници; 24 до Исус, посредникот на еден нов завет и до крвта за попрскување, која зборува подобро од Абеловата.

Писателот на Евреите ја споредува гората Синај и давањето на Законот со небесната гора Сион и благословите на благодатта во црквата (види Изл. 19:10-25; 20:18-21; Повт. Зкн. 4:10-24). Тој ја опишува сериозноста и ужасот кој бил присутен при давањето на Законот (Евр. 12:18-21). Луѓето биле престрашени да го слушнат Божјиот глас, па дури и Мојсеј се плашел и треперел! Бог поставил граници околу планината, па дури и животно кога би се приближило, би било убиен со копје (“стрела”). Секако, Бог морал да ја нагласи сериозноста во однос на Неговиот закон, исто како и ние спрема нашите сопствени деца. Тоа бил зародишот на нацијата, и децата требале да сфатат што е награда, а што е казна.

Колкаво олеснување е да се премине од гората Синај на гората Сион! Гората Синај претставува Стариот Сојуз на Законот, а Гората Сион го претставува Новиот Сојуз на благодатта во Исус Христос (види Гал. 4:19-31). Небесниот град е Божјата Гора Сион (види Пс. 2; 110:1-2, 4). Тоа е градот кој патријарсите со вера го очекувале (Евр. 11:10, 14-17). Земниот Ерусалим наскоро требало да биде уништен од Рим, но небесниот Ерусалим ќе остане вечно.

Тој ги опишува “граѓаните” кои го сочинуваат населението на тој град. Таму се и безброј ангели. Црквата е таму, зашто верниците имаат граѓанство на небото (Флп. 3:20) и нивните имиња се запишани на небесата (Лк. 10:20). “Првороден” е титула на достоинство и ранг. Исав бил всушност Исаковиот првенец, но тој ги отфрлил своите привилегии и го изгубил својот благослов и првородство.

Секако, Бог и старозаветните светии се тука (“духовите на усовршените праведници”). Посредникот Исус Христос е тука, Тој кој ја пролеал Својата крв за нас. Дознавме дека Авел сè уште зборува (Евр 11:4); и тука откриваме дека и Христовата крв зборува “подобро од Авеловата” (Евр. 12:24). Авеловата крв зборува од земјата и повикувала за правдина (Бит. 4:10), додека Христовата крв зборува од небото и најавува милост за грешниците. Авеловата крв направи Каин да се чувствува виновен (оправдано) и го протерала во очај (Бит. 4:13-15); но Христовата крв нè ослободува од вина и ни отворила пат кон Божјото присуство. Да ја немало крвта на Новиот Сојуз, не ќе можевме да влеземе во небесниот град!

Еден пријател ме праша, “Зошто има толку малку проповеди за небото?” И потоа ми го даде својот одговор, што најверојатно е точен. “Претпоставувам дека ние многу добро на земјава, затоа не ни размислуваме за небото.”

Кога деновите се тешки и кога ни е тешко да истраеме, тогаш треба да погледнеме нагоре и да размислуваме за славата на небото. Мојсеј "издржа како да Го гледа Невидливиот” (Евр. 11:27). Патријарсите издржале, очекувајќи го градот кој Бога им го приготвил. Еден начин како да се држиме за Божјата благодат е со вера да гледаме напред кон прекрасната иднина која е подготвена за нас.

**3. Погледни кон иднината - непоколебливо царство (стх. 25-29).**

**Евр. 12:25-29** Гледајте да не Го одбиете Оној Кој зборува! Зашто, ако не избегаа оние кои Го одбија Оној Кој предупредуваше на земјата, уште помалку ќе избегаме ние, ако се отстраниме од Оној Кој предупредува од небесата! 26 Неговиот глас ја потресе тогаш земјата, а сега ветува, велејќи: “ Јас ќе ја потресам уште еднаш не само земјата, туку и небото.” 27 А тоа ‘уште еднаш’, укажува на отстранување на оние нешта што може да бидат потресени, како што се создадените нешта, за да останат оние нешта што не можат да бидат потресени. 28 Затоа, бидејќи примивме Царство кое не може да се расклати, да имаме благодат, и така да Му служиме угодно на Бога каква што милува со страхопочит, 29 зашто нашиот Бог е оган што проголтува.

Бог ненес ни зборува преку Неговото Слово и Неговиот грижливи дела во светот. Подобро ќе е да послушаме! Ако Бог го потресол Синај и оние кои не сакале да слушнат биле осудени, колку одговорност имаме ние денес, зашто ги искусивме благодатите на Новиот Сојуз! Денес Бог ги тресе нештата. (Дали во последно време си читал весник?) Тој сака да го урне “скелето” за да ги открие вечните непоколебливи реалности. За жал, многу луѓе (вклучувајќи ги и христијаните) ги градат своите животи на нешта кои можат лесно да бидат потресени.

“Тресењето” е цитат од Агеј 2:6 и се однесува на времето кога Господ ќе се врати и кога ќе го исполни Својот дом со слава. Колку што настаните се сè поблизу до тоа време, ќе гледаме сè повеќе тресење во овој свет. Но христијанинот може да биде уверен, зашто тој ќе прими непоколебливо царство. Всушност, уште сега тој е дел од Божјото царство.

Што да правиме додека живееме во еден свет кој се тресе? Да го слушаме Бога кога зборува и да Му се покориме. Секојдневно да примаме благодатта за да Му служиме “со страв и почит.” Не се збунува ј или плаши од огромните промени околу тебе. Продолжи да ја трчаш трката со истрајност. Продолжи да гледаш на Исус Христос. Запомни дека твојот небесен Татко те љуби. Црпи од Божјата благодат кој те оспособува.

**XII. Прости, но твојата вера се гледа Евр. 13**

Додека го читаш последното поглавје во Евреите, се добива впечаток дека писателот сакал да дискутира на разни прашање и нив ги сочувал за крај. Во Евр. 12 се радувавме на планината Сион; а сега се зборува за секојдневни теми како на пример гостопримство, брак, црковни старешини и кој требало да биде ослободен од затвор.

Но, во Библијата не постои поделба меѓу доктрина и должност, откровение и одговорност. Двете секогаш одат заедно. Нагласката во овој последен дел од книгата е да се живее по вера. Во Евр. 11 писателот ги спомнал големите примери на верата, а во Евр. 12 охрабрувањето во верата. Во Евр. 13, тој ги покажува доказите на верата кои треба да се појават во нашите животи ако навистина чекориме преку вера, а не преку гледање. Постојат четири такви докази.

**A. УЖИВАЊЕ НА ДУХОВНО ЗАЕДНИШТВО Евр. 13:1-6**

**Евр. 13:1-6** Бидете постојани во братската љубов! 2 Не запоставувајте ја гостољубивоста, зашто некои преку неа, без да знаат, примија ангели на гости! 3 Имајте ги на ум затворениците, небаре сте и вие во пранги, како и измачуваните, зашто и самите сте во тело! 4 Сите да го почитуваат бракот и брачното легло неосквернето, зашто Бог ќе им суди на блудниците и прељубниците. 5 Вашиот начин на живеење нека биде ослободен од среброљубје, бидете задоволни со она што го имате, зашто Тој рече: "Никогаш нема да те напуштам , ниту ќе те заборавам!” 6 Затоа можеме смело да речеме: "Господ ми е помошник, нема да се плашам. Што може да ми направи човекот?”

Основата на тоа дружење е братската љубов. Како христијани, овие Евреи без сомнение биле отфрлени од нивните пријатели и семејства. Но најдлабокиот вид на заедништво не се заснова врз расни или семејни односи; туку врз основа на духовниот живот кој го имаме во Христос. Црковно заедништво базирано врз било што друго освен врз љубовта кон Христос и кон браќата и сестрите, едноставно нема да трае. На други места за “братската љубов” види Рим. 12:10; 1 Сол. 4:9-10; 1 Птр. 1:22; и 2 Птр. 1:7.

Таму каде што има вистинска христијанска љубов, има и гостопримство (Евр. 13:2). Тоа било важна служба во раната црква, затоа што поради прогонство многу верници морале да ги напуштат своите домови. Исто така, имало и патувачки проповедници кои имале потреба од преноќиште (3 Јвн. 5-8). Многу сиромашни светии не можеле да си дозволат да преноќат во гостилници; а бидејќи црквите се среќавале во домовите (Рим. 1: 5), било сосема природно за посетителот да остане кај својот домаќин. Пастирите би требало се пример за гостопримство (Тит 1:8); но сите верници "треба да се гостољубиви" (Рим. 12:13).

Мојсеј (Бит. 18) зборува за Авраам кој Му покажал дарежливо гостопримство на Исус Христос и двајца Неговите ангели. Кога ги примил, Авраам не знаел кои се тие; дури подоцна тој го открил идентитетот на неговите важни гости. Ти и јас можеби нема да угостиме ангели во буквална смисла (иако и тоа е можно); но било кој туѓинец би можел да биде гласник на благослов за нас. (Зборот “ангел” едноставно значи “гласник”.) Често пати имавме гости во нашиот дом, за кои се испоставило дека се гласници на Божјите благослови.

Љубовта се покажува и преку грижа (Евр. 13:3). Не било необично за христијаните да бидат уапсени и затворени поради нивната вера. Да се поистовети некој со тие затвореници можело да биде опасно; сепак Христовата љубов очекува да им се служи. Да се посетува христијанин затвореник во името на Христос е како да Му се служи лично на Христос (Мт. 25:36, 40).

Домот е првото место каде што треба да се практикува христијанска љубов (Евр. 13:4). Христијанскиот дом започнува со христијански брак во Божјата волја. Тоа значи верност и чистота. Секс надвор од бракот е грешен и деструктивен. Секс во рамките на заштитените врски на бракот може да биде вистинско задоволство и величање на Бога. Блуд вршат тие што не се во брак, а прељуба тие што се во брак. (Сепак, во Новиот Завет, зборот “блуд” може да се однесува на многу видови на сексуални гревови (види Дела 15:20 и 1 Кор. 6:18).

Како Бог ги суди блудниците и прељубниците? Понекогаш тие се веќе осудени во своите тела (Рим. 1:24-27), но и ќе им се суди во последниот суд (Откр 21:8; 22:15). Секако, на верниците кои ги вршат овие гревови може да им се прости, но тие ќе ја загубат наградата на небото (Ефш. 5:5...). На Давид му било простено, но тој претрпел последици од неговото неверство во годините кои доаѓале; и тој пострадал на најтежок начин: преку сопствените деца.

Денес кога во филмовите и на телевизијата сексуалните гревови се величаат како нешто забавно, црквата треба да заземе став за чистотата на брачната врска. Еден посветен христијански дом е најсличното нешто на небото тука на земјата, а тоа почнува со христијанскиот брак.

Ако го љубиме Бог и другите како што треба, тогаш ќе имаме правилен однос кон материјалните нешта (Евр. 13:5-6). Времето на страдање може да биде време на себичност или време на служење. Не е лесно со “радост да се поднесе разграбувањето на вашиот дом” (Евр. 10:34). Но, со оглед на економските и еколошките проблеми во нашиот свет денес, христијаните на кои им е сега удобно можат наскоро да се најдат без некои луксуз за кој сметаат дека им е сега неопходен.

Зборот лакомост буквално значи “љубов кон парите”; но може да се примени и на љубов за сè повеќе и никогаш доста. Некој го прашал милионерот Бернард Барух, “Колку пари е потребно за еден богат човек за да биде задоволен?” Барух одговорил: “Само уште еден милион повеќе.” Алчноста е желбата за повеќе, без разлика дали ни треба или не.

Задоволството не доаѓа од материјалните нешта, зашто тие никогаш не можат да го задоволат срцето. Само Бог може тоа да го направи. “Внимавајте и чувајте се од секој вид на алчност, зашто животот на човекот не се состои во изобилството на неговиот имот!” (Лк. 12:15) Кога Го имаме Бога, имаме сè што ни треба. Материјалните нешта можат да се распаднат или да бидат украдени, но Бог никогаш нема да нè остави или напушти. Ова ветување му било дадено на Исус Навин, наследникот на Мојсеј (Повт. Зкн. 31:7-8; Ис. Нвн. 1:5, 9); и се исполнило за нас во Исус Христос (Мт. 28:20; Дела 18:9-10).

Потврдувањето на верата во Евр. 13:6 доаѓа од Пс. 118:6. Тоа е месијански псалм и е исполнет во Исус Христос, за ние денес да можеме да ги прифатиме тие ветувања за нас. За раните христијани извор на голем мир бил самото знаење дека се ослободени од страв од луѓе, зашто никој ништо не им можел со цел да ги оддели од Божјата волја. Луѓето можат да го разграбаат нивниот имот, но Бог сепак ќе ги задоволи нивните потреби.

Една жена му рекла на евангелистот Д. Л. Муди "Јас пронајдов едно ветување кое ми помага кога се плашам. Тоа е Пс. 56:3. “Кога страв ќе ме обземе, во Тебе, Севишниот, се надевам”.

Г-дин Муди одговорил: "Јас имам подобро ветување од тоа! Исаија 12:2 - “На Бог се надевам; и не се плашам”."

И двете ветувања се вистинити и секој има своја примена. Важно е да Го познаваме Исус Христос како наш Господ и Помошник и да не се надеваме на материјалните нешта. Задоволни христијани се луѓе со приоритети, а материјалните нешта не се на високо место на нивните приоритетни листи.

**B. ПОТЧИНУВАЊЕ НА ДУХОВНО РАКОВОДСТВО (Евр. 13:7-9, 17, 24)**

Три пати писателот го користи следното: “Тие што ве водат.” Зборот се однесува на духовните водачи на локалните заедници. Црквата е организам, но, исто така, и организација. Ако еден организам не е организиран, тој ќе умре! Секаде каде што Павле основал локални цркви тој ракоположувал квалификуван верници да раководат (Дела 14:23; Тит 1:5). “Светиите... надзорниците [старешините], и ѓаконите “(Флп. 1:1) се дел од членството и водството на новозаветните цркви.

Секој христијанин има три одговорности кон духовните водачи во неговата локална црква.

**1. Сеќавајте се на нив (стх. 7-9).**

**Евр. 13:7-9** Сеќавајте се на оние што ве водеа, кои ви го говореа Божјото слово. Гледајте на резултатот од нивниот начин на живеење, имајте ја за пример нивната вера! 8 Исус Христос е истиот вчера, денес и во вечни векови. 9 Не дозволувајте да ве заведат со разни и туѓи учења, зашто добро е срцето да биде зацврстено со благодат, а не со јадења, од кои немаа полза оние кои живееја така !

Зборот “сеќавајте” може да укажува на тоа дека тие водачи биле мртви, можеби маченички убиени и кои не треба да се заборават. Колку е лесно е да се заборават храбрите христијани од минатото, чии подвизи и жртви нам ни овозможуваат да работиме денес. Но, иако не величаме луѓе, ниту им празнуваме слави, секако е исправно да им се даде должна почит за нивниот верен труд (1 Сол. 5:12-13).

Затоа што водачите им го говореле Словото, тие веројатно ги довеле читателите до Христос. Ако се потсетиме дека само неколку христијани имале ракописи од светите списи, може да се види важноста на оваа служба на Словото. Денес, можеме да ја читаме Библијата за себе си, да слушаме радио или телевизиски проповеди, па дури и mp3. Во опасност сме да го земеме Словото здраво за готово.

Верниците не можеле веќе да ги слушаат нивните починати проповедници, но можеле да ја имитираат нивната вера и да го видат резултатот, т.е. “крајот.” Ова може да се однесува на нивната смрт, што говори дека некои од нив биле измачувани. Сепак, верувам дека “резултатот на нивниот начин на живеење” (Евр. 13:7) е запишан во Евр. 13:8 - “Исус Христос е истиот вчера, денес и во вечни векови..” Нивните животи укажувале на Христос! Црковни водачи доаѓаат и си одат, но Исус Христос останува ист; и Христос е Тој кој е центар на нашата вера.

Секогаш постои опасност некои да нè “заведат со разни и туѓи учења” (Евр. 13:9). Целта на духовното служење е да се зацврсти Божјиот народ во благодатта, за да не бидат туркани од разни од опасни доктрини (Ефш. 4:11-14). Некои приматели на посланието до Евреите размислувале да се вратат на еврејските закони кои ја регулирале исхраната. Писателот ги предупредува дека овие правила на исхрана не се од полза за нивната духовност, бидејќи тие никогаш не им биле од духовна полза ниту на Евреите! Законот за исхрана ги прикажувале луѓето како духовни, а всушност тие биле само сенка на реалноста што ја имаме во Христос (читај внимателно Кол. 2:16-23).

Кога во одредена локална црква се менува пасторот, постои тенденција да се менуваат доктрини или одреден доктринарен пристап. Мораме да бидеме внимателни да не се надминува Божјото Слово. Исто така мора да бидеме внимателни да не се менува духовната основа на црквата. За жал денес недостасуваат повеќе доктринарни проповеди, бидејќи библиската доктрина е извор на сила и растеж на црквата.

**2. Бидете им послушни (стх. 17).**

**Евр. 13:17** Бидете им послушни на вашите водачи и покорувајте им се, зашто тие бдеат над вашите души како такви кои за тоа ќе одговараат. Нека го прават тоа со радост, а не со негодување, зашто тоа не би било полезно за вас.

Кога Божјиот слуга е во Божја волјата, тој го поучува Божјото слово, а Божјиот народ треба да се покорува и послуша. Ова не значи дека пастирите треба да бидат диктатори. “Ниту [да] господарат над Божјиот народ” (1 Птр 5:3). Некои црковни членови имаат лекомислен став кон пастирскиот авторитет, а тоа е опасно. Еден ден секој пастор ќе мора да даде отчет за својата служба пред Господа и тоа ќе сака да го направи со радост. На тој ден непослушниот христијанин ќе дознае дека резултатите на непокорноста се бесполезни, ниту за пасторот ниту за него самиот.

Искрено кажано, многу е полесно да се “здобиваат души” отколку да се “надгледуваат души” (види Езк. 3:16-21). Колку е поголема црквата, толку станува потешка грижата за овците. Тажно е да се каже, постојат некои пастири чија единствена работа е да проповедаат и да “раководат со програмата”; тие немаат желба да им служат на душите кои им се доверени. Некои се дури и “платеници” кои работат само за пари, а бегаат кога опасноста наближува (Јвн. 10:11-14). Меѓутоа, кога пастирот верно се грижи за душите, тогаш е важно и овците да го слушаат.

**3. Поздравете ги (стх. 24).**

**Евр. 13:24** Поздравете ги сите ваши водачи и сите светии. Ве поздравуваат оние од Италија.

Секако, писателот на посланието до Евреите испраќал и свои лични поздрави до водачите на црквата; и ова е добар пример за ние да го следиме. Секој верник треба да може да разговара со својот пастир. Никогаш не дозволувај во твоето срце да се јави “корен на горчина” (Евр. 12:15), бидејќи тоа само ќе те затруе тебе и ќе повреди мнозина во црквата.

Иако е вистина дека секој член на едно локално тело има важна улога, вистина е и дека Бог назначил духовни водачи во црквата. Ја имав таа привилегија да проповедам во многу цркви во Америка и забележав дека таму каде што луѓето им допуштаат на пастирите (водачите) да водат, постои благослов и растеж. Јас не зборувам за немилосрдни, себични диктатори, туку за вистински духовни водачи. Тоа е Божјиот нацт за црквата.

**C. УЧЕСТВО ВО ДУХОВНИТЕ СЛУЖБИ (Евр. 13:10-16, Евр. 13:18-19)**

**Евр. 13:10-16** Ние имаме жртвеник, од кого немаат право да јадат служителите на Шаторот.

11 Зашто телата на животните чија што крв врховниот свештеник ја внесува во Светилиштето како жртва за гревовите, се палат надвор од населбата. 12 Затоа и Исус, за да го освети народот преку Својата крв, настрада надвор од градската порта. 13 И така, да појдеме кон Него, надвор од населбата, носејќи ја Неговата поруга, 14 зашто тука немаме траен град, туку го бараме идниот. 15 И така преку Него постојано да Му принесуваме на Бог благодарствена жртва, односно плод од усните кои му благодарат на Неговото име.

**Евр. 13:18-19** Молете се за нас, зашто сме уверени дека имаме добра совест и сакаме да се однесуваме добро во сè. 19 Згора на тоа, ве молам да го правите тоа за да ви бидам вратен побргу.

Иако е точно дека новозаветниот христијанин не е вклучен во обреди и опремување на земно светлилиште или храм, не е точно дека тој е лишен од благословите што тие го претставуваат. Еден Евреин под Стариот Сојуз би укажувал на храмот, но христијанинот има небесно светилиште кое никогаш не може да се уништи. Евреите биле горди на градот Ерусалим; но христијанинот имаат вечен град, Новиот Ерусалим. За секој старозаветен овоземен предмет, новозаветниот верник има соодветен небесен и вечен предмет.

“Ние имаме жртвеник” (Евр. 13:10) не говори за материјален жртвеник на земјата, зашто би било противречно на целата порака на посланието. Во старозаветното светилиште, бронзениот жртвеник било место за принесување крвни жртви, а златниот жртвеник пред завесата било место за палење темјан, кое е слика на молитва која се издига пред Бог (Пс. 141:2). Жртвеникот на новозаветниот христијанин е Исус Христос; зашто преку Него ние принесуваме наши “духовни жртви” пред Бог (Евр. 13:15; 1 Птр. 2:5). Ние може да одредиме места во нашите црковни згради кои би ги назначиле за жртвеници; но во библиска смисла тие не се вистински жртвеници. Зошто? Затоа што Христовата жртва е веќе направена, еднаш и за сите; а даровите кои ги принесуваме пред Бога се прифатливи, не поради некој земен жртвеник, туку поради небесниот жртвеник, Исус Христос.

Во овој дел нагласката е на отцепување од мртва религија и поистоветување со Господ Исус Христос во Неговиот срам. Сликата е од Денот на Помирувањето. Приносот за грев бил однесен надвор од логорот и целосно изгорен (Лев. 16:27). Исус Христос, нашиот совршен принос за грев, страдал и умрел “надвор од портата” од Ерусалим. Сите вистински христијани мора да излезат надвор кон Него, во духовна смисла, до местото на срам и отфрленост, *со други зборови мора пред неверниците да бидеме подготвени да живееме христијански живот, поднесувајќи страдање и отфрленост како и Христос за нас.* Писателот прашува: “Зошто да останеме во Ерусалим, кога тој не е вашиот град? Зошто да се поистоветуваме со старозаветниот Закон кој е премавнат во Христос?”

Читателите на ова послание барале начин како да продолжат како христијани, а истовремено да избегнат прогонство од необратените Евреи. Писателот честопати изјавува дека “Тоа не е возможно”. “Ерусалим (тип на закон и на стариот верски систем) е осуден на пропаст. Излези од еврејскиот верски систем и поистоветувај се со Спасителот, Кој умре за тебе”. Нема место за компромис.

Писателот спомнува две “духовни жртви” кои како христијани ги принесуваме (Евр. 13:15-16). Забележи дека зборот “духовни” не е во спротивност со “материјални”, бидејќи и материјалните дарови може да се прифатат како духовни жртви (види Флп. 4:10-20). Зборот “духовни” значи “духовен по карактер, да се користи од Духот за духовни цели.” Телото на верникот принесено пред Бог е духовна жртва (Рим. 12:1-2).

**Првата** духовна жртва е непрекинато славење на Бог (Евр. 13:15). Зборовите на пофалби од нашите усни, кои произлегуваат од нашите срца, се како богато овошје принесени на жртвеникот. Колку е лесно за намачените светии да се жалат, а колку е важно за нив да Му благодарат на Бог.

**Втората** духовна жртва се добрите дела на споделување (Евр. 13:16). Тука секако се мисли и на гостопримството споменато во Евр. 13:2, како и служењето спрема затворениците во Евр. 13:3. “Добро во сè” може да покрие многу служби: споделување храна за тие во потреба; превоз на луѓе до и од црквата или до други места; споделување на финансии; можеби и само да се биде корисен сосед.

Следното што писателот нагласува е важноста на молитвата (Евр. 13:18-19). Тој бил во можност лично да ги посети читателите, но од нив барал молитвена поддршка. Можно е некои од неговите непријатели да го наклеветиле, и сега тој ја потврдува својата чесност и интегритет. Не знаеме точно кој е авторот. Многумина мислат дека е Павле. Спомнувањето на Тимотеј во Евр. 13:23 наведува дека е Павле, како и “благодатните поздрави” во Евр. 13:25 (види 2 Сол. 3:17-18). Некои библичари предлагаат дека Петар говори за Павловото авторство на Евреите (2 Птр. 3:15-16); но таа изјава, исто така може да се однесува за нешта кои Павле ги напишал во Римјаните. Не го знаеме името на човекот писател на оваа книга, ниту пак е важно.

**D. ДОЖИВУВАЊЕ НА ДУХОВНО ГОСПОДСТВО (Евр. 13:20-21)**

**Евр. 13:20-21** А Бог на мирот, Кој преку крвта на вечниот завет Го изведе од мртвите Великиот Пастир на овците, нашиот Господ Исус, 21 нека ве усоврши во секое добро за да ја извршувате Неговата волја, вршејќи го во нас она што му е мило Нему, преку Исус Христос, чија слава нека е во вечни векови. Амин!

Се чини дека поздравот оди заедно со главните теми на Евреите: мир, воскреснатиот Христос, крвта, сојузот, духовното усовршување (зрелост), Божјото дело во верникот. Како Добриот Пастир, Исус Христос умре за овците (Јвн. 10:11). Како Великиот Пастир, Тој денес на небото живее за овците, застапувајќи се за нив. Како Врховен Пастир, при Неговото враќање Тој ќе дојде по овците (1 Птр. 5:4). Нашиот Пастир се грижи за Своите, како во минатото, така и во сегашноста и во иднината. Тој е истиот вчера, денес и во вечни векови!

Нашиот Врховен Првосвештеник е и нашиот Голем Пастир. Кога бил на земјата, Тој за нас го завршил големото дело на откуп (Јвн. 17:4). Сега, кога е на небесата, тој работи во нас за да станеме зрели во Неговата волја и да нè доведе до местото на духовно совршенство. Никогаш нема да го достигнеме тоа место сè до Неговото доаѓање (1 Јвн. 2:28-3:3); но, додека се чека, речено ни е да продолжиме со растеж.

Зборот “нека ве усоврши “ (Евр. 13:21) е превод од грчкиот збор **"катартиѕо".** Ова е непознат збор за нас, но бил познат за луѓето кои го добиле ова писмо. Лекарите го знаеле, бидејќи тој значи “да се намести скршеница.” За рибарите тој значи “да се закрпи скината мрежа” (види Мт. 4:21). За морнарите тој значи “да се спреми бродот за патување.” За војниците тој значи “да се опреми војската за битка.” *(Мислата е таа дека Исус сака да бидеме опремени и зрели, за да можеме во нашиот живот да ја исполниме Неговата волја на земјата.* Додаток од RevC)

Нашиот небесен Спасител сака да нè опреми за живот на земјата. Тој нежно сака да ја намести “скршеницата” во нашиот живот, за да можеме да чекориме исправено и успешно да ја трчаме животната трка. Тој сака да ги закрпиме мрежите за да можеме да фаќаме риба и спасуваме души. Тој сака да нè оспособи за битка и да нè опреми за да не бидеме туркани во бурите на животот. Во кратки црти, Тој сака да созрееме, за да може да работи во нас и преку нас тоа што Му е угодно и што ќе ја исполни Неговата волја.

Како нè опремува? Со следење на зборот "катартиѕо" во Новиот Завет, може да ги откриеме алатките кои Бог ги користи за наше созревање и опремување. Тој го користи Божјото Слово (2 Тим. 3:16-17) и молитвата (1 Сол. 3:10) во заедништвото на локалната црква (Ефш 4:11-12). Тој исто така користи поединци да нè обучуваат и лекуваат (Гал. 6:1). Конечно, тој користи страдање за да ги усоврши Своите деца (1 Птр 5:10), а тоа се однесува на карањето за кое сме учеле од Евр. 12.

Колкава разликата би се случила во нашите животи, кога Евр. 13:20-21 секој ден би го претвориле во наша лична молитва. “Господи, усоврши ме за секое добро дело за да ја исполнувам Твојата волја. Дејствувај во мене како што Тебе ти е угодно. Стори го тоа преку Исус Христос и Тој нека ја прими сета слава.”

Основата за ова прекрасно дело е “крвта на вечниот сојуз” (Евр. 13:20). Тоа е Новиот Сојуз за кој зборувавме во Евр. 8, сојуз базиран врз жртвата спомната во Евр. 10. Бидејќи Новиот Сојуз бил дел од Божјиот вечен план на спасение и бидејќи гарантира вечен живот, тој се нарекува "вечниот сојуз." Но, одвоено од смртта на Исус Христос, ние не можеме да учествуваме во ниту еден благослов спомнат во овој длабок поздрав.

“Амин” на крајот на поздравот е завршетокот на содржината на посланието. Она што останало за писателот било да додаде неколку збора на поздрави и лични информации.

**Евр. 13:22-25** Ве молам, браќа, да го примите ова слово на охрабрување, зашто ви го напишав накратко. 23 Знајте дека нашиот брат Тимотеј е ослободен, и ако дојде наскоро, со него ќе ве посетиме. 24 Поздравете ги сите ваши водачи и сите светии. Ве поздравуваат оние од Италија. 25 Благодат со сите вас.

Тој напишал опширно писмо, а во него се занимаваа со некои длабоки и тешки доктрини; па затоа ги охрабрува своите читатели да го “примат [страдаат]” ова слово на охрабрување. Нам ни се чини дека ова послание е доста долго, но тој смета дека тоа е само “накратко” пишувано. Нема сомневање дека некои членови на црквата одговориле негативно на ова писмо, додека други го добиле и постапувале според него. Павле (1 Сол. 2:13) ни кажува како треба да реагираме на Божјото Слово. Внимателно прочитај го стихот - и така постапувај.

Ние не знаеме каков бил односот на Тимотеј со оваа група верници. Во тоа време тој бил истакнат служител и повеќето христијани или го познавале или знаеле за него. Личните белешки нè потсетуваат дека Бог е заинтересиран за поединци, а не само за група луѓе.

“Ве поздравуваат оние од Италија” (Евр. 13:24) би можело да значи дека во тоа време писателот бил во Италија или дека светиите од Италија биле со него и сакале да испратат свои поздрави.

Личните белешки на крајот од писмото создаваат прашање на кое сега не можеме да одговориме. Но вкупниот удел на Евреите одговара на важното прашање: “Како можам цврсто да стојам во еден свет кој околу мене се тресе?” Одговорот е: Познавај ја по возвишената Личност, Исус Христос; имај доверба во Неговото по возвишено Свештенство; и живеј според по возвишените принципи на верата. Гради го својот живот врз небесните нешта кои никогаш нема да се потресат.